รัฐบาลไทย-ข่าวทำเนียบรัฐบาล-สรุปข่าวการประชุมคณะรัฐมนตรี 6 กรกฎาคม 2564
วันอังคารที่ 6 กรกฎาคม 2564
สรุปข่าวการประชุมคณะรัฐมนตรี 6 กรกฎาคม 2564
พลเอก ประยุทธ์  จันทร์โอชา นายกรัฐมนตรี เป็นประธานการประชุมคณะรัฐมนตรีผ่านระบบ Video Conference ซึ่งสรุปสาระสําคัญดังนี้
http://www.thaigov.go.th
(โปรดตรวจสอบมติคณะรัฐมนตรีที่เป็นทางการจากสํานักเลขาธิการคณะรัฐมนตรีอีกครั้ง)
วันนี้ (6 กรกฎาคม 2564) เวลา 09.00 น.พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรีผ่านระบบ Video Conference ซึ่งสรุปสาระสําคัญดังนี้
กฎหมาย
1. เรื่อง ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชาครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏวไลยอลงกรณ์ ในพระบรมราชูปถัมภ์ จังหวัดปทุมธานี (ฉบับที่ ..) พ.ศ. ....
2.  เรื่อง  ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชาครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยเทคโนโลยีราชมงคลตะวันออก (ฉบับที่ ..) พ.ศ. ....
3.  เรื่อง  ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชาครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏเพชรบุรี (ฉบับที่ ..) พ.ศ. ....
4.  เรื่อง  ร่างกฎกระทรวงกําหนดมาตรฐานในการบริหาร จัดการ และดําเนินการด้านความปลอดภัย อาชีวอนามัย และสภาพแวดล้อมในการทํางานเกี่ยวกับรังสี พ.ศ. ....
5.  เรื่อง  ร่างระเบียบสํานักนายกรัฐมนตรี ว่าด้วยการจ่ายเงินค่าตอบแทนผู้แจ้งความนําจับเงินค่าตอบแทนเจ้าหน้าที่ และเงินช่วยเหลือในการปฏิบัติงานยาเสพติด
(ฉบับที่ ..) พ.ศ. ....
เศรษฐกิจ สังคม
6.  เรื่อง  ขอรับการสนับสนุนงบประมาณเพื่อเป็นค่าใช้จ่ายในการดําเนินโครงการนําสายไฟ ลงใต้ดินเพื่อส่งเสริมสภาพพื้นที่สําหรับเมืองการบินภาคตะวันออก
7.  เรื่อง  ความเห็นและข้อเสนอแนะตามรายงานคู่ขนานการปฏิบัติตามอนุสัญญาต่อต้านการทรมานและการประติบัติ หรือการลงโทษอื่นที่โหดร้าย ไร้มนุษยธรรม หรือที่ย่ํายีศักดิ์ศรี (ยธ.)
8.  เรื่อง  รายงานความคืบหน้าในการดําเนินการตามแผนการปฏิรูปประเทศตามมาตรา 270 ของรัฐธรรมนูญฯ (เดือนมกราคม - มีนาคม 2564)
9.  เรื่อง  รายงานผลการดําเนินงานของมูลนิธิปิดทองหลังพระ สืบสานแนวพระราชดําริ และสถาบันส่งเสริมและพัฒนากิจกรรมปิดทองหลังพระ สืบสานแนวพระราชดําริ ปีงบประมาณ พ.ศ. 2563
10.  เรื่อง  ผลการประชุมคณะกรรมการดิจิทัลเพื่อเศรษฐกิจและสังคมแห่งชาติ ครั้งที่ 1/2564
11.  เรื่อง  ผลการพิจารณารายงานการพิจารณาศึกษา เรื่อง กองทุนพัฒนาบทบาทสตรีของคณะกรรมาธิการการพัฒนาสังคม และกิจการเด็ก เยาวชน สตรี ผู้สูงอายุ
คนพิการ และผู้ด้อยโอกาส วุฒิสภา
12.  เรื่อง  สรุปผลการพิจารณารายงานการพิจารณาศึกษา เรื่อง ข้อเสนอเชิงนโยบายแนวทางการบริหารจัดการทรัพยากรน้ําอย่างยั่งยืน : การบริหารและการจัดการภาวะแล้ง ของคณะกรรมาธิการการแก้ปัญหาความยากจนและลดความเหลื่อมล้ํา วุฒิสภา
13.  เรื่อง  ขออนุมัติงบประมาณรายจ่ายประจําปีงบประมาณ พ.ศ. 2564 งบกลาง รายการ เงินสํารองจ่ายเพื่อกรณีฉุกเฉินหรือจําเป็น เพื่อป้องกันโรคอหิวาต์แอฟริกาในสุกร และโรคระบาดร้ายแรงในสุกรหรือหมูป่า
14.  เรื่อง  ขออนุมัติงบประมาณรายจ่ายประจําปีงบประมาณ พ.ศ. 2564 งบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อควบคุมโรคลัมปี สกิน
ในโค กระบือ
15. เรื่อง การนําชุดแบบอักษรพระราชทาน “จุฬาภรณ์ลิขิต” บรรจุเป็นชุดแบบอักษร มาตรฐานราชการไทย แบบที่ 14
16.  เรื่อง  รายงานสถานการณ์การส่งออกของไทย เดือนเมษายน 2564
17. เรื่อง  สรุปภาพรวมสถานการณ์ราคาสินค้าและบริการประจําเดือนพฤษภาคม 2564
18.  เรื่อง  รายงานภาวะเศรษฐกิจอุตสาหกรรมไตรมาสที่ 1/2564 และแนวโน้มไตรมาสที่ 2/2564 และรายงานภาวะเศรษฐกิจอุตสาหกรรมประจําเดือนเมษายน 2564
19.  เรื่อง สรุปสถานการณ์สาธารณภัย และการช่วยเหลือ
20.  เรื่อง  มาตรการสินเชื่ออิ่มใจ
21.  เรื่อง  ผลการพิจารณาของคณะกรรมการกลั่นกรองการใช้จ่ายเงินกู้ ในคราวประชุม ครั้งที่ 21/2564 ครั้งที่ 22/2564 และครั้งที่ 23/2564
ต่างประเทศ
22.  เรื่อง  การจัดทําบันทึกความเข้าใจระหว่างสํานักงานตํารวจแห่งชาติและกระทรวงมหาดไทย แห่งสหพันธรัฐรัสเซียว่าด้ายการต่อต้านอาชญากรรม
ข้ามชาติและความร่วมมือด้านกิจการตํารวจ
23.  เรื่อง  รายงานผลการประชุมระดับรัฐมนตรีอาเซียนด้านอาชญากรรมข้ามชาติ ครั้งที่ 14 และการประชุมที่เกี่ยวข้อง
24.  เรื่อง  ยุทธศาสตร์ความเป็นหุ้นส่วนระดับประเทศระหว่างประเทศไทยและธนาคารพัฒนาเอเชีย ฉบับที่ 3 สําหรับปี 2564-2568
25.  เรื่อง  การขอความเห็นชอบต่อร่างเอกสารผลลัพธ์ของการประชุมรัฐมนตรีต่างประเทศอาเซียน-รัสเซีย สมัยพิเศษ
26.  เรื่อง  ร่างปฏิญญาทางการเมืองของการประชุมกลางวาระระดับรัฐมนตรีกลุ่มประเทศ ไม่ฝักใฝ่ฝ่ายใด
แต่งตั้ง
27. เรื่อง  การแต่งตั้งโฆษกกระทรวงดิจิทัลเพื่อเศรษฐกิจและสังคม (ฝ่ายการเมือง)และโฆษกกระทรวงดิจิทัลเพื่อเศรษฐกิจและสังคม (ฝ่ายข้าราชการประจํา)
28.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (สํานักนายกรัฐมนตรี)
29.  เรื่อง  การแต่งตั้งข้าราชการการเมือง (กระทรวงการอุดมศึกษา วิทยาศาสตร์ วิจัยและนวัตกรรม)
30.  เรื่อง  การแต่งตั้งกรรมการผู้ทรงคุณวุฒิด้านมนุษยศาสตร์ ในคณะกรรมการส่งเสริมวิทยาศาสตร์ วิจัยและนวัตกรรม เพื่อทดแทนตําแหน่งที่ว่างลง
31.  เรื่อง  การแต่งตั้งกรรมการผู้ทรงคุณวุฒิในคณะกรรมการโรงพยาบาลบ้านแพ้ว
*******************
สํานักโฆษก สํานักเลขาธิการนายกรัฐมนตรี โทร. 0 2288-4396
กฎหมาย
1. เรื่อง ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏวไลยอลงกรณ์ ในพระบรมราชูปถัมภ์ จังหวัดปทุมธานี (ฉบับที่ ..) พ.ศ. ....
คณะรัฐมนตรีมีมติอนุมัติหลักการร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏวไลยอลงกรณ์ ในพระบรมราชูปถัมภ์ จังหวัดปทุมธานี (ฉบับที่ ..) พ.ศ. .... ตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
สาระสําคัญของร่างพระราชกฤษฎีกา
เป็นการแก้ไขเพิ่มเติมพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏวไลยอลงกรณ์ ในพระบรมราชูปถัมภ์ จังหวัดปทุมธานี (ฉบับที่ ..) พ.ศ. 2558 เพื่อเป็นการกําหนดปริญญาในสาขาวิชาและอักษรย่อสําหรับสาขาวิชาอุตสาหกรรมศาสตร์ และสาขาวิชารัฐศาสตร์ รวมทั้งสีประจําสาขาวิชาดังกล่าวเพิ่มขึ้น
2. เรื่อง ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยเทคโนโลยีราชมงคลตะวันออก (ฉบับที่ ..) พ.ศ. ....
คณะรัฐมนตรีมีมติอนุมัติหลักการร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยเทคโนโลยีราชมงคลตะวันออก (ฉบับที่ ..) พ.ศ. .... ตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้ และให้ อว. รับข้อสังเกตของสํานักงานคณะกรรมการกฤษฎีกาไปพิจารณาดําเนินการต่อไปด้วย
สาระสําคัญของร่างพระราชกฤษฎีกา
เป็นการแก้ไขเพิ่มเติมพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยเทคโนโลยีราชมงคลตะวันออก พ.ศ. 2553 และที่แก้ไขเพิ่มเติม เพื่อกําหนดปริญญาในสาขาวิชาและอักษรย่อสําหรับสาขาวิชาระดับปริญญาโทและปริญญาเอกในสาขาวิชาการจัดการเพิ่มขึ้น และกําหนดสีประจําคณะและสถาบัน ของสถาบันเทคโนโลยีการบินและอวกาศ
3. เรื่อง ร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏเพชรบุรี (ฉบับที่ ..) พ.ศ. ....
คณะรัฐมนตรีมีมติอนุมัติหลักการร่างพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏเพชรบุรี (ฉบับที่ ..) พ.ศ. .... ตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอ และให้ส่งสํานักงานคณะกรรมการกฤษฎีกาตรวจพิจารณา แล้วดําเนินการต่อไปได้
สาระสําคัญของร่างพระราชกฤษฎีกา
เป็นการแก้ไขเพิ่มเติมพระราชกฤษฎีกาว่าด้วยปริญญาในสาขาวิชา อักษรย่อสําหรับสาขาวิชา ครุยวิทยฐานะ เข็มวิทยฐานะ และครุยประจําตําแหน่งของมหาวิทยาลัยราชภัฏเพชรบุรี พ.ศ. 2554 และที่แก้ไขเพิ่มเติม เพื่อกําหนดปริญญาในสาขาวิชา และอักษรย่อสําหรับสาขาวิชาของสาขาวิชาสถาปัตยกรรมศาสตร์และสาขาวิชาสาธารณสุขศาสตร์เพิ่มขึ้น รวมทั้งกําหนดสีประจําสาขาวิชาดังกล่าว
4. เรื่อง ร่างกฎกระทรวงกําหนดมาตรฐานในการบริหาร จัดการ และดําเนินการด้านความปลอดภัย อาชีวอนามัย และสภาพแวดล้อมในการทํางานเกี่ยวกับรังสี พ.ศ. ....
คณะรัฐมนตรีมีมติอนุมัติหลักการร่างกฎกระทรวงกําหนดมาตรฐานในการบริหาร จัดการ และดําเนินการด้านความปลอดภัย อาชีวอนามัย และสภาพแวดล้อมในการทํางานเกี่ยวกับรังสี พ.ศ. .... ตามที่กระทรวงแรงงาน (รง.) เสนอ และให้ส่งสํานักงานคณะกรรมการกฤษฎีกาตรวจพิจารณา โดยให้รับความเห็นของกระทรวงสาธารณสุขไปประกอบการพิจารณาด้วย แล้วดําเนินการต่อไปได้
ทั้งนี้ รง. เสนอว่า
1. โดยที่ได้มีพระราชบัญญัติความปลอดภัย อาชีวอนามัย และสภาพแวดล้อมในการทํางาน พ.ศ. 2554 เป็นกฎหมายเฉพาะสําหรับการกําหนดมาตรฐานการควบคุม กํากับดูแล และบริหารจัดการด้านความปลอดภัย อาชีวอนามัย และสภาพแวดล้อมในการทํางาน ซึ่งเป็นการนําความในหมวด 8 แห่งพระราชบัญญัติคุ้มครองแรงงาน พ.ศ. 2541 มาบัญญัติไว้ในพระราชบัญญัติดังกล่าว โดยบทเฉพาะกาล มาตรา 74 บัญญัติให้ในระหว่างที่ยังมิได้ออกกฎกระทรวงเพื่อปฏิบัติการตามพระราชบัญญัตินี้ ให้นํากฎกระทรวงที่ออกตามหมวด 8 แห่งพระราชบัญญัติคุ้มครองแรงงาน พ.ศ. 2541 มาใช้บังคับโดยอนุโลม
2. ปัจจุบันการตรวจสุขภาพลูกจ้างที่ทํางานเกี่ยวกับปัจจัยเสี่ยงยังคงเป็นไปตามกฎกระทรวงกําหนดหลักเกณฑ์และวิธีการตรวจสุขภาพของลูกจ้างและส่งผลการตรวจแก่พนักงานตรวจแรงงาน พ.ศ. 2547 ที่ออกตามความในหมวด 8 แห่งพระราชบัญญัติคุ้มครองแรงงาน พ.ศ. 2541 ดังนั้น เพื่อให้การกําหนดมาตรฐานในการบริหาร จัดการ และดําเนินการด้านความปลอดภัย อาชีวอนามัย และสภาพแวดล้อมในการทํางานเกี่ยวกับรังสี เพื่อให้เป็นไปตามพระราชบัญญัติความปลอดภัย อาชีวอนามัย และสภาพแวดล้อมในการทํางาน พ.ศ. 2554 ซึ่งเป็นกฎหมายเฉพาะ จึงได้ยกร่างกฎกระทรวงกําหนดมาตรฐานในการบริหาร จัดการ และดําเนินการด้านความปลอดภัย อาชีวอนามัย และสภาพแวดล้อมในการทํางานเกี่ยวกับรังสี พ.ศ. .... เพื่อนํามาใช้บังคับแทนกฎกระทรวงกําหนดหลักเกณฑ์และวิธีการตรวจสุขภาพของลูกจ้าง และส่งผลการตรวจแก่พนักงานตรวจแรงงาน พ.ศ. 2547
สาระสําคัญของร่างกฎกระทรวง
1. กําหนดบทนิยามคําว่า “รังสี” “ต้นกําเนิดรังสี” “วัสดุกัมมันตรังสี” “เครื่องกําเนิดรังสี” และ “กากกัมมันตรังสี”
2. กําหนดให้นายจ้างที่มีไว้ในครอบครองซึ่งต้นกําเนิดรังสีและได้ขออนุญาตหรือได้แจ้งการครอบครองตามกฎหมายว่าด้วยพลังงานนิวเคลียร์เพื่อสันติ ให้ส่งสําเนาการแจ้งนั้นต่ออธิบดีหรือผู้ซึ่งอธิบดีมอบหมายภายในเจ็ดวันนับแต่วันที่แจ้งตามกฎหมายว่าด้วยพลังงานนิวเคลียร์เพื่อสันติ
3. กําหนดนายจ้างกําหนดพื้นที่ควบคุมโดยจัดทํารั้ว คอกกั้น หรือเส้นแสดงแนวเขต หรือวิธีการอื่นที่เหมาะสม และจัดให้มีป้ายสัญลักษณ์ทางรังสี ควบคุมดูแลมิให้ลูกจ้างซึ่งไม่มีหน้าที่ปฏิบัติงานเกี่ยวกับรังสีหรือบุคคลภายนอกเข้าไปในพื้นที่ควบคุม
4. กําหนดให้มีมาตรการเพื่อป้องกันมิให้ลูกจ้างซึ่งปฏิบัติงานเกี่ยวกับรังสีได้รับปริมาณรังสีสะสมเกินปริมาณที่กําหนด โดยลูกจ้างซึ่งปฏิบัติงานเกี่ยวกับรังสีต้องใช้อุปกรณ์บันทึกปริมาณรังสีประจําตัวบุคคลตลอดเวลาที่มีการปฏิบัติงาน และจัดทําข้อมูลเกี่ยวกับปริมาณรังสีสะสมที่ลูกจ้างได้รับ
5. กําหนดให้นายจ้างที่มีไว้ในครอบครองซึ่งต้นกําเนิดรังสีจัดให้มีแผนการป้องกันและระงับอันตรายจากรังสี ในกรณีที่มีต้นกําเนิดรังสีรั่ว ไหล หก หล่น หรือฟุ้งกระจาย เกิดอัคคีภัยหรือเกิดเหตุฉุกเฉินทางรังสีอันอาจเป็นเหตุให้ลูกจ้างประสบอันตราย เจ็บป่วยหรือเสียชีวิต ให้นายจ้างสั่งให้ลูกจ้างทุกคนหยุดการทํางานและออกไปยังสถานที่ที่ปลอดภัยทันที และให้นายจ้างดําเนินการตามแผนป้องกันและระงับอันตรายจากรังสีในกรณีเกิดเหตุฉุกเฉินทางรังสีโดยทันที
6. กําหนดให้มีสัญลักษณ์ทางรังสีและข้อความเตือนภัยจากรังสีแสดงให้เห็นอย่างชัดเจนบริเวณพื้นที่ควบคุม โดยจัดให้มีสัญญาณไฟสีแดงหรือป้ายสัญลักษณ์เตือนภัยขณะที่มีการใช้งานต้นกําเนิดรังสี และจัดให้มีระบบสัญญาณฉุกเฉินในกรณีเกิดเหตุฉุกเฉินทางรังสี
7. กําหนดให้นายจ้างจัดอุปกรณ์คุ้มครองความปลอดภัยส่วนบุคคล เช่น หมวกพลาสติก ถุงมือผ้าหรือยาง รองเท้า เสื้อคลุมที่ทําด้วยฝ้ายหรือยาง แว่นตา ที่กรองอากาศ เครื่องช่วยหายใจหรืออุปกรณ์อื่นที่จําเป็น จัดทําคู่มือหรือเอกสาร สาธิต และกําหนดมาตรการหรือข้อบังคับเกี่ยวกับประโยชน์ วิธีการใช้ และวิธีการบํารุงรักษาอุปกรณ์คุ้มครองความปลอดภัยส่วนบุคคล
5. เรื่อง ร่างระเบียบสํานักนายกรัฐมนตรี ว่าด้วยการจ่ายเงินค่าตอบแทนผู้แจ้งความนําจับ เงินค่าตอบแทนเจ้าหน้าที่ และเงินช่วยเหลือในการปฏิบัติงานยาเสพติด (ฉบับที่ ..) พ.ศ. ....
คณะรัฐมนตรีมีมติเห็นชอบในหลักการร่างระเบียบสํานักนายกรัฐมนตรี ว่าด้วยการจ่ายเงินค่าตอบแทนผู้แจ้งความนําจับเงินค่าตอบแทนเจ้าหน้าที่ และเงินช่วยเหลือในการปฏิบัติงานยาเสพติด (ฉบับที่ ..) พ.ศ. .... ตามที่กระทรวงยุติธรรม (ยธ.) เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา โดยให้รับความเห็นของสํานักงานคณะกรรมการกฤษฎีกาไปประกอบการพิจารณาด้วย แล้วดําเนินการต่อไปได้
ทั้งนี้ ยธ. เสนอว่า
1. โดยที่ระเบียบสํานักนายกรัฐมนตรี ว่าด้วยการจ่ายเงินค่าตอบแทนผู้แจ้งความนําจับเงินค่าตอบแทนเจ้าหน้าที่ และเงินช่วยเหลือในการปฏิบัติงานยาเสพติด พ.ศ. 2561 และที่แก้ไขเพิ่มเติม มีบทบัญญัติบางประการที่ทําให้การดําเนินมาตรการปราบปรามยาเสพติดยังไม่มีประสิทธิภาพเป็นช่องทางทําให้เกิดการทุจริตในการนํายาเสพติดมาจําหน่ายโดยไม่มีผู้ซื้อจริง (Demand เทียม) เพื่อหวังเงินค่าตอบแทน โดยเจ้าหน้าที่ไม่ได้มุ่งเน้นให้มีการสืบสวนสอบสวนขยายผลไปยังเจ้าของยาเสพติด เครือข่ายผู้เป็นนายทุน หรือผู้สั่งการที่อยู่เบื้องหลัง จึงเห็นควรแก้ไขปรับปรุงหลักเกณฑ์การจ่ายเงินค่าตอบแทนให้แก่เจ้าหน้าที่ในการปฏิบัติงานยาเสพติดกรณียึดได้แต่ยาเสพติด และระยะเวลาการยื่นคําขอรับเงินค่าตอบแทนในกรณีดังกล่าว เพื่อปรับปรุงให้การปราบปรามยาเสพติดมีประสิทธิภาพและมุ่งเน้นให้มีการสืบสวนขยายผล ยธ. จึงได้เสนอร่างระเบียบสํานักนายกรัฐมนตรี ว่าด้วยการจ่ายเงินค่าตอบแทนผู้แจ้งความนําจับ เงินค่าตอบแทนเจ้าหน้าที่ และเงินช่วยเหลือในการปฏิบัติงานยาเสพติด (ฉบับที่ ..) พ.ศ. .... มาเพื่อดําเนินการ
2. ยธ. ได้พิจารณาดําเนินการตามมาตรา 7 แห่งพระราชบัญญัติวินัยการเงินการคลังของรัฐ พ.ศ. 2561 แล้ว เห็นว่า การแก้ไขเพิ่มเติมร่างระเบียบฯ เป็นการแก้ไขปรับปรุงหลักเกณฑ์การจ่ายเงินค่าตอบแทนกรณียึดได้แต่ยาเสพติด โดยจะจ่ายเงินค่าตอบแทนต่อเมื่อสามารถจับกุมผู้กระทําความผิดและพนักงานอัยการสั่งฟ้องผู้ต้องหาหรือศาลออกหมายจับผู้กระทําความผิดและเลขาธิการ ป.ป.ส. มีคําสั่งให้ยึดทรัพย์สินที่เกี่ยวข้องกับการกระทําความผิดเกี่ยวกับยาเสพติด ทั้งนี้ เพื่อลดภาระด้านงบประมาณและไม่ก่อให้เกิดภาระทางการเงินการคลังแก่รัฐ รวมทั้งไม่ขัดหรือแย้งกับหลักเกณฑ์ตามมาตรา 7 แห่งพระราชบัญญัติวินัยการเงินการคลังของรัฐ พ.ศ. 2561
สาระสําคัญของร่างระเบียบ
หลักเกณฑ์
ที่เสนอแก้ไข
ระเบียบสํานักนายกรัฐมนตรีฯ
พ.ศ. 2561 และที่แก้ไขเพิ่มเติม
ร่างระเบียบสํานักนายกรัฐมนตรีฯ
ที่เสนอแก้ไข
การจ่ายเงินค่าตอบแทนกรณียึดได้แต่ยาเสพติด
- ให้จ่ายเงินค่าตอบแทนร้อยละ 25 ของจํานวนเงินที่คํานวณได้จากปริมาณยาเสพติด เมื่อพนักงานอัยการสั่งงดการสอบสวน สั่งไม่ฟ้อง หรือมีความเห็นว่าควรสั่งฟ้อง
- ให้จ่ายเงินค่าตอบแทนต่อเมื่อเจ้าพนักงานผู้สืบสวนจับกุมหรือพนักงานสอบสวนที่ดําเนินการจนสามารถจับกุมผู้กระทําความผิดและพนักงานอัยการสั่งฟ้องผู้ต้องหา หรือศาลออกหมายจับผู้กระทําความผิดและเลขาธิการ ป.ป.ส. มีคําสั่งให้ยึดทรัพย์สินที่เกี่ยวข้องกับการกระทําความผิดเกี่ยวกับยาเสพติดมีมูลค่าไม่ต่ํากว่า 100,000 บาท โดยให้จ่ายค่าตอบแทนร้อยละ 50 ของจํานวนเงินที่คํานวณได้จากปริมาณยาเสพติด
ระยะเวลาการยื่นคําขอรับเงินค่าตอบแทน
- ให้ยื่นคําขอเมื่อพนักงานอัยการมีคําสั่งเกี่ยวกับคดีหรือภายในกําหนด 180 วัน นับแต่วันที่ศาลชั้นต้นมีคําพิพากษา
- กรณีพนักงานอัยการมีคําสั่งเกี่ยวกับคดี
ให้ยื่นคําขอภายในกําหนด 180 วัน เมื่อพนักงานอัยการมีคําสั่งเกี่ยวกับคดี
- กรณีศาลออกหมายจับผู้กระทําความผิดและเลขาธิการ ป.ป.ส. มีคําสั่งให้ยึดทรัพย์สินที่เกี่ยวข้องกับการกระทําความผิดเกี่ยวกับยาเสพติด
ให้ยื่นคําขอภายใน 180 วัน นับแต่ศาลออกหมายจับผู้กระทําความผิดและเลขาธิการ ป.ป.ส. มีคําสั่งให้ยึดทรัพย์สินที่เกี่ยวข้องกับการกระทําความผิดเกี่ยวกับยาเสพติด
เศรษฐกิจ สังคม
6. เรื่อง ขอรับการสนับสนุนงบประมาณเพื่อเป็นค่าใช้จ่ายในการดําเนินโครงการนําสายไฟลงใต้ดินเพื่อส่งเสริมสภาพพื้นที่สําหรับเมืองการบินภาคตะวันออก
คณะรัฐมนตรีอนุมัติงบประมาณรายจ่ายประจําปีงบประมาณ พ.ศ. 2564 เพิ่มเติม งบกลาง รายการเงินสํารองจ่ายเพื่อกรณีฉุกเฉินหรือจําเป็น วงเงิน 451.36 ล้านบาท ให้กองทัพเรือ (ทร.) เพื่อเป็นค่าใช้จ่ายในการดําเนินโครงการนําสายไฟลงใต้ดินเพื่อส่งเสริมสภาพพื้นที่สําหรับเมืองการบินภาคตะวันออก (โครงการฯ) ในส่วนของงานจ้างนําสายไฟลงใต้ดิน จํานวน 3 เส้นทาง ตามที่กระทรวงกลาโหม (กห.) เสนอ ดังนี้
เส้นทาง
ระยะทาง
(กิโลเมตร)
วงเงิน
(ล้านบาท)
จุดเริ่มต้น
จุดสิ้นสุด
1. ปากทางเข้าสนามบินนานาชาติอู่ตะเภา
แยกวงเวียนอู่ตะเภา
2.2
190.17
2. แยกวงเวียนอู่ตะเภา
หน้าอาคารจอดรถอาคารผู้โดยสารหลังที่ 2
1.0
88.55
3. แยกอู่ราชนาวีมหิดล
ท่าเรือจุกเสม็ด
2.0
172.64
รวมทั้งสิ้น
5.2
451.36
สาระสําคัญของเรื่อง
กห.รายงานว่า
1. โครงการฯ เป็นการดําเนินการเพื่อสนับสนุนโครงการรถไฟความเร็วสูงเชื่อม 3 สนามบิน และโครงการพัฒนาสนามบินอู่ตะเภาและเมืองการบินภาคตะวันออกให้สามารถดําเนินงานได้บรรลุเป้าหมายตามระยะเวลาที่กําหนด โดยเมื่อวันที่ 16 ธันวาคม 2562 ทร. ได้รับทราบผลการศึกษาความเป็นไปได้ในการดําเนินโครงการปรับปรุงระบบสายไฟฟ้าและสายสื่อสารในพื้นที่สัตหีบเป็นระบบท่อร้อยสาย และเห็นชอบแผนแม่บทโครงการปรับปรุงระบบสายไฟฟ้าและสายสื่อสารในพื้นที่สัตหีบเป็นระบบท่อร้อยสาย จํานวน 8 เส้นทาง (โดยเส้นทางที่ 2 จากแยกวงเวียนอู่ตะเภา ถึงหน้าอาคารจอดรถอาคารผู้โดยสารหลังที่ 2 และเส้นทางที่ 3 จากแยกอู่ราชนาวีมหิดล ถึงท่าเรือจุกเสม็ด เป็นเส้นทางที่อยู่ในแผนแม่บทฯ) ระยะทางรวม 46.24 กิโลเมตร โดยมีประมาณการค่าใช้จ่ายรวม 4,161.60 ล้านบาท ระยะเวลาดําเนินโครงการฯ ตั้งแต่ปีงบประมาณ พ.ศ. 2563 - 2565 รวม 2 ระยะ (ระยะละ 4 เส้นทาง)
2. โครงการฯ ตามที่ กห. เสนอครั้งนี้ เป็นการปรับเปลี่ยนรูปแบบการติดตั้งสายไฟฟ้า จากระบบเดินอากาศ (ปักเสาพาดสาย) เป็นแบบร้อยท่อฝังดิน ในพื้นที่ของ ทร. บริเวณฐานทัพเรือสัตหีบ จํานวน 3 เส้นทาง วงเงินรวม 451.36 ล้านบาท โดยมีรายละเอียดสรุปได้ ดังนี้
เส้นทาง
ระยะทาง
(กิโลเมตร)
วงเงิน
(ล้านบาท)
1. จากปากทางเข้าสนามบินนานาชาติอู่ตะเภา ถึงแยกวงเวียนอู่ตะเภา
2.2
190.17
2. จากแยกวงเวียนอู่ตะเภา ถึงหน้าอาคารจอดรถอาคารผู้โดยสารหลังที่ 2
1.0
88.55
3. จากแยกอู่ราชนาวีมหิดล ถึงท่าเรือจุกเสม็ด
2.0
172.64
รวม
5.2
451.36
3. ทร. แจ้งว่า โดยที่โครงการดังกล่าวเป็นความต้องการนอกแผนการปฏิบัติงานและแผนการใช้จ่ายงบประมาณรายจ่ายประจําปีงบประมาณ พ.ศ. 2563 ของ ทร. ที่มีวงเงินในการดําเนินการค่อนข้างสูง ทร. จึงไม่สามารถปรับแผนการปฏิบัติงานและแผนการใช้จ่ายงบประมาณเพื่อดําเนินโครงการดังกล่าวได้ รวมทั้ง ทร. ได้เสนอขอรับการสนับสนุนงบประมาณภายใต้แผนงานบูรณาการเขตพัฒนาพิเศษภาคตะวันออกประจําปีงบประมาณ พ.ศ. 2563 มาดําเนินการแล้ว แต่ไม่ได้รับการสนับสนุน ดังนั้น ทร. จึงขอรับการจัดสรรงบประมาณรายจ่ายประจําปีงบประมาณ พ.ศ. 2564 งบกลาง รายการเงินสํารองจ่ายเพื่อกรณีฉุกเฉินหรือจําเป็น จํานวน 451.36 ล้านบาท
4. สํานักงบประมาณ (สงป.) แจ้งว่า นายกรัฐมนตรีมีบัญชาเห็นชอบให้ กห. (ทร.) ใช้จ่ายจากงบประมาณรายจ่ายประจําปีงบประมาณ พ.ศ. 2564 งบกลาง รายการเงินสํารองจ่ายเพื่อกรณีฉุกเฉินหรือจําเป็น จํานวน 451.36 ล้านบาท เพื่อเป็นค่าใช้จ่ายในการดําเนินโครงการฯ จํานวน 3 เส้นทางแล้ว
7. เรื่อง ความเห็นและข้อเสนอแนะตามรายงานคู่ขนานการปฏิบัติตามอนุสัญญาต่อต้านการทรมานและการประติบัติ หรือการลงโทษอื่นที่โหดร้าย ไร้มนุษยธรรม หรือที่ย่ํายีศักดิ์ศรี (ยธ.)
คณะรัฐมนตรีรับทราบตามที่กระทรวงยุติธรรม (ยธ.) เสนอความเห็นและข้อเสนอแนะตามรายงานคู่ขนานการปฏิบัติตามอนุสัญญาต่อต้านการทรมานและการประติบัติ หรือการลงโทษอื่นที่โหดร้าย ไร้มนุษยธรรม หรือที่ย่ํายีศักดิ์ศรี ซึ่ง ยธ. ได้จัดประชุมร่วมกับหน่วยงานที่เกี่ยวข้อง เช่น สํานักงาน ก.พ. สํานักงานสภาพัฒนาการเศรษฐกิจและสังคมแห่งชาติ และสํานักงานตํารวจแห่งชาติ (ตช.) เพื่อพิจารณาข้อเสนอแนะดังกล่าวของคณะกรรมการสิทธิมนุษยชนแห่งชาติ (กสม.) เมื่อวันที่ 4 พฤศจิกายน 2563 สรุปสาระสําคัญได้ ดังนี้
ข้อเสนอแนะของ กสม.
สรุปผลการพิจารณาในภาพรวม
1. กฎหมายอนุวัติการตามพันธกรณีตามอนุสัญญาฯ
ข้อเสนอแนะ : ให้รัฐบาลปรับปรุงร่างพระราชบัญญัติป้องกันและปราบปรามการทรมานและการกระทําให้บุคคลสูญหาย พ.ศ. .... ที่เป็นกฎหมายอนุวัติการตามพันธกรณีของอนุสัญญาฯ ตลอดจนการปรับปรุงกฎหมายและระเบียบที่เกี่ยวข้องกับการเยียวยาผู้เสียหายอย่างครบถ้วน
หลักการและสาระสําคัญของอนุสัญญาทั้ง 2 ฉบับได้แก่ อนุสัญญาฯ และอนุสัญญาระหว่างประเทศว่าด้วยการคุ้มครองบุคคลทุกคนจากการบังคับให้หายสาบสูญ ได้ถูกนํามาบัญญัติไว้ในกฎหมายฉบับเดียวคือ
ร่างพระราชบัญญัติป้องกันและปราบปรามการทรมาน
และการกระทําให้บุคคลสูญหาย พ.ศ. .... แล้ว และได้พิจารณาตามขั้นตอนและกระบวนการของกฎหมายตามลําดับ โดยได้ผ่านการพิจารณาของคณะกรรมการกฤษฎีกาเมื่อวันที่ 17 กันยายน 2563 และ ยธ. ได้ยืนยันร่างพระราชบัญญัติฯ ไปยังสํานักเลขาธิการคณะรัฐมนตรี (สลค.) แล้วเมื่อวันที่ 21 ตุลาคม 2563 ซึ่งปัจจุบัน สลค. ได้ส่งร่างพระราชบัญญัติป้องกันฯ ไปยังคณะกรรมการประสานงานสภาผู้แทนราษฎรเรียบร้อยแล้ว
2. ปัญหาสิทธิมนุษยชนในจังหวัดชายแดนภาคใต้
ข้อเสนอแนะ : ให้รัฐบาล (1) ทบทวนการประกาศใช้กฎหมายด้านความมั่นคง 2 ฉบับ ได้แก่ พระราชบัญญัติกฎอัยการศึก พ.ศ. 2457 และพระราชกําหนดการบริหารราชการในสถานการณ์ฉุกเฉิน พ.ศ. 2548 ในจังหวัดชายแดนภาคใต้เท่าที่จําเป็นอย่างยิ่งและในระยะเวลาที่จํากัดเท่านั้น รวมถึงใช้พระราชบัญญัติการรักษาความมั่นคงภายในราชอาณาจักร พ.ศ. 2551 แทน และ (2) ปรับปรุงแก้ไขพระราชกําหนดการบริหารราชการฯ เช่น มาตรา 5 อํานาจในการขยายระยะเวลาการประกาศสถานการณ์ฉุกเฉิน และมาตรา 16 การให้ข้อพิพาทที่เกิดจากการใช้อํานาจตามพระราชกําหนดการบริหารราชการฯ อยู่ในอํานาจการพิจารณาของศาลปกครอง หากเนื้อหาของคดีเป็นเรื่องทางปกครอง
การบังคับใช้กฎหมายด้านความมั่นคงยังมีความจําเป็น
ต่อการดําเนินงานของเจ้าหน้าที่เพื่อป้องกัน ระงับ ยับยั้ง และแสวงหาตัวผู้กระทําความผิดในเหตุการณ์ความไม่สงบในจังหวัดชายแดนภาคใต้ และการจัดตั้งคณะกรรมการบริหารสถานการณ์ฉุกเฉิน ตามพระราชกําหนดการบริหารราชการฯ เพื่อทบทวนความจําเป็น
ในการบังคับใช้กฎหมายด้านความมั่นคงดังกล่าวเป็นระยะ รวมทั้งมีการปรับลดพื้นที่อย่างต่อเนื่อง โดยปัจจุบันคงเหลือเพียง 27 อําเภอ จากทั้งหมด 33 อําเภอที่ประกาศสถานการณ์ฉุกเฉินที่มีความร้ายแรงในพื้นที่จังหวัดชายแดนภาคใต้ตามพระราชกําหนดการบริหารราชการฯ
3. นักปกป้องสิทธิมนุษยชน
ข้อเสนอแนะ : ให้รัฐบาลให้ความสําคัญกับการติดตามความคืบหน้าของคดีที่เกี่ยวกับนักปกป้องสิทธิมนุษยชนที่เสียชีวิตและหายสาบสูญ และมีมาตรการคุ้มครองสิทธิในชีวิตและร่างกาย และการใช้สิทธิและเสรีภาพในการปกป้องสิทธิของตนเองและผู้อื่น
นักปกป้องสิทธิมนุษยชนเป็นกลุ่มเป้าหมายสําคัญที่ได้รับความคุ้มครองตามแผนสิทธิมนุษยชนแห่งชาติฉบับที่ 4 (พ.ศ.2562 - 2565) และแผนปฏิบัติการระดับชาติว่าด้วยธุรกิจและสิทธิมนุษยชน ระยะที่ 1 (พ.ศ. 2562 - 2565) โดยที่ผ่านมาหน่วยงานที่เกี่ยวข้องได้บูรณาการการทํางานร่วมกับนักปกป้องสิทธิมนุษยชนอย่างใกล้ชิด และได้มีการแก้ไขเพิ่มเติมประมวลกฎหมายวิธีพิจารณาความอาญา มาตรา 161/1 และ 165/2 เพื่อป้องกันการดําเนินคดีเชิงยุทธศาสตร์ และเพื่อยับยั้งการมีส่วนร่วมของประชาชน (Strategic Litigation Against Public Participation: SLAPP) รวมถึงการบังคับใช้มาตรา 21 แห่งพระราชบัญญัติองค์กรอัยการ และพนักงานอัยการ พ.ศ. 2553 เพื่อให้พนักงานอัยการสามารถเสนอความเห็นต่ออัยการสูงสุดในการสั่งไม่ฟ้องคดีที่ไม่เป็นประโยชน์แก่สาธารณชน หรือจะมีผลกระทบต่อความปลอดภัยหรือความมั่นคงของชาติหรือต่อผลประโยชน์อันสําคัญของประเทศได้ นอกจากนี้ ยธ. ได้แก้ไขพระราชบัญญัติคุ้มครองพยานในคดีอาญา พ.ศ. 2546 เพื่อขยายความคุ้มครองให้ครอบคลุมถึงบุคคลที่มีความเสี่ยงตกอยู่ในอันตราย ซึ่งจะเป็นประโยชน์ต่อกลุ่มนักปกป้องสิทธิมนุษยชนที่มีความเสี่ยงด้วย [คณะรัฐมนตรีได้มีมติ (1 ธันวาคม 2563) เห็นชอบร่างพระราชบัญญัติคุ้มครองพยานในคดีอาญา (ฉบับที่ ..) พ.ศ. ... แล้ว]
4. การตรวจเยี่ยมสถานที่คุมขังบุคคล
ข้อเสนอแนะ : ให้รัฐบาลเชื่อมโยงและบูรณาการฐานข้อมูลของผู้ต้องขังเพื่อให้สามารถให้บริการทางสาธารณสุขได้อย่างมีประสิทธิภาพ และพิจารณาแนวทางลดจํานวนผู้ต้องขังในเรือนจํา รวมถึงจัดสรรงบประมาณและบุคลากร ตลอดจนปรับปรุงสถานที่ให้เหมาะสมกับจํานวนผู้ต้องขัง
กระทรวงสาธารณสุข กรมราชทัณฑ์ และสํานักงานหลักประกันสุขภาพแห่งชาติได้ลงนามในบันทึกความร่วมมือเพื่อพัฒนาระบบบริการสาธารณสุขสําหรับผู้ต้องขังในเรือนจําแล้วตั้งแต่ปี 2562 โดยมีการขึ้นทะเบียนสถานพยาบาลเรือนจําเป็นหน่วยบริการปฐมภูมิ 141 แห่ง ขึ้นทะเบียนสถานพยาบาลเรือนจําอีก 2 แห่ง เป็นหน่วยบริการประจํา ส่งผลให้สถานพยาบาลเรือนจําดังกล่าวได้รับการส่งเสริมสนับสนุนและประสานงานร่วมกันกับโรงพยาบาลแม่ข่ายและสํานักงานสาธารณสุขจังหวัด รวมทั้งได้มีการจัดทําระบบการลงทะเบียนสิทธิผู้ต้องขัง ซึ่งทําให้ผู้ต้องขังสามารถเข้าถึงบริการในระบบหลักประกันสุขภาพได้ทั่วถึงและมีประสิทธิภาพ นอกจากนี้ หน่วยงานในกระบวนการยุติธรรม เช่น กระทรวงกลาโหม ยธ. ตช. สํานักงานศาลยุติธรรมได้ร่วมกันส่งเสริมมาตรการลดการคุมขังที่ไม่จําเป็นในทุกขั้นตอนเพื่อลดความแออัดในเรือนจํา
5. การคุ้มครองผู้เสียหายจากการถูกกระทําทรมานและการเยียวยา
ข้อเสนอแนะ : ให้รัฐบาลขยายประเภทความผิดที่ผู้เสียหายอาจร้องขอค่าตอบแทนตามพระราชบัญญัติค่าตอบแทนผู้เสียหาย และค่าทดแทนและค่าใช้จ่ายแก่จําเลยในคดีอาญา พ.ศ. 2544 และที่แก้ไขเพิ่มเติม (ฉบับที่ 2) พ.ศ. 2559 ให้ครอบคลุมความผิดฐานทรมาน (เมื่อมีการประกาศใช้พระราชบัญญัติ ป้องกันฯ)
ยธ. โดยกรมคุ้มครองสิทธิและเสรีภาพ มีแผนที่จะเพิ่มเติมความผิดฐานกระทําทรมานและการบังคับบุคคลให้สูญหายให้เป็นฐานความผิดท้ายพระราชบัญญัติค่าตอบแทนฯ เพื่อให้ผู้เสียหายมีสิทธิได้ขอรับค่าตอบแทนฯ ได้ต่อไป ภายหลังจากที่ร่างพระราชบัญญัติป้องกันฯ มีผลบังคับใช้แล้ว
6. การเยียวยาผู้เสียหายในจังหวัดชายแดนภาคใต้
ข้อเสนอแนะ : ให้รัฐบาลเร่งรัดการดําเนินการให้ผู้เสียหายจากการถูกกระทําทรมานโดยเจ้าหน้าที่ของรัฐในจังหวัดชายแดนภาคใต้ได้รับการชดเชยและได้รับค่าสินไหมทดแทนอย่างทั่วถึงโดยเร็ว รวมถึงควรแก้ไขเพิ่มเติมมาตรา 16 ของพระราชบัญญัติกฎอัยการศึกฯ
เพื่อคุ้มครองสิทธิของผู้เสียหายจากการบังคับใช้กฎหมายดังกล่าวให้สอดคล้องกับพันธกรณีของไทยตามข้อ 2 วรรคสาม (ก) ของกติการะหว่างประเทศว่าด้วยสิทธิพลเมืองและสิทธิทางการเมือง
ผู้เสียหายในจังหวัดชายแดนภาคใต้ได้รับการชดเชยเยียวยาตามนัยมาตรา 9 แห่งพระราชบัญญัติการบริหารราชการจังหวัดชายแดนภาคใต้ พ.ศ. 2553 และระเบียบคณะกรรมการยุทธศาสตร์ด้านการพัฒนา
จังหวัดชายแดนภาคใต้ว่าด้วยการให้ความช่วยเหลือเยียวยาผู้ได้รับความเสียหายและผู้ได้รับผลกระทบจากการกระทําของเจ้าหน้าที่ของรัฐ อันสืบเนื่องมาจากเหตุการณ์ความไม่สงบในจังหวัดชายแดนภาคใต้ พ.ศ. 2555 อยู่แล้ว นอกจากนี้ ศูนย์อํานวยการบริหารจังหวัดชายแดนภาคใต้ได้บูรณาการการทํางานร่วมกับหน่วยงานต่าง ๆ เช่น สํานักงานพัฒนาสังคมและความมั่นคงของมนุษย์จังหวัดชายแดนภาคใต้ และสํานักงานสาธารณสุขจังหวัดชายแดนภาคใต้ในการเยียวยาด้านจิตใจให้กับผู้ได้รับผลกระทบด้วย
8. เรื่อง รายงานความคืบหน้าในการดําเนินการตามแผนการปฏิรูปประเทศตามมาตรา 270 ของรัฐธรรมนูญฯ (เดือนมกราคม - มีนาคม 2564)
คณะรัฐมนตรีรับทราบรายงานความคืบหน้าในการดําเนินการตามแผนการปฏิรูปประเทศตามมาตรา 270 ของรัฐธรรมนูญแห่งราชอาณาจักรไทย (เดือนมกราคม - มีนาคม 2564) ตามที่สํานักงานสภาพัฒนาการเศรษฐกิจและสังคมแห่งชาติ (สศช.) ในฐานะฝ่ายเลขานุการคณะกรรมการยุทธศาสตร์ชาติและคณะกรรมการปฏิรูปประเทศเสนอ และให้เสนอรัฐสภาเพื่อทราบต่อไป
รายงานดังกล่าวประกอบด้วย รายงานความคืบหน้าในการดําเนินการฯ และการดําเนินการในระยะต่อไป สรุปได้ดังนี้
1. ความคืบหน้ากิจกรรมสําคัญตามแผนการปฏิรูปประเทศระหว่างเดือนมกราคม - มีนาคม 2564
1.1 การขับเคลื่อนกิจกรรมปฏิรูปประเทศที่จะส่งผลให้เกิดการเปลี่ยนแปลงต่อประชาชนอย่างมีนัยสําคัญ (Big Rock) การใช้งานระบบติดตามและประเมินผลแห่งชาติสําหรับกิจกรรม Big Rock และการดําเนินงานในระยะต่อไป
1.1.1 หลักการแผนขับเคลื่อนกิจกรรม Big Rock ซึ่งเป็นเครื่องมือที่ใช้ในการถ่ายระดับการดําเนินงานตามขั้นตอนและวิธีการของกิจกรรม Big Rock ของแผนการปฏิรูปประเทศ (ฉบับปรับปรุง) สู่การปฏิบัติให้เห็นเป็นรูปธรรมมากยิ่งขึ้น โดยมีหลักการสําคัญคือทุกหน่วยงานที่เกี่ยวข้องกับกิจกรรม Big Rock ต้องเข้าใจในเป้าหมาย ผลลัพธ์ และการดําเนินการ เพื่อขับเคลื่อนกิจกรรม Big Rock และให้เกิดการบูรณาการการทํางานร่วมกันระหว่างหน่วยงานรับผิดชอบหลักและหน่วยงานร่วมดําเนินการอย่างต่อเนื่อง
1.1.2 การใช้งานระบบติดตามและประเมินผลแห่งชาติ (eMENSCR) สําหรับการติดตาม ตรวจสอบ และประเมินผลการดําเนินงานตามแผนการปฏิรูปประเทศ (ฉบับปรับปรุง) เป็นรายละเอียดวิธีการใช้งานระบบติดตามและประเมินผลแห่งชาติ (eMENSCR) ในเบื้องต้นของส่วนการติดตาม ตรวจสอบ และประเมินผลการดําเนินการตามกิจกรรม Big Rock เพื่อให้ผู้ที่เกี่ยวข้องสามารถเข้าใช้งานระบบเพื่อการกํากับ ติดตามและประเมินผลความก้าวหน้าของกิจกรรม Big Rock ตามเป้าหมายของแผนขับเคลื่อนกิจกรรม Big Rock
1.1.3 การดําเนินการในระยะต่อไป สศช. ได้แจ้งให้หน่วยงานที่ได้รับมอบหมายให้เป็นหน่วยงานผู้รับผิดชอบหลักและหน่วยงานร่วมดําเนินการของกิจกรรม Big Rock ประสานบูรณาการกับหน่วยงานที่เกี่ยวข้องอย่างใกล้ชิด เพื่อเร่งรัด และกํากับการดําเนินโครงการ/การดําเนินงานให้เป็นไปตามที่กําหนดไว้ในแผนขับเคลื่อน Big Rock โดยในการรายงานความก้าวหน้าในการดําเนินงาน ทุกหน่วยงานของรัฐจะต้องนําเข้าระบบ eMENSCR ตามที่กําหนดไว้ในระเบียบว่าด้วยการติดตาม ตรวจสอบ และประเมินผลการดําเนินการตามยุทธศาสตร์ชาติ และแผนการปฏิรูปประเทศ พ.ศ. 2562
1.2 แผนขับเคลื่อนกิจกรรมปฏิรูปประเทศที่จะส่งผลให้เกิดการเปลี่ยนแปลงต่อประชาชนอย่างมีนัยสําคัญ (Big Rock) 62 กิจกรรม โดยแผนขับเคลื่อนกิจกรรม Big Rock มี 13 ด้าน รวม 62 แผนฯ ที่หน่วยงานผู้รับผิดชอบหลักตามแผนการปฏิรูปประเทศ (ฉบับปรับปรุง) ได้บูรณาการการจัดทําร่วมกับคณะกรรมการปฏิรูปประเทศแต่ละด้าน และหน่วยงานที่เกี่ยวข้องเพื่อไม่ให้เกิดความซ้ําซ้อนและสร้างความร่วมมือระหว่างหน่วยงานอย่างใกล้ชิด โดยแผนฯ ดังกล่าวได้ระบุ 1) หน่วยงานร่วมดําเนินการ 2) เป้าหมายความสําเร็จในแต่ละช่วงเวลา 3) ระยะเวลาที่แล้วเสร็จ และ 4) โครงการและการดําเนินงานที่ส่งผลต่อเป้าหมายของกิจกรรม Big Rock โดยได้แสดงเป้าหมายความสําเร็จของแต่ละไตรมาสไว้ในเส้นระยะเวลาดําเนินการของแผนปฏิรูปประเทศ ทั้งนี้ สําหรับรายการโครงการ/การดําเนินงานที่รองรับการขับเคลื่อนกิจกรรม Big Rock ซึ่งมีรายละเอียดการดําเนินงาน ระยะเวลาดําเนินการ แหล่งที่มาและวงเงินงบประมาณที่ใช้ โดยสามารถเรียกดูรายละเอียดดังกล่าวได้จากระบบ eMENSCR
1.3 ความคืบหน้าของประเด็นที่รัฐสภาให้ความสนใจเป็นพิเศษซึ่งมีนัยสําคัญต่อการขับเคลื่อนแผนการปฏิรูปประเทศ
1.3.1 ด้านการเมือง ประเด็นปฏิรูป : การเสริมสร้างวัฒนธรรมทางการเมืองและการมีส่วนร่วมของประชาชนในระบอบประชาธิปไตยอันมีพระมหากษัตริย์ทรงเป็นประมุข กลยุทธ์ที่ 1 ให้มีการปฏิรูปและพัฒนาระบบการศึกษาตลอดหลักสูตร การเสริมสร้างวัฒนธรรมทางการเมืองในระบอบประชาธิปไตยอันมีพระมหากษัตริย์ทรงเป็นประมุขในทุกระดับชั้นฯ มีการดําเนินงานที่เกี่ยวข้อง เช่น สํานักงานเลขาธิการสภาผู้แทนราษฎรร่วมกับหน่วยงานในสังกัดกระทรวงศึกษาธิการได้ดําเนินกิจกรรมยุวชนประชาธิปไตยเพื่อส่งเสริมให้เยาวชนได้รับความรู้เชิงบูรณาการความเป็นพลเมืองในระบอบประชาธิปไตย วัฒนธรรมทางการเมือง ส่งเสริมการมีส่วนร่วมของเยาวชนในการปฏิรูปประเทศ และเป็นเครือข่ายด้านประชาธิปไตยในการพัฒนาประเทศ เป็นต้น
1.3.2 ด้านการบริหารราชการแผ่นดิน ประเด็นปฏิรูป : บริการภาครัฐสะดวก รวดเร็ว และตอบโจทย์ชีวิตประชาชน แผนงานที่ 1 บูรณาการหมายเลขแจ้งเหตุฉุกเฉินให้เหลือเพียงหมายเลขเดียวเพื่อให้ประชาชนแจ้งเหตุด่วน เหตุร้าย เหตุฉุกเฉินได้ทุกเรื่อง มีความคืบหน้าของการดําเนินงานที่เกี่ยวข้องคือ คณะกรรมการร่างขอบงาน (TOR) โครงการจัดตั้งศูนย์รับแจ้งเหตุฉุกเฉินแห่งชาติของสํานักงานตํารวจแห่งชาติ ร่วมกับที่ปรึกษาโครงการฯ ดําเนินการเร่งปรับปรุง TOR ให้มีความเหมาะสมชัดเจน โดยประมาณการกําหนดแล้วเสร็จระหว่างวันที่ 22 เมษายน - 15 มิถุนายน 2564
1.3.3 ด้านกฎหมาย ประเด็นปฏิรูป : มีกลไกให้การออกกฎหมายเป็นกฎหมายที่ดีและเท่าที่จําเป็น รวมทั้งกลไกการทบทวนกฎหมายที่มีผลใช้บังคับแล้วเพื่อให้สอดคล้องกับหลักการตามมาตรา 77 ของรัฐธรรมนูญแห่งราชอาณาจักรไทย จัดทําอนุบัญญัติเพื่อกําหนดหลักเกณฑ์การดําเนินการรองรับการปฏิบัติตามกฎหมาย มีความคืบหน้าของการดําเนินงานที่เกี่ยวข้องคือ สํานักงานคณะกรรมการกฤษฎีภาได้เสนอคณะรัฐมนตรีพิจารณาให้ความเห็นชอบการดําเนินการเพื่อรองรับและขับเคลื่อนการปฏิบัติตามพระราชบัญญัติหลักเกณฑ์การจัดทําร่างกฎหมายและการประเมินผลสัมฤทธิ์ของกฎหมาย พ.ศ. 2562 โดยมีรายละเอียด เช่น (1) ให้หน่วยงานของรัฐประกาศกําหนดข้อมูลหน่วยงานที่รับผิดชอบการประเมินผลสัมฤทธิ์และระยะเวลาการประเมินผลสัมฤทธิ์ให้ถูกต้องและครบถ้วน และ (2) ให้หน่วยงานของรัฐเผยแพร่ข้อมูลกฎหมาย กฎเกณฑ์ และคําอธิบายกฎหมายให้ถูกต้องและครบถ้วน โดยคณะรัฐมนตรีได้มีมติเห็นชอบการดําเนินการตามพระราชบัญญัติดังกล่าว เมื่อวันที่ 19 มกราคม 2564 เป็นต้น
1.3.4 ด้านกระบวนการยุติธรรม ประเด็นปฏิรูป : การปฏิรูปการจัดการคดีค้างในกระบวนการยุติธรรม มีความคืบหน้าของการดําเนินงานที่เกี่ยวข้องคือ เมื่อวันที่ 15กุมภาพันธ์ 2564 คณะกรรมาธิการการกฎหมาย การยุติธรรม และการตํารวจ เห็นชอบการพิจารณาศึกษาเรื่อง การปฏิรูปการจัดการคดีค้างในกระบวนการยุติธรรม และได้มีหนังสือขอความอนุเคราะห์ข้อมูลเกี่ยวกับการบริหารจัดการคดีที่อยู่ในความรับผิดชอบของหน่วยงานตามร่างพระราชบัญญัติกําหนดระยะเวลาการดําเนินงานในกระบวนการยุติธรรม พ.ศ. .... ซึ่งขณะนี้อยู่ระหว่างรอการตอบกลับของหน่วยงาน
1.3.5 ด้านเศรษฐกิจ ประเด็นปฏิรูป : การจัดตั้ง Centre of Excellence สําหรับภาคการเกษตร มีความคืบหน้าของการดําเนินงานที่เกี่ยวข้องคือ เมื่อวันที่ 24 มีนาคม 2564 คณะกรรมการบริหารการขับเคลื่อนนโยบายสําคัญและแก้ไขปัญหาภาคเกษตร ได้เห็นชอบแนวทางการดําเนินงานการขับเคลื่อนศูนย์เทคโนโลยีเกษตรและนวัตกรรม (AIC) ทั้งส่วนกลาง และจังหวัด ในปี 2564 พร้อมมอบหมายให้เกษตรและสหกรณ์จังหวัด และหน่วยงานที่เกี่ยวข้องจัดทําแผนเทคโนโลยีและนวัตกรรม ปี 2564 และ 2565 เพื่อขับเคลื่อนเทคโนโลยีลงสู่เกษตรกร พร้อมเห็นชอบแนวทางแก้ไขปัญหาด้านการจัดสรรงบประมาณ เพื่อขับเคลื่อนการดําเนินงานศูนย์ AIC ให้สัมฤทธิ์ผล ซึ่งปัจจุบันได้มีการจัดตั้งศูนย์ AIC แล้ว รวม 77 ศูนย์ ครบทั้ง 77 จังหวัด
1.3.6 ด้านทรัพยากรธรรมชาติและสิ่งแวดล้อม ประเด็นปฏิรูป : ปฏิรูประบบและเครือข่ายฐานทรัพยากรท้องถิ่นให้ครอบคลุมทั่วประเทศ รวมถึงเครือข่ายระดับประเทศและอาเซียนมีความคืบหน้าของการดําเนินงานที่เกี่ยวข้อง เช่น ปี 2564 กรมป่าไม้ได้ดําเนินการวางแผนการทํางานในการรวบรวมภูมิปัญญาท้องถิ่นที่เกี่ยวข้องกับความหลากหลายทางชีวภาพของชุมชนรอบป่าสงวนแห่งชาติ ป่าละอุ่น และป่าราชกรูด จังหวัดระนอง ร่วมกับชุมชนตําบลในวงใต้ อําเภอละอุ่น จังหวัดระนอง และวิเคราะห์ความเชื่อมโยงภูมิปัญญาท้องถิ่นที่นําไปสู่การอนุรักษ์ความหลากหลายทางชีวภาพ เป็นต้น
1.3.7 ด้านสาธารณสุข ประเด็นปฏิรูป : ร่างพระราชบัญญัติคณะกรรมการนโยบายสุขภาพแห่งชาติ พ.ศ. .... มีความคืบหน้าของการดําเนินงานที่เกี่ยวข้อง คือ กระทรวงสาธารณสุขอยู่ระหว่างการทบทวนรายละเอียดตามข้อสังเกตของคณะกรรมการกฤษฎีกา เช่น ประเด็นคณะกรรมการระดับชาติและกลไกการขับเคลื่อนที่ยังไม่สอดคล้องและบูรณาการกันอย่างเป็นรูปธรรม
1.3.8 ด้านสื่อสารมวลชน เทคโนโลยีสารสนเทศ ประเด็นปฏิรูป : ร่างพระราชบัญญัติส่งเสริมจริยธรรมและมาตรฐานวิชาชีพสื่อมวลชน พ.ศ. .... มีความคืบหน้าของการดําเนินงานที่เกี่ยวข้องคือ กรมประชาสัมพันธ์ได้ร่วมกับคณะกรรมการดําเนินการปฏิรูปกฎหมายในระยะเร่งด่วน ดําเนินการยกร่างและผ่านการตรวจพิจารณาโดยคณะกรรมการกฤษฎีกาแล้วขณะนี้อยู่ในระหว่างการศึกษา วิเคราะห์ และเตรียมการประชุมคณะทํางานในไตรมาสที่ 3 เพื่อนําร่างพระราชบัญญัติดังกล่าว รวม 5 หมวด 49 มาตรา ให้คณะกรรมการกฤษฎีกาพิจารณา ทบทวน เพื่อนําเสนอคณะรัฐมนตรีอนุมัติหลักการต่อไป
1.3.9 ด้านสังคม ประเด็นปฏิรูป : ระบบสร้างเสริมชุมชนเข้มแข็ง กิจกรรมที่ 1 การปฏิรูประบบการสร้างเสริมชุมชนเข้มแข็งเชิงพื้นที่ มีความคืบหน้าของการดําเนินงานที่เกี่ยวข้องคือ ร่างระเบียบสํานักนายกรัฐมนตรีว่าด้วยการสร้างเสริมชุมชนเข้มแข็ง ได้เสนอคณะรัฐมนตรีพิจารณาแล้ว และมีคําสั่งให้กระทรวงการพัฒนาสังคมและความมั่นคงของมนุษย์โดยสถาบันพัฒนาองค์กรชุมชนไปทบทวนในประเด็นความซ้ําซ้อนกับกฎหมายอื่น
1.3.10 ด้านพลังงาน ประเด็นปฏิรูป : การส่งเสริมยานยนต์ไฟฟ้าในประเทศไทย มีความคืบหน้าของการดําเนินงานที่เกี่ยวข้องคือ กระทรวงพลังงานได้ดําเนินการตามคําสั่งแต่งตั้งคณะกรรมการนโยบายยานยนต์ไฟฟ้า โดยจัดประชุมคณะกรรมการ EV แห่งชาติ เพื่อ Kick off และมอบหมายคณะอนุกรรมการจัดทําข้อมูลเสนอแนวทางเมื่อวันที่ 24 มีนาคม 2564
1.3.11 ด้านการป้องกันและปราบปรามการทุจริตและประพฤติมิชอบ ประเด็นปฏิรูป : ด้านป้องปราม (2) กลยุทธ์ที่ 1 ผลักดันให้มีกฎหมายว่าด้วยข้อมูลข่าวสารสาธารณะภายใน 2 ปี ที่ประชาชนสามารถเข้าถึงข้อมูลข่าวสารได้โดยไม่ต้องร้องขอ มีความคืบหน้าของการดําเนินงานที่เกี่ยวข้องคือ สํานักปลัดสํานักนายกรัฐมนตรีได้เสนอและผลักดันกฎหมายว่าด้วยข้อมูลข่าวสารสาธารณะ โดยคณะรัฐมนตรีได้มีมติเห็นชอบแล้วเมื่อวันที่ 23 มีนาคม 2564 โดยปัจจุบันอยู่ระหว่างการเสนอเข้าสู่รัฐสภา
1.3.12 ด้านการศึกษา ประเด็นปฏิรูป : การปรับโครงสร้างของหน่วยงานในระบบการศึกษา เพื่อบรรลุเป้าหมายในการปรับปรุงการจัดการเรียนการสอน ประเด็นปฏิรูปที่ 6.1 สถานศึกษามีความเป็นอิสระในการบริหารและจัดการศึกษา มีความคืบหน้าของการดําเนินงานที่เกี่ยวข้อง เช่น กระทรวงศึกษาธิการได้ดําเนินโครงการพื้นที่นวัตกรรมการศึกษา (Education Sandbox) โดยปัจจุบัน ณ สิ้นเดือนเมษายน พ.ศ. 2564 มีโรงเรียนที่เข้าร่วมพื้นที่นวัตกรรมการศึกษา จํานวน 413 โรงเรียน เพิ่มขึ้นร้อยละ 74.26 จากข้อมูลเดือนกุมภาพันธ์ 2561 ปัจจุบันอยู่ระหว่างการดําเนินการพิจารณารายละเอียดของ “แนวปฏิบัติในการใช้เงินงบประมาณที่ได้รับจัดสรรในการจัดทํา คัดเลือก จัดหา หรือใช้ตํารา สื่อการเรียนการสอน หรือฐานข้อมูลในระบบเทคโนโลยีสารสนเทศของสถานศึกษานําร่องในพื้นที่นวัตกรรมการศึกษา” เพื่อเป็นแนวปฏิบัติให้สถานศึกษาในพื้นที่นวัตกรรมได้มีอิสระในการใช้งบประมาณที่ได้รับการจัดสรรในการจัดทํา คัดเลือก จัดหา หรือใช้ตํารา สื่อการเรียนการสอนหรือฐานข้อมูลในระบบเทคโนโลยีสารสนเทศต่อไป
2. การดําเนินการในระยะต่อไป
สศช. จะประสานและบูรณาการกับหน่วยงานผู้รับผิดชอบหลักและหน่วยงานร่วมดําเนินการของกิจกรรม Big Rock อย่างใกล้ชิด เพื่อให้การดําเนินโครงการ/การดําเนินงานเป็นไปตามที่กําหนดไว้ในเผนขับเคลื่อนกิจกรรม Big Rock และสามารถบรรลุผลสัมฤทธิ์ของเป้าหมายได้ตามระยะเวลาที่กําหนดไว้ และ สศช. จะเร่งติดตามให้หน่วยงานรับผิดชอบหลักและหน่วยงานร่วมดําเนินการรายงานความก้าวหน้าในการดําเนินงานตามแผนขับเคลื่อนกิจกรรม Big Rock ทุกไตรมาสอย่างต่อเนื่อง ผ่านระบบติดตามและประเมินผลแห่งชาติ (eMENSCR) ให้ทันตามกรอบระยะเวลาของรอบการรายงานความคืบหน้าฯ เพื่อที่ สศช. จะได้ประมวลข้อมูลและจัดทํารายงานความคืบหน้า ฯ เสนอต่อคณะรัฐมนตรีและรายงานรัฐสภาทราบต่อไป
9. เรื่อง รายงานผลการดําเนินงานของมูลนิธิปิดทองหลังพระ สืบสานแนวพระราชดําริ และสถาบันส่งเสริมและพัฒนากิจกรรมปิดทองหลังพระ สืบสานแนวพระราชดําริ ปีงบประมาณ พ.ศ. 2563
คณะรัฐมนตรีรับทราบตามที่สํานักงานปลัดสํานักนายกรัฐมนตรี (สปน.) เสนอรายงานผลการดําเนินงานของมูลนิธิปิดทองหลังพระ สืบสานแนวพระราชดําริ และสถาบันส่งเสริมและพัฒนากิจกรรมปิดท้องหลังพระ สืบสานแนวพระราชดําริ ปีงบประมาณ พ.ศ. 2563 สรุปสาระสําคัญได้ ดังนี้
1. ผลการดําเนินงานของมูลนิธิปิดทองหลังพระฯ และสถาบันส่งเสริมฯ 18 ตัวชี้วัด งบประมาณรวม 206.22 ล้านบาท สรุปได้ ดังนี้
แผนงาน/กิจกรรม
ผลการดําเนินงาน
1.1 แผนการส่งเสริมการพัฒนาพื้นที่ต้นแบบบูรณาการการแก้ไขปัญหาและพัฒนาเชิงพื้นที่
- บรรลุเป้าหมาย 4 ตัวชี้วัด ใช้งบประมาณ 91.87 ล้านบาท เช่นหมู่บ้านเป้าหมายยุทธศาสตร์การขับเคลื่อนการพัฒนาตามปรัชญาของเศรษฐกิจพอเพียงในภาคเกษตรและชนบท พ.ศ. 2557 – 2560 (ยุทธศาสตร์ที่ 1) โดยโครงการดังกล่าวได้ดําเนินการร่วมกับหน่วยงานที่เกี่ยวข้องในจังหวัดน่าน อุดรธานี และจังหวัดชายแดนภาคใต้ พบว่า ผลการดําเนินงานเกิดจากการสนับสนุนโครงการซ่อมแซม ปรับปรุง เสริมฝาย อ่างเก็บน้ํา การส่งน้ําด้วยระบบท่อ ครัวเรือนได้รับประโยชน์ 53,336 ครัวเรือน และมีพื้นที่รับประโยชน์จากน้ํา 188,969 ไร่
1.2 แผนอบรมแบบปิดทองหลังพระฯ และการจัดการความรู้
- บรรลุเป้าหมาย 2 ตัวชี้วัด ใช้งบประมาณ 17.76 ล้านบาท เช่น ขยายผลโครงการร้อยใจรักษ์ในพื้นที่จังหวัดชายแดนภาคเหนือ ได้แก่จังหวัดเชียงใหม่ เชียงราย พะเยา และแม่ฮ่องสอน โดยจัดการอบรมหลักสูตรการฝึกปฏิบัติจริงด้านการประยุกต์ใช้ปรัชญาของเศรษฐกิจพอเพียง ขององค์กรปกครองส่วนท้องถิ่น (อปท.) ซึ่งในปีงบประมาณ พ.ศ. 2563 มี อปท. เข้ารับการอบรม 37 แห่ง และมี อปท. 12 แห่ง สามารถนําความรู้ไปประยุกต์ใช้ได้
1.3 แผนการส่งเสริมการรับรู้และเข้าใจแนวพระราชดําริ (การประชาสัมพันธ์ในสังคมวงกว้าง)
- บรรลุเป้าหมาย 4 ตัวชี้วัด ใช้งบประมาณ 16.39 ล้านบาท เช่น จัดกิจกรรมตามแนวพระราชดําริเพื่อเฉลิมพระเกียรติ และประชาสัมพันธ์
“โครงการคิดใหม่ ไทยก้าวต่อ” และจัดกิจกรรมเรียนรู้ของนักเรียนนักศึกษา เกษตรกรให้ผ่านการปฏิบัติจริงในพื้นที่ต้นแบบ รวมถึงการเรียนรู้ผ่านกลุ่มหรือชุมชนเข้มแข็ง
1.4 แผนการสื่อสารสาธารณะและภาคีสัมพันธ์ (ประชาสัมพันธ์ในพื้นที่ต้นแบบและโดยรอบ)
- บรรลุเป้าหมาย 3 ตัวชี้วัด ใช้งบประมาณ 10.23 ล้านบาท เช่น โครงการสื่อประชาสัมพันธ์ภายใต้โครงการ “ไม่ท้อ ไม่ถอย” เพื่อสร้าง
ความเชื่อมั่นในการก้าวข้ามวิกฤตโรคโควิด-19
1.5 แผนการบริหารจัดการ
- บรรลุเป้าหมาย 5 ตัวชี้วัด ใช้งบประมาณ 69.97 ล้านบาท โดยกลุ่มเป้าหมายมีความพึงพอใจต่อการปฏิบัติงานของสถาบันส่งเสริมฯและกระบวนงานของสถาบันส่งเสริมฯ ได้รับการปรับปรุงให้มีประสิทธิภาพ
2. ผลการดําเนินงานของมูลนิธิปิดทองหลังพระฯ และสถาบันส่งเสริมฯ ที่สอดคล้องกับสถานการณ์และสนับสนุนนโยบายรัฐบาล
แผนงาน/กิจกรรม
ผลการดําเนินงาน
2.1 การเพิ่มประสิทธิภาพการผลิตสินค้าเกษตรให้มีคุณภาพตามศาสตร์พระราชา ในจังหวัดชายแดนภาคใต้
- ส่งเสริมการเพิ่มประสิทธิภาพทุเรียนในจังหวัดยะลา ภายใต้แนวคิด
“ทุเรียนซิตี้” และขยายผลดําเนินงานครอบคลุมจนครบ 3 จังหวัดชายแดนภาคใต้ โดยผลักดันไปสู่ตลาดระดับ Modern Trade ในปีงบประมาณ พ.ศ. 2563 มีเกษตรกรเข้าร่วมโครงการฯ 645 ครัวเรือน (จังหวัดยะลา 447 ครัวเรือน ปัตตานี 77 ครัวเรือน และนราธิวาส 121 ครัวเรือน) ปฏิบัติตามแผนทุเรียนคุณภาพและส่งไปจําหน่ายที่สาธารณรัฐประชาชนจีน 1,687 ตัน เกษตรกรมีรายได้ 141.27 ล้านบาท
2.2 การประยุกต์ใช้แนวพระราชดําริในพื้นที่ที่มีปัญหาการค้าและลําเลียงยาเสพติด บริเวณจังหวัดชายแดนภาคเหนือ
- ดําเนินงานตามแผนปฏิบัติการด้านการแก้ไขปัญหายาเสพติดชายแดนภาคเหนือแบบเบ็ดเสร็จ (พ.ศ. 2562 - 2565) ในพื้นที่เป้าหมาย 4 จังหวัดชายแดนภาคเหนือ (จังหวัดเชียงใหม่ เชียงราย แม่ฮ่องสอน และพะเยา) โดยได้จัดอบรมและฝึกปฏิบัติการประยุกต์ใช้แนวพระราชดําริในพื้นที่ที่มีปัญหาการค้าและการลําเลียงยาเสพติดบริเวณชายแดนภาคเหนือ และจัดอบรมการฝึกปฏิบัติจริงด้านการประยุกต์ใช้ปรัชญาของเศรษฐกิจพอเพียงของ อปท.
2.3 โครงการพัฒนาเศรษฐกิจ และสังคมฐานรากเพื่อบรรเทาผลกระทบจากโรคโควิด-19
- เกษตรกรและผู้ว่างงานเรียนรู้การพัฒนาตามแนวพระราชดําริ เช่นการซ่อมแชมและเสริมประสิทธิภาพแหล่งน้ํา และการทําเกษตรทฤษฎีใหม่ เพื่อบรรเทาความเดือดร้อนของผู้ว่างงานให้มีรายได้ โดยเริ่มจาก 3 จังหวัดพื้นที่ต้นแบบ (จังหวัดขอนแก่น อุดรธานี และกาพสินธุ์) ส่งผลให้มีโครงการพัฒนาโครงสร้างพื้นฐานทั้งหมด 107 โครงการ ใน 43 อําเภอ โดยมีครัวเรือนได้รับประโยชน์ 5,320 ครัวเรือน มีพื้นที่รับประโยชน์จากระบบน้ํา 30,900 ไร่ และเกิดการจ้างงาน 369 คน
10. เรื่อง ผลการประชุมคณะกรรมการดิจิทัลเพื่อเศรษฐกิจและสังคมแห่งชาติ ครั้งที่ 1/2564
คณะรัฐมนตรีมีมติรับทราบผลการประชุมคณะกรรมการดิจิทัลเพื่อเศรษฐกิจและสังคมแห่งชาติ (คณะกรรมการฯ) ครั้งที่ 1/2564 เมื่อวันที่ 24 มีนาคม 2564 ตามที่กระทรวงดิจิทัลเพื่อเศรษฐกิจและสังคม (ดศ.) เสนอ โดยในการดําเนินการครั้งต่อไป หากกระทรวงดิจิทัลเพื่อเศรษฐกิจและสังคมประสงค์จะนําข้อเสนอแนะของคณะกรรมการดิจิทัลเพื่อเศรษฐกิจและสังคมแห่งชาติเสนอต่อคณะรัฐมนตรีเกี่ยวกับการดําเนินงานตามนโยบายและแผนระดับชาติ ว่าด้วยการพัฒนาดิจิทัลเพื่อเศรษฐกิจและสังคม ให้กระทรวงดิจิทัลเพื่อเศรษฐกิจและสังคมดําเนินการให้สอดคล้องกับข้อกฎหมายตามความเห็นของสํานักงานคณะกรรมการกฤษฎีกาด้วย
สาระสําคัญของเรื่อง
ดศ. รายงานว่า ในการประชุมคณะกรรมการฯ ครั้งที่ 1/2564 เมื่อวันที่ 24 มีนาคม 2564 โดยมีนายกรัฐมนตรีเป็นประธาน มีผลการประชุม สรุปสาระสําคัญได้ ดังนี้
1. เรื่องเพื่อทราบ (จํานวน 3 เรื่อง) ซึ่งคณะกรรมการฯ ได้มีมติรับทราบเรื่องต่าง ๆ ที่สําคัญ ดังนี้
1.1 ผลการดําเนินงานของคณะกรรมการภายใต้พระราชบัญญัติการพัฒนาดิจิทัลเพื่อเศรษฐกิจและสังคม พ.ศ. 2560 (พระราชบัญญัติฯ) ได้แก่ (1) ผลการดําเนินงานตามมติที่ประชุมคณะกรรมการฯ เช่น การจัดทําหรือปรับปรุงกฎหมายที่เกี่ยวข้องกับการพัฒนาดิจิทัลเพื่อเศรษฐกิจและสังคม การดําเนินโครงการขยายอินเทอร์เน็ตความเร็วสูงเพื่อพัฒนาคุณภาพชีวิต และแนวปฏิบัติจริยธรรมปัญญาประดิษฐ์ (2) ผลการดําเนินงานของคณะกรรมการโครงสร้างพื้นฐานดิจิทัล (3) ผลการดําเนินงานของคณะกรรมการส่งเสริมและพัฒนาดิจิทัลเพื่อเศรษฐกิจและสังคม และ (4) ผลการดําเนินงานของคณะกรรมการบริหารกองทุนพัฒนาดิจิทัลเพื่อเศรษฐกิจและสังคม
1.2 การปรับแผนงบประมาณรายจ่ายประจําปี 2563 ของสํานักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ เนื่องจากผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ประกอบด้วย
การปรับแผนงบประมาณรายจ่าย
จํานวนเงิน (ล้านบาท)
1) ปรับลดงบประมาณรายจ่ายแผนงาน/โครงการ
762.56
2) จัดสรรงบประมาณเพื่อสมทบเงินงบกลางประจําปี 2563 (เพิ่มเติม)
566.56
3) สนับสนุนโครงการต้นแบบโรงพยาบาลอัจฉริยะด้วยเทคโนโลยีเครือข่าย 5G และระบบปัญญาประดิษฐ์ ให้แก่ศิริราชมูลนิธิ
196.00
4) อนุมัติโครงการใหม่ 3 โครงการ
66.67
1.3 รายงานสถานะการดําเนินงานเกี่ยวกับเรื่องดิจิทัลไอดี (Digital ID) ได้แก่ การจัดทํามาตรฐานที่เกี่ยวข้องกับแนวทางการใช้ดิจิทัลไอดีสําหรับประเทศไทย 3 ฉบับ การปรับปรุงและจัดทํากฎหมายเพื่อรองรับการพิสูจน์และยืนยันตัวตนทางดิจิทัล และการพัฒนาระบบที่รองรับการพิสูจน์และยืนยันตัวตนทางดิจิทัล
2. เรื่องเพื่อพิจารณา (จํานวน 7 เรื่อง) คณะกรรมการฯ ได้มีมติเห็นชอบเรื่องต่าง ๆ ที่สําคัญ ดังนี้
2.1 ร่างแนวทางการจัดทํายุทธศาสตร์ข้อมูลของประเทศไทย (Thailand National Data Strategy) ดังนี้
2.1.1 เห็นชอบให้ดําเนินการตามกรอบทิศทางการดําเนินการตามร่างแนวทางฯ เช่น ส่งเสริมการใช้ประโยชน์จากข้อมูลด้วยการบูรณาการและแบ่งปันข้อมูลพัฒนาและออกแบบรากฐานข้อมูลเพื่อใช้ในการกําหนดนโยบายของข้อมูล และพัฒนาโครงสร้างพื้นฐานข้อมูล รวมถึงการใช้เทคโนโลยีข้อมูลสมัยใหม่
2.1.2 เห็นชอบการแต่งตั้งคณะกรรมการเฉพาะด้านการขับเคลื่อนยุทธศาสตร์ข้อมูล ตามมาตรา 13 (3) แห่งพระราชบัญญัติฯ เพื่อจัดทํา เสนอแนะ และติดตามการดําเนินการตามนโยบายและแผนระดับชาติตามมาตรา 6 (1) แห่งพระราชบัญญัติฯ และดําเนินการตามกรอบแนวทางการจัดทํายุทธศาสตร์ข้อมูลของประเทศไทย
2.2 กรอบการรับรองหลักสูตรเพื่อพัฒนาทักษะดิจิทัลของหน่วยงานภาครัฐ โดยเห็นชอบให้นําหลักเกณฑ์การรับรองหลักสูตรและการจัดการศึกษาที่ใช้รับรองหลักสูตรผู้บริหารเทคโนโลยีสารสนเทศระดับสูงภาครัฐและผู้ช่วยผู้บริหารเทคโนโลยีสารสนเทศระดับสูงภาครัฐไปใช้ในการรับรองหลักสูตรการพัฒนาทักษะด้านดิจิทัลในข้าราชการและบุคลากรของรัฐให้ครอบคลุมทั้ง 6 กลุ่ม (จําแนกตามมติคณะรัฐมนตรีเมื่อวันที่ 26 กันยายน 2560 เรื่อง ร่างแนวทางการพัฒนาทักษะด้านดิจิทัลของข้าราชการและบุคลากรภาครัฐเพื่อการปรับเปลี่ยนเป็นรัฐบาลดิจิทัล)
2.3 ร่างแผนปฏิบัติการด้านโครงสร้างพื้นฐานเทคโนโลยีดิจิทัล ระยะที่ 1 (พ.ศ. 2565-2570) มีเป้าหมายการพัฒนาในระยะแรก (พ.ศ. 2565) เพื่อมุ่งให้ประเทศไทยมีโครงสร้างพื้นฐานเทคโนโลยีดิจิทัลที่มีการเชื่อมต่อและเข้าถึงในทุกสถานที่และสามารถเชื่อมต่อได้ด้วยความเชื่อมั่นและปลอดภัย และระยะที่ 2 (พ.ศ. 2566-2570) เพื่อให้ประเทศไทยมีโครงสร้างพื้นฐานเทคโนโลยีดิจิทัลที่สามารถเชื่อมต่ออย่างไร้รอยต่อ โดยเห็นชอบในหลักการต่อร่างแผนปฏิบัติการฯ และให้ปรับปรุงรายละเอียดตามข้อสังเกตของคณะกรรมการฯ เช่น การเตรียมความพร้อมระบบในการให้บริการภาคเอกชน นักธุรกิจ นักลงทุน และประชาชน การจัดลําดับความสําคัญของโครงการภายใต้แผนปฏิบัติการฯ ตามความจําเป็นเร่งด่วย และการติดตามและประเมินผลการดําเนินงาน ก่อนเสนอคณะรัฐมนตรีเพื่อพิจารณามอบหมายให้หน่วยงานรับไปปฏิบัติต่อไป
2.4 ร่างแผนปฏิบัติการด้านการสื่อสารแห่งชาติ เพื่อสนับสนุนภารกิจการป้องกันบรรเทาสาธารณภัย ระยะ 5 ปี (พ.ศ. ....-....) โดยให้สํานักงานปลัดกระทรวงดิจิทัลเพื่อเศรษฐกิจและสังคมพิจารณาทบทวนร่างแผนปฏิบัติการฯ ตามข้อสังเกตและความเห็นของคณะกรรมการฯ เช่น การพิจารณาจัดทําแผนไม่ให้ซ้ําซ้อนกับหน่วยงานอื่น การมีเครือข่ายสื่อสารที่สามารถเชื่อมโยงกันได้อย่างมีประสิทธิภาพ และการสร้างการเรียนรู้ให้กับประชาชนเกี่ยวกับสาธารณภัย
2.5 การขออนุมัติหลักเกณฑ์ค่าใช้จ่ายอื่น ๆ ตามมาตรา 26 (6) แห่งพระราชบัญญัติฯ โดยเห็นชอบกรอบวงเงินงบประมาณกองทุนพัฒนาดิจิทัลเพื่อเศรษฐกิจและสังคม สําหรับการขับเคลื่อนยุทธศาสตร์ 5G ของประเทศไทย เพื่อต่อยอดการใช้ประโยชน์ตามมาตรา 26 (6) แห่งพระราชบัญญัติฯ วงเงินงบประมาณ 500 ล้านบาท และเห็นชอบ (ร่าง) หลักเกณฑ์ค่าใช้จ่ายอื่น ๆ ของกองทุนพัฒนาฯ ตามมาตรา 26 (6) แห่งพระราชบัญญัติฯ สําหรับการขับเคลื่อนยุทธศาสตร์ 5G ของประเทศไทย เพื่อต่อยอดการใช้ประโยชน์
2.6 การทบทวนหลักการเพื่อขอยกเลิกการเปิดรับข้อเสนอโครงการ/กิจกรรมสําหรับโครงการที่ช่วยเหลือ เยียวยา หรือฟื้นฟูเศรษฐกิจและสังคมในสถานการณ์โควิด-19 ตามมาตรา 26 (6) แห่งพระราชบัญญัติฯ โดยรับทราบผลการดําเนินการเปิดรับข้อเสนอโครงการ/กิจกรรมสําหรับการจัดหาเทคโนโลยีหรืออุปกรณ์ด้านดิจิทัลที่สนับสนุนการช่วยเหลืองานด้านสาธารณสุขและการรักษาสุขภาพของประชาชนในสถานการณ์โควิด-19 และเห็นชอบให้ยกเลิกหลักการและกรอบวงเงินกองทุนพัฒนาฯ สําหรับโครงการฯ จํานวน 400 ล้านบาท
2.7 การแต่งตั้งที่ปรึกษาในคณะกรรมการฯ (เพิ่มเติม) โดยเห็นชอบการแต่งตั้งนายสุพัฒนพงษ์ พันธ์มีเชาว์ เป็นที่ปรึกษาเพิ่มเติมในคณะกรรมการฯ
11. เรื่อง ผลการพิจารณารายงานการพิจารณาศึกษา เรื่อง กองทุนพัฒนาบทบาทสตรีของคณะกรรมาธิการการพัฒนาสังคม และกิจการเด็ก เยาวชน สตรี ผู้สูงอายุ คนพิการ และผู้ด้อยโอกาส วุฒิสภา
คณะรัฐมนตรีรับทราบผลการพิจารณารายงานการพิจารณาศึกษา เรื่อง กองทุนพัฒนาบทบาทสตรี ของคณะกรรมาธิการการพัฒนาสังคม และกิจการเด็ก เยาวชน สตรี ผู้สูงอายุ คนพิการ และผู้ด้อยโอกาส วุฒิสภา ตามที่กระทรวงมหาดไทย (มท.) เสนอ และแจ้งให้สํานักงานเลขาธิการวุฒิสภาทราบต่อไป
เรื่องเดิม
1. สํานักงานเลขาธิการวุฒิสภา (สว.) ได้เสนอรายงานการพิจารณาศึกษา เรื่อง กองทุนพัฒนาบทบาทสตรี ของคณะกรรมาธิการการพัฒนาสังคม และกิจการเด็ก เยาวชน สตรี ผู้สูงอายุ คนพิการ และผู้ด้อยโอกาส วุฒิสภา มาเพื่อดําเนินการ โดยมีข้อเสนอแนะกองทุนพัฒนาบทบาทสตรี ควรดําเนินการ 4 ด้าน ดังนี้ 1) ด้านกฎหมาย 2) ด้านบุคลากรและงบประมาณ 3) การประชาสัมพันธ์และการตลาด และ 4) ด้านอื่น ๆ ส่งเสริมการมีส่วนร่วมของทุกภาคส่วนและบูรณาการงานร่วมกันกับหน่วยงานที่เกี่ยวข้อง เสริมสร้างประสิทธิภาพและเพิ่มขีดความสามารถของกลุ่มสตรีหรือองค์กรผู้รับเงินทุน
2. รองนายกรัฐมนตรี (นายจุรินทร์ ลักษณวิศิษฏ์) สั่งและปฏิบัติราชการแทนนายกรัฐมนตรี พิจารณาแล้วมีคําสั่งให้ มท. เป็นหน่วยงานหลักรับรายงาน พร้อมทั้งข้อเสนอแนะของคณะกรรมาธิการฯ ไปพิจารณาร่วมกับกระทรวงการพัฒนาสังคมและความมั่นคงของมนุษย์ (พม.) กระทรวงเกษตรและสหกรณ์ (กษ.) กระทรวงแรงงาน (รง.) กระทรวงพาณิชย์ (พณ.) และกระทรวงอุตสาหกรรม (อก.) และหน่วยงานที่เกี่ยวข้อง เพื่อพิจารณาศึกษาแนวทางและความเหมาะสมของรายงานพร้อมทั้งข้อเสนอแนะดังกล่าว และสรุปผลการพิจารณาหรือผลการดําเนินการเกี่ยวกับเรื่องดังกล่าวในภาพรวม แล้วส่งใหสํานักเลขาธิการคณะรัฐมนตรีภายใน 30 วัน นับแต่วันที่ได้รับแจ้งคําสั่งเพื่อนําเสนอคณะรัฐมนตรีต่อไป
ข้อเท็จจริง
มท. และหน่วยงานที่เกี่ยวข้องได้ดําเนินการตามคําสั่งรองนายกรัฐมนตรีตามข้อ 2 และได้สรุปผลการพิจารณาในภาพรวมเกี่ยวกับรายงานพร้อมทั้งข้อเสนอแนะดังกล่าว ดังนี้
ข้อเสนอแนะ
ผลการพิจารณาศึกษา
1) ด้านกฎหมาย ควรเร่งผลักดันนโยบายกองทุนพัฒนาบทบาทสตรีเป็นกฎหมายว่าด้วยกองทุนพัฒนาบทบาทสตรี และควรแก้ไขกําหนดระยะเวลาการผ่อนชําระคืนเงินกองทุนพัฒนาบทบาทสตรี
- ปัจจุบันกองทุนพัฒนาบทบาทสตรีมีการบริหารภายใต้ พ.ร.บ. การบริหารเงินทุนหมุนเวียน พ.ศ. 2558 และข้อบังคับคณะกรรมการบริหารกองทุนพัฒนาบทบาทสตรี ว่าด้วยการบริหารกองทุนพัฒนาบทบาทสตรี พ.ศ. 2559 ทําให้การดําเนินงานมีความคล่องตัวและเป็นไปอย่างมีประสิทธิภาพ
2) ด้านบุคลากรและงบประมาณ ควรเพิ่มกรอบอัตรากําลังพนักงานกองทุนตําแหน่งนิติกร ควรกําหนดแนวทางในการส่งเสริมความมั่นคงในการทํางานให้กับลูกจ้างกองทุนในสํานักงานกองทุนพัฒนาบทบาทสตรี และพิจารณาทบทวนจัดสรรงบเงินอุดหนุนและเงินทุนหมุนเวียนเพิ่มเติม
- ควรพิจารณาทบทวนจัดสรรงบเงินอุดหนุนและเงินทุนหมุนเวียนเพิ่มเติม เนื่องจากกองทุนพัฒนาบทบาทสตรีเป็นกองทุนที่ดําเนินการโดยไม่แสวงหากําไรและจากการลดอัตราดอกเบี้ยเงินกู้เหลือร้อยละ 0.10 ต่อปี ทําให้กองทุนฯ ไม่มีรายได้สําหรับใช้จ่ายในการบริหารกองทุน และการสนับสนุนเงินทุนหมุนเวียน (เงินให้กู้ยืม) ให้กับสมาชิก โดยเฉพาะการเกิดสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ที่ทําให้มีผู้ว่างงานเพิ่มขึ้น จึงมีสมาชิกที่ต้องการประกอบอาชีพเข้ามาเสนอโครงการเพื่อขอรับการสนับสนุนเงินทุนหมุนเวียนจากกองทุนพัฒนาบทบาทสตรีเพิ่มมากขึ้นทําให้งบประมาณที่จัดสรรให้กับจังหวัดไม่เพียงพอ
3) ด้านการประชาสัมพันธ์และการตลาด ควรมีการประชาสัมพันธ์และเผยแพร่ข้อมูลข่าวสารเกี่ยวกับกองทุนฯ อย่างต่อเนื่องและมากขึ้น รวมทั้งการให้ความรู้ในการเขียนและเสนอโครงการ และการประชาสัมพันธ์ข้อมูลกองทุนพัฒนาบทบาทสตรีในสถาบันการศึกษา เพื่อให้เยาวชนสตรีได้รับทราบและสมัครเข้าเป็นสมาชิกกองทุนและกรมการพัฒนาชุมชนควรร่วมมือกับ พม. กษ. รง. พณ. และ อก. ในการจัดอบรมให้ความรู้ต่าง ๆ เพื่อสร้างโอกาสและช่องทางการตลาด
- จะบูรณาการกับหน่วยงานที่เกี่ยวข้อง เช่น พณ. มีบทบาทในการสร้างโอกาสทางการตลาดให้กับประชาชนที่สนใจทําการค้า และจัดฝึกอบรมพัฒนาทักษะด้านการตลาดให้กับประชาชนและผู้ประกอบการทั้งระดับประเทศและท้องถิ่น อก. ดําเนินการเกี่ยวกับการตลาดผ่านโครงการต่าง ๆ อาทิ โครงการสร้างและพัฒนาผู้ประกอบการใหม่เชื่อมโยงแหล่งเงินทุนและตลาดที่เหมาะสม โครงการสร้างความเข้มแข็งผู้ประกอบการวิสาหกิจชุมชนสู่การประกอบการอย่างมืออาชีพ โครงการการพัฒนาผลิตภัณฑ์ชุมชนด้วยทุนทางวัฒนธรรมและภูมิปัญญาสู่สากล
4) ด้านอื่น ๆ ส่งเสริมการมีส่วนร่วมของทุกภาคส่วนและบูรณาการงานร่วมกันกับหน่วยงานที่เกี่ยวข้อง เสริมสร้างประสิทธิภาพและเพิ่มขีดความสามารถของกลุ่มสตรีหรือองค์กรผู้รับเงินทุน กําหนดแนวทางการปฏิบัติที่ชัดเจน และสร้างความรู้ความเข้าใจในกฎระเบียบ วิธีการ ตลอดจนขั้นตอนการดําเนินงานอย่างละเอียดและต่อเนื่อง
- เสริมสร้างประสิทธิภาพและขีดความสามารถของกลุ่มสตรีหรือองค์กร ผู้รับเงินทุน และสร้างความรู้ ความเข้าใจ ในกฎระเบียบ วิธีการ ตลอดจนขั้นตอนการดําเนินงาน รวมทั้งประชาสัมพันธ์สร้างความรู้ความเข้าใจผ่านสื่อต่าง ๆ อย่างต่อเนื่อง
12. เรื่อง สรุปผลการพิจารณารายงานการพิจารณาศึกษา เรื่อง ข้อเสนอเชิงนโยบายแนวทางการบริหารจัดการทรัพยากรน้ําอย่างยั่งยืน : การบริหารและการจัดการภาวะแล้ง ของคณะกรรมาธิการการแก้ปัญหาความยากจนและลดความเหลื่อมล้ํา วุฒิสภา
คณะรัฐมนตรีรับทราบสรุปผลการพิจารณารายงานการพิจารณาศึกษา เรื่อง ข้อเสนอเชิงนโยบายแนวทางการบริหารจัดการทรัพยากรน้ําอย่างยั่งยืน : การบริหารและการจัดการภาวะแล้ง ของคณะกรรมาธิการการแก้ปัญหาความยากจนและลดความเหลื่อมล้ํา วุฒิสภา ตามที่สํานักงานทรัพยากรน้ําแห่งชาติ (สทนช.) เสนอ และแจ้งให้สํานักงานเลขาธิการวุฒิสภาทราบต่อไป
สาระสําคัญของเรื่อง
สํานักงานทรัพยากรน้ําแห่งชาติได้เสนอสรุปผลการพิจารณารายงานการพิจารณาศึกษา เรื่อง ข้อเสนอเชิงนโยบายแนวทางการบริหารจัดการทรัพยากรน้ําอย่างยั่งยืน : การบริหารและการจัดการภาวะแล้ง ของคณะกรรมาธิการการแก้ปัญหาความยากจนและลดความเหลื่อมล้ําวุฒิสภา มาเพื่อดําเนินการ โดยได้ดําเนินการรวบรวมผลการดําเนินงาน รวมทั้งปัญหาอุปสรรคและแนวทางการแก้ไขจากหน่วยงานที่เกี่ยวข้องแล้ว สรุปได้ว่า
1. ข้อเสนอแนะเชิงนโยบาย สํานักงานทรัพยากรน้ําแห่งชาติได้จัดทําแผนงานบูรณาการบริหารจัดการทรัพยากรน้ํา ปี 2559 - 2565 แผนจัดสรรน้ําฤดูแล้ง ปี 2563/64 และอยู่ระหว่างเตรียมการจัดทําแผนแม่บทการบริหารจัดการน้ําในเขตลุ่มน้ํา แผนป้องกันและแก้ไขภาวะน้ําแล้ง และภาวะน้ําท่วม จัดทําแผนแม่บทการบริหารจัดการทรัพยากรน้ํา 20 ปี โดยได้มีการกําหนดกลยุทธ์การจัดการความต้องการ (เกษตร อุตสาหกรรม) และแผนจัดสรรน้ําและเพาะปลูกพืชทั้งฤดูแล้งและฤดูฝนให้สอดคล้องกับปริมาณน้ําต้นทุน กําหนดกลไกและจัดทําคู่มือให้เกิดการจัดทําแผนงานบูรณาการในระดับตําบล มีการพัฒนาโครงการพัฒนาพื้นที่ต้นแบบ การพัฒนาคุณภาพชีวิตตามหลักทฤษฎีใหม่ ประยุกต์สู่ “โคก หนอง นา โมเดล” อย่างไรก็ตาม จากการดําเนินการที่ผ่านมาพบว่ามีประเด็นปัญหาที่สําคัญ เช่น ในการจัดทําแผนและจัดการภัยแล้งเชิงพื้นที่ไม่สามารถรวบรวมข้อมูลนอกเขตชลประทานในระดับพื้นที่ได้อย่างครบถ้วน และการใช้น้ําและเพาะปลูกพืชไม่เป็นไปตามแผนที่วางไว้จึงไม่สามารถควบคุมแผนการจัดสรรน้ําได้ เป็นต้น จึงเห็นควรประชาสัมพันธ์สร้างการรับรู้ให้กับผู้ใช้น้ํา กําหนดมาตรการควบคุมการใช้น้ําให้เป็นไปตามแผนสนับสนุนการทํานาใช้น้ําน้อย (เปียกสลับแห้ง) หรือส่งเสริมอาชีพอื่น ๆ ที่สร้างรายได้นอกภาคการเกษตรกรณีน้ําต้นทุนน้อย หรือส่งเสริมการปลูกพืชใช้น้ําน้อย รวมทั้งผลักดันมาตรการทางกฎหมายในการควบคุมการใช้น้ํา
2. ข้อเสนอแนะเชิงบริหารจัดการ สํานักงานทรัพยากรน้ําแห่งชาติรายงานว่า ด้านการจัดการได้เตรียมพร้อมพัฒนาศักยภาพบุคลากรและองค์กรผู้ใช้น้ําเพื่อการปรับตัวต่อภัยแล้งโดยจัดตั้งองค์กรผู้ใช้น้ําและคณะกรรมการลุ่มน้ํา มีการจัดตั้งศูนย์บัญชาการเฉพาะกิจเพื่อบริหารจัดการสถานการณ์น้ําในภาวะวิกฤติ และมีการพัฒนาและบูรณาการระบบฐานข้อมูลด้านทรัพยากรน้ํา (Big data) ด้านการจัดหา มีการเผยแพร่แผนที่น้ําใต้ดิน จัดทําผังน้ําจํานวน 8 ลุ่มน้ํา ด้านอุปสงค์ (demand) จัดอบรมให้ความรู้เกี่ยวกับการใช้น้ําอย่างรู้คุณค่า ส่งเสริมการนําน้ําเสียที่ผ่านกระบวนการบําบัดแล้วมาใช้ประโยชน์ อย่างไรก็ตาม จากการดําเนินการที่ผ่านมาพบว่ามีประเด็นปัญหาสําคัญ ได้แก่ ข้อมูลเชิงสถิติมีความคลาดเคลื่อนส่งผลต่อการคาดการณ์สถานการณ์น้ํา ขาดหน่วยงานที่ทําหน้าที่ในการบูรณาการแหล่งน้ําขนาดเล็ก ขาดงบประมาณ และเกิดการต่อต้านการจัดเก็บค่าธรรมเนียมจากภาคประชาชนในการบําบัดน้ําเสีย เป็นต้น จึงเห็นควรปรับปรุงการคาดการณ์พยากรณ์โดยอาศัยปัจจัยด้านพื้นที่มาร่วมในการวิเคราะห์ บูรณาการกําหนดแผนผ่านกลไกคณะกรรมการลุ่มน้ํา คณะอนุกรรมการทรัพยากรน้ําจังหวัด การนําน้ํากลับมาใช้ใหม่ และภาครัฐต้องเร่งขับเคลื่อนโครงการบําบัดน้ําเสียขนาดใหญ่
3. ข้อเสนอแนะเชิงการขับเคลื่อน สร้าง Thailand team ปัจจุบันสํานักงานทรัพยากรน้ําแห่งชาติรายงานว่า มีกลไกการบริหารจัดการน้ําอยู่ 2 ระดับ ได้แก่ 1) ระดับประเทศ คณะกรรมการทรัพยากรน้ําแห่งชาติ มีอํานาจหน้าที่ในการจัดทํา กํากับและขับเคลื่อน นโยบายการบริหารจัดการน้ําในระดับประเทศ และ 2) ระดับพื้นที่ ได้แก่ คณะอนุกรรมการทรัพยากรน้ําจังหวัด และคณะกรรมการลุ่มน้ํา มีอํานาจหน้าที่ในการจัดทํา กํากับ ติดตาม ขับเคลื่อน และการบริหารจัดการน้ําในระดับจังหวัด และลุ่มน้ํา ซึ่งทําหน้าที่เป็นกลไกการบริหารจัดการน้ําทั้งในระดับชาติ และระดับพื้นที่อยู่แล้ว อย่างไรก็ตาม ที่ผ่านมาพบว่า กลไกคณะกรรมการ/คณะอนุกรรมการบริหารจัดการน้ําระดับพื้นที่ยังไม่มีอํานาจผลักดันแผนงานในพื้นที่ได้ทั้งหมด จึงเห็นควรผลักดันให้มีการจัดทําแผนแม่บท/แผนปฏิบัติการลุ่มน้ําเพื่อเป็นกรอบการพิจารณาการจัดสรรงบประมาณประจําปี ผ่านกลไกคณะกรรมการลุ่มน้ํา และคณะอนุกรรมการทรัพยากรน้ําจังหวัด
13. เรื่อง ขออนุมัติงบประมาณรายจ่ายประจําปีงบประมาณ พ.ศ. 2564 งบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อป้องกันโรคอหิวาต์แอฟริกาในสุกรและโรคระบาดร้ายแรงในสุกรหรือหมูป่า
คณะรัฐมนตรีมีมติอนุมัติใช้งบประมาณรายจ่ายประจําปีงบประมาณ พ.ศ. 2564 งบกลาง รายการเงินสํารองจ่ายเพื่อกรณีฉุกเฉินหรือจําเป็นเพื่อป้องกันโรคอหิวาต์แอฟริกาในสุกรและโรคระบาดร้ายแรงในสุกรหรือหมูป่าเป็นเงินทั้งสิ้น 140,277,426 บาท ให้กระทรวงเกษตรและสหกรณ์ เพื่อดําเนินการดังนี้
1. ค่าใช้จ่ายในการป้องกันโรคอหิวาต์แอฟริกาในสุกรและโรคระบาดร้ายแรงในสุกรหรือหมูป่า ประกอบด้วย ค่าชดใช้ราคาสุกรที่ถูกทําลาย ตั้งแต่วันที่ 5 ธันวาคม 2563 ถึงวันที่ 22 มีนาคม 2564 ตามมาตรา 13 (4) แห่งพระราชบัญญัติโรคระบาดสัตว์ พ.ศ. 2558 จํานวนเงิน 93,772,226 บาท ซึ่งได้ผ่านการพิจารณาของคณะกรรมการประเมินตามกฎกระทรวงกําหนดค่าชดใช้ราคาสัตว์ที่ถูกทําลายอันเนื่องจากเป็นโรคระบาดหรือมีเหตุอันควรสงสัยว่าเป็นโรคระบาดหรือสัตว์หรือซากสัตว์ที่เป็นพาหะของโรคระบาด พ.ศ. 2560
2. ค่าใช้จ่ายในการดําเนินงานเกี่ยวกับการเฝ้าระวังโรคตรวจวินิจฉัยและทําลายเชื้อโรคหรือซากสัตว์ จํานวนเงิน 46,505,200 บาท
14. เรื่อง ขออนุมัติงบประมาณรายจ่ายประจําปีงบประมาณ พ.ศ. 2564 งบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อควบคุมโรคลัมปี สกินในโค กระบือ
คณะรัฐมนตรีมีมติอนุมัติใช้งบประมาณรายจ่ายประจําปีงบประมาณ พ.ศ. 2564 งบกลาง รายการเงินสํารองจ่ายเพื่อกรณีฉุกเฉินหรือจําเป็น เพื่อควบคุมโรคลัมปี สกินในโค กระบือ ตามข้อมูลที่กระทรวงเกษตรและสหกรณ์เสนอ ในวงเงินงบประมาณจํานวนทั้งสิ้น 684,218,000บาท เพื่อเป็นค่าใช้จ่ายในการควบคุมโรคลัมปี สกิน ในโค กระบือ ดังนี้
1. ค่าตอบแทนอาสาปศุสัตว์ จํานวน 14,510,000 บาท
2. ค่าจัดซื้อวัคซีนโรคลัมปี สกิน จํานวน 5,000,000 โดส เป็นเงิน 230,138,000 บาท
3. ค่าจัดซื้อเวชภัณฑ์เพื่อการฆ่าเชื้อในฟาร์มและพาหนะในการเคลื่อนย้ายสัตว์ จํานวน 24,000,000 บาท
4. ค่าจัดซื้อเวชภัณฑ์เพื่อการรักษาโค กระบือ จํานวน 200,000 ตัว เป็นเงิน 361,000,000 บาท และเพื่อการฟื้นฟู บํารุงสุขภาพสัตว์เลี้ยงของเกษตรกร จํานวน 200,000 ตัวเป็นเงิน 39,800,000 บาท
5. ค่าวัสดุวิทยาศาสตร์เพื่อการแพทย์ สําหรับการเก็บตัวอย่าง ฉีดวัคซีนและรักษาเป็นเงิน 14,770,000 บาท
15. เรื่อง การนําชุดแบบอักษรพระราชทาน “จุฬาภรณ์ลิขิต” บรรจุเป็นชุดแบบอักษรมาตรฐานราชการไทย แบบที่ 14
คณะรัฐมนตรีมีมติเห็นชอบให้ชุดแบบอักษรพระราชทาน “จุฬาภรณ์ลิขิต” เป็นชุดแบบอักษรมาตรฐานราชการไทย แบบที่ 14 ตามที่ราชวิทยาลัยจุฬาภรณ์เสนอ เพื่อเป็นการจารึกพระนามและเนื่องในวโรกาสครบรอบ 64 พรรษา ของศาสตราจารย์ ดร. สมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัตติยราชนารี และในวโรกาสที่ทรงสําเร็จการศึกษาหลักสูตรปรัชญาดุษฎีบัณฑิต สาขาวิชาทัศนศิลป์ คณะจิตรกรรม ประติมากรรมและภาพพิมพ์ มหาวิทยาลัยศิลปากร เพื่อเป็นการเฉลิมพระเกียรติ ตลอดจนเผยแผ่พระเกียรติคุณและพระมหากรุณาธิคุณในฐานะเจ้าหญิงของปวงประชา และองค์ประธานราชวิทยาลัยจุฬาภรณ์อย่างกว้างไกลและยิ่งยืนนาน และเผยแพร่ต่อประชาชนชาวไทย และใช้ในราชการ รวมถึงผู้คนทั่วโลก สามารถนําชุดแบบอักษรไปใช้อย่างแพร่หลาย เพื่อเป็นการอนุรักษ์และสืบทอดภาษาและตัวอักษรไทยรวมถึงเป็นการจารึกพระนามขององค์ประธานราชวิทยาลัยจุฬาภรณ์บนโลกดิจิทัล
สาระสําคัญของเรื่อง
1. พระราชบัญญัติราชวิทยาลัยจุฬาภรณ์ พ.ศ. 2559 และที่แก้ไขเพิ่มเติม มาตรา 4 วรรคสอง บัญญัติให้ราชวิทยาลัยจุฬาภรณ์มีฐานะเป็นนิติบุคคล และเป็นหน่วยงานในกํากับของรัฐ ซึ่งไม่เป็นส่วนราชการตามกฎหมายว่าด้วยระเบียบบริหารราชการแผ่นดิน กฎหมายว่าด้วยระเบียบบริหารราชการกระทรวงศึกษาธิการ และกฎหมายว่าด้วยการปรับปรุงกระทรวง ทบวง กรม และไม่เป็นรัฐวิสาหกิจตามกฎหมายว่าด้วยวิธีการงบประมาณและกฎหมายอื่น และมาตรา 6บัญญัติให้ราชวิทยาลัยเป็นสถาบันการวิจัยและวิชาการชั้นสูง และจัดการศึกษาทางวิชาการและวิชาชีพด้านวิทยาศาสตร์ เทคโนโลยี สิ่งแวดล้อม การแพทย์ และการสาธารณสุข มีวัตถุประสงค์ในการวิจัย สร้าง ประมวล ประยุกต์ ส่งเสริม เผยแพร่ พัฒนา จัดการศึกษา และผลิตบุคลากรในระดับสูง เพื่อสร้างองค์ความรู้ เป็นศูนย์ความเป็นเลิศทางด้านวิทยาศาสตร์ เทคโนโลยี สิ่งแวดล้อม การแพทย์ และการสาธารณสุข ให้บริการทางการแพทย์และการสาธารณสุขแก่ประชาชน ให้ความช่วยเหลือผู้ยากไร้และผู้ประสบภัยพิบัติ รวมทั้งส่งเสริมคุณธรรมและจริยธรรม และทะนุบํารุงศิลปวัฒนธรรม
2. เนื่องในวโรกาสครบรอบ 64 พรรษา ของศาสตราจารย์ ดร. สมเด็จพระเจ้าน้องนางเธอ เจ้าฟ้าจุฬาภรณวลัยลักษณ์ อัครราชกุมารี กรมพระศรีสวางควัฒน วรขัตติยราชนารี และในวโรกาสที่ทรงสําเร็จการศึกษาหลักสูตรปรัชญาดุษฎีบัณฑิต สาขาวิชาทัศนศิลป์ คณะจิตรกรรม ประติมากรรมและภาพพิมพ์ มหาวิทยาลัยศิลปากร เพื่อเป็นการเฉลิมพระเกียรติ ตลอดจนเผยแผ่พระเกียรติคุณและพระมหากรุณาธิคุณในฐานะเจ้าหญิงของปวงประชา และองค์ประธานราชวิทยาลัยจุฬาภรณ์อย่างกว้างไกลและยิ่งยืนนาน ราชวิทยาลัยจุฬาภรณ์ได้จัดทําชุดแบบอักษรและขอพระราชทานนามว่า “จุฬาภรณ์ลิขิต” เผยแพร่ต่อประชาชนชาวไทย และใช้ในราชการรวมถึงผู้คนทั่วโลกสามารถนําชุดแบบอักษรพระราชทานดังกล่าวไปใช้อย่างแพร่หลาย เพื่อเป็นการอนุรักษ์และสืบทอดภาษาและตัวอักษรไทย รวมถึงเป็นการจารึกพระนามขององค์ประธานราชวิทยาลัยจุฬาภรณ์บนโลกดิจิทัลโดยชุดแบบอักษรพระราชทาน “จุฬาภรณ์ลิขิต” ได้รับการออกแบบให้มีความคล้ายคลึงกับยอดอ่อนของดอกกล้วยไม้พันธุ์ Phalaenopsis Princess Chulabhorn เพื่อเผยแผ่เกียรติคุณและรางวัลระดับนานาชาติ ซึ่งศาสตราจารย์ ดร. สมเด็จพระเจ้าน้องนางเธอ เจ้าฟ้าจุฬาภรณลัยลักษณ์ อัครราชกุมารี กรมพระศรีสวางควัฒน วรขัตติยราชนารี ทรงได้รับอันเกี่ยวเนื่องกับธรรมชาติและสิ่งแวดล้อม ประกอบด้วยตัวอักษรไทยซึ่งมีโครงสร้างถูกต้องตามมาตรฐานโดยมีลักษณะเป็นตัว มีหัว มีปาก มีส่วนประกอบถูกต้องตามอักขรวิธี ไม่มีการประดับลวดลาย รายละเอียดมากจนเกินไป สามารถนําไปใช้ได้หลากหลายลักษณะ จึงเหมาะสมที่จะนํามาใช้ในราชการ
โดยคณะรัฐมนตรีเห็นชอบให้หน่วยงานภาครัฐทุกหน่วยงานดําเนินการติดตั้งชุดแบบอักษรพระราชทาน “จุฬาภรณ์ลิขิต” เป็นชุดแบบอักษรมาตรฐานราชการไทย แบบที่ 14 เพิ่มเข้าไปในระบบปฏิบัติการ Thai OS และให้ถือเป็นมาตรฐานของหน่วยงานภาครัฐทุกหน่วย ภายในปี พ.ศ. 2564
16. เรื่อง รายงานสถานการณ์การส่งออกของไทย เดือนเมษายน 2564
คณะรัฐมนตรีมีมติรับทราบรายงานสถานการณ์การส่งออกของไทย เดือนเมษายน 2564 ตามที่กระทรวงพาณิชย์เสนอ ดังนี้
1. สรุปสถานการณ์การส่งออกของไทย เดือนเมษายน 2564
การส่งออกไทยฟื้นตัวอย่างแข็งแกร่ง มีมูลค่าเหนือระดับ 2 หมื่นล้านดอลลาร์สหรัฐต่อเนื่องเป็นเดือนที่ 3 โดยในเดือนเมษายน 2564 มีมูลค่า 21,429.27 ล้านดอลลาร์สหรัฐ ขยายตัวร้อยละ 13.09 เป็นอัตราการขยายตัวสูงสุดรอบ 36 เดือน หากหักสินค้าเกี่ยวเนื่องกับน้ํามัน ทองคํา และยุทธปัจจัย การส่งออกไทยขยายตัวสูงถึงร้อยละ 25.70 ซึ่งการขยายตัวของการส่งออกไทยเป็นไปตามการฟื้นตัวอย่างแข็งแกร่งของภาคการผลิตและการส่งออกโลก นอกจากนี้ ความเชื่อมั่นต่อเศรษฐกิจโลกปรับตัวดีขึ้น จากการกระจายวัคซีนต้านไวรัสโควิด-19 อย่างทั่วถึงในหลายภูมิภาคของโลก สําหรับการส่งออก 4 เดือนแรกของปี 2564 ขยายตัวร้อยละ 4.78 เมื่อหักสินค้าเกี่ยวเนื่องกับน้ํามัน ทองคํา และยุทธปัจจัย ขยายตัวร้อยละ 11.58 สะท้อนการเติบโตของภาคเศรษฐกิจ (Real Sector)
สินค้าที่ขยายตัวดี ได้แก่ 1) สินค้าเกษตรและอาหาร โดยเฉพาะผลิตภัณฑ์มันสําปะหลัง ยางพารา ผักและผลไม้ ไก่สดแช่เย็นแช่แข็ง น้ํามันปาล์ม เครื่องดื่ม อาหารสัตว์เลี้ยง และสิ่งปรุงรสอาหาร 2) สินค้าที่เกี่ยวข้องกับการทํางานที่บ้าน (Work from Home) และเครื่องใช้ไฟฟ้าภายในบ้าน ยังได้รับความนิยมต่อเนื่องและขยายตัวเกือบทุกรายการ เช่น เครื่องคอมพิวเตอร์ เฟอร์นิเจอร์และชิ้นส่วน เครื่องปรับอากาศ เตาอบไมโครเวฟ ตู้เย็นและตู้แช่แข็ง เครื่องซักผ้า เครื่องรับวิทยุ โทรทัศน์และส่วนประกอบ และโทรศัพท์และอุปกรณ์ 3) สินค้าเกี่ยวกับการป้องกันการติดเชื้อและลดการแพร่ระบาด เช่น เครื่องมือแพทย์และอุปกรณ์ และถุงมือยาง 4) กลุ่มสินค้าเกี่ยวเนื่องกับภาคการผลิตเริ่มกลับมาฟื้นตัว เช่น เหล็กกล้าและผลิตภัณฑ์ เคมีภัณฑ์ เม็ดพลาสติก แผงวงจรไฟฟ้า ซึ่งเป็นสัญญาณที่ดีต่อภาคการผลิตและการส่งออกไทย และ 5) สินค้าคงทนหรือสินค้าฟุ่มเฟือยที่มีราคาสูง เช่น รถยนต์ อุปกรณ์และส่วนประกอบ รวมถึงอัญมณีและเครื่องประดับ (ไม่รวมทองคํา) ขยายตัวในระดับสูง สะท้อนถึงการขยายตัวของกําลังซื้อในประเทศคู่ค้าได้เป็นอย่างดี
ด้านตลาดส่งออกสําคัญ อาทิ สหรัฐอเมริกา ญี่ปุ่น สหภาพยุโรป จีน เกาหลีใต้ และไต้หวัน ขยายตัวอย่างต่อเนื่อง เช่นเดียวกับตลาดเอเชียใต้ โดยเฉพาะอินเดีย มีการขยายตัวในระดับสูง เนื่องจากการระบาดของโควิด-19 ภายในประเทศ ทําให้ต้องพึ่งพาการนําเข้าสินค้าจํานวนมาก ด้านตลาดอาเซียน (5) ยังหดตัวต่อเนื่อง ตามการหดตัวของตลาดสิงคโปร์ และอินโดนีเซีย ขณะที่ตลาดอื่น ๆ เช่น CLMV ออสเตรเลีย ตะวันออกกลาง ลาตินอเมริกา และรัสเซียและ CIS ต่างมีอัตราการขยายตัวในระดับสูงแทบทั้งสิ้น
มูลค่าการค้ารวม
มูลค่าการค้าในรูปของเงินดอลลาร์สหรัฐ เดือนเมษายน 2564 การส่งออก มีมูลค่า 21,429.27 ล้านดอลลาร์สหรัฐ ขยายตัวร้อยละ 13.09 การนําเข้า มีมูลค่า 21,246.79 ล้านดอลลาร์สหรัฐขยายตัวร้อยละ 29.79 ดุลการค้าเกินดุล 182.48 ล้านดอลลาร์สหรัฐ ภาพรวมการส่งออก 4 เดือนแรกของปี 2564 การส่งออกมีมูลค่า 85,577.30 ล้านดอลลาร์สหรัฐ ขยายตัวร้อยละ 4.78 การนําเข้ามีมูลค่า 84,879.16 ล้านดอลลาร์สหรัฐ ขยายตัวร้อยละ 13.85 ดุลการค้า 4 เดือนแรก เกินดุล 698.14 ล้านดอลลาร์สหรัฐ
มูลค่าการค้าในรูปของเงินบาท เดือนเมษายน 2564 การส่งออก มีมูลค่า 656,592.93 ล้านบาท ขยายตัวร้อยละ 6.93 เทียบกับเดือนเดียวกันของปีก่อน ขณะที่การนําเข้า มีมูลค่า 660,063.44 ล้านบาท ขยายตัวร้อยละ 22.87 ดุลการค้าขาดดุล 3,470.51 ล้านบาท ภาพรวมการส่งออก 4 เดือนแรกของปี 2564 การส่งออกมีมูลค่า 2,564,525.07 ล้านบาท ขยายตัวร้อยละ 1.82 การนําเข้า มีมูลค่า 2,580,092.27 ล้านบาท ขยายตัวร้อยละ 10.80 ดุลการค้า 4 เดือนแรก ขาดดุล 15,567.20 ล้านบาท
การส่งออกสินค้าเกษตรและอุตสาหกรรมเกษตร
มูลค่าการส่งออกสินค้าเกษตรและอุตสาหกรรมเกษตร ขยายตัวร้อยละ 7.3 ขยายตัว 5 เดือนต่อเนื่อง สินค้าที่ขยายตัวดี ได้แก่ ยางพารา ขยายตัวร้อยละ 85.2 (ขยายตัวทุกตลาด อาทิ จีน มาเลเซีย ญี่ปุ่น สหรัฐฯ เกาหลีใต้) ผัก ผลไม้สด แช่เย็น แช่แข็ง และแห้ง ขยายตัวร้อยละ 22.3 (ขยายตัวในตลาดจีน มาเลเซีย สหรัฐฯ เกาหลีใต้ และอินโดนีเซีย) ผลิตภัณฑ์มันสําปะหลัง ขยายตัวร้อยละ 40.0 (ขยายตัวในตลาดจีน ไต้หวัน มาเลเซีย เกาหลีใต้ และฟิลิปปินส์) เครื่องดื่ม ขยายตัวร้อยละ 30.6 (ขยายตัวในตลาดเมียนมา เวียดนาม จีน ลาว และสิงคโปร์) อาหารสัตว์เลี้ยง ขยายตัวร้อยละ 11.3 (ขยายตัวในตลาดสหรัฐฯ มาเลเซีย ออสเตรเลีย เวียดนาม และอินเดีย) สินค้าที่หดตัว ได้แก่ ข้าว หดตัวร้อยละ 53.6 (หดตัวในหลายตลาด อาทิ สหรัฐฯ แอฟริกาใต้ ฮ่องกง อินโดนีเซีย และจีน แต่ขยายตัวดีในญี่ปุ่น และเซเนกัล) น้ําตาลทราย หดตัวร้อยละ 33.7 (หดตัวในตลาดอินโดนีเซีย เวียดนาม ไต้หวัน สิงคโปร์ และฟิลิปปินส์ แต่ขยายตัวดีในเกาหลีใต้ กัมพูชา ญี่ปุ่น มาเลเซีย และศรีลังกา) อาหารทะเล แช่แข็ง กระป๋องและแปรรูป หดตัวร้อยละ 12.7 (หดตัวในตลาดสหรัฐฯ ญี่ปุ่น จีน ออสเตรเลีย แคนาดา และ อียิปต์ แต่ขยายตัวดีใน เกาหลีใต้ มาเลเซีย เยเมน และอิตาลี ผัก ผลไม้ กระป๋องและแปรรูป หดตัวร้อยละ 6.8 (หดตัวตลาดสหรัฐฯ ญี่ปุ่น จีน และเกาหลีใต้ แต่ขยายตัวดีในไต้หวัน เยอรมนี และกัมพูชา) ในช่วง 4 เดือนแรกของปี 2564 การส่งออกสินค้าเกษตรและอุตสาหกรรมเกษตร ขยายตัวร้อยละ 6.2
การส่งออกสินค้าอุตสาหกรรม
มูลค่าการส่งออกสินค้าอุตสาหกรรม ขยายตัวร้อยละ 12.4 ขยายตัว 2 เดือนต่อเนื่อง สินค้าที่ขยายตัวดี ได้แก่ สินค้าเกี่ยวเนื่องกับน้ํามัน ขยายตัวร้อยละ 61.9 (ขยายตัวทุกตลาด อาทิ จีน เวียดนาม มาเลเซีย กัมพูชา อินเดีย) รถยนต์ อุปกรณ์ และส่วนประกอบ ขยายตัวร้อยละ 135.9 (ขยายตัวหลายตลาด อาทิ ออสเตรเลีย ญี่ปุ่น เวียดนาม ฟิลิปปินส์ สหรัฐฯ) ผลิตภัณฑ์ยาง ขยายตัวร้อยละ 55.5 (ขยายตัวหลายตลาด อาทิ สหรัฐฯ มาเลเซีย ญี่ปุ่น ออสเตรเลีย เวียดนาม) เครื่องคอมพิวเตอร์ อุปกรณ์และส่วนประกอบ ขยายตัวร้อยละ 28.7 (ขยายตัวหลายตลาด อาทิ สหรัฐฯ ฮ่องกง จีน สิงคโปร์ และมาเลเซีย) เครื่องปรับอากาศและส่วนประกอบ ขยายตัวร้อยละ 72.0 (ขยายตัวเกือบทุกตลาด อาทิ สหรัฐฯ เวียดนาม ออสเตรเลีย อินเดีย ไต้หวัน) เครื่องจักรกลและส่วนประกอบ ขยายตัวร้อยละ 29.9 (ขยายตัวทุกตลาด อาทิ สหรัฐฯ ญี่ปุ่น จีน อินโดนีเซีย เวียดนาม) อัญมณีและเครื่องประดับ (ไม่รวมทองคํา) ขยายตัวร้อยละ 106.5 (ขยายตัวเกือบทุกตลาด อาทิ สหรัฐฯ ฮ่องกง อินเดีย ออสเตรเลีย จีน) รถจักรยานยนต์และส่วนประกอบ ขยายตัวร้อยละ 165.3 (ขยายตัวทุกตลาด อาทิ เบลเยียม จีน สหราชอาณาจักร ญี่ปุ่น สหรัฐฯ) สินค้าที่หดตัว ได้แก่ เครื่องสําอาง สบู่ และผลิตภัณฑ์รักษาผิว หดตัวร้อยละ 3.9 (หดตัวในตลาดญี่ปุ่น ฟิลิปปินส์ เวียดนาม ออสเตรเลีย และฮ่องกง แต่ขยายตัวได้ดีในจีน มาเลเซีย ลาว และเมียนมา) แผงสวิทซ์และแผงควบคุมกระแสไฟฟ้า หดตัวร้อยละ 4.2 (หดตัวในตลาดจีน ญี่ปุ่น ฮ่องกง และสิงคโปร์ แต่ขยายตัวได้ดีในสหรัฐฯ เวียดนาม มาเลเซีย เม็กซิโก เกาหลีใต้ และอินเดีย) เครื่องส่งวิทยุ โทรเลข โทรศัพท์ โทรทัศน์ หดตัวร้อยละ 9.3 (หดตัวในตลาดสหรัฐฯ ฮ่องกง ออสเตรเลีย และเยอรมนี แต่ขยายตัวดีในเนเธอร์แลนด์ จีน สิงคโปร์ เดนมาร์ก และญี่ปุ่น) ในช่วง 4 เดือนแรกของปี 2564 การส่งออกสินค้าอุตสาหกรรม ขยายตัวร้อยละ 4.3
ตลาดส่งออกสําคัญ
การส่งออกไปตลาดสําคัญขยายตัวเกือบทุกตลาด และหลายตลาดขยายตัวในระดับสูง สอดคล้องกับการฟื้นตัวอย่างแข็งแกร่งของภาคการผลิตและการค้าโลก รวมทั้งแนวโน้มเศรษฐกิจโลกที่มีทิศทางปรับตัวดีขึ้นต่อเนื่องตามความคืบหน้าในการใช้วัคซีนป้องกันโควิด-19 ของประเทศคู่ค้า ประกอบกับแรงสนับสนุนจากการใช้นโยบายการเงินและการคลังที่ต่อเนื่องของประเทศเศรษฐกิจหลัก การส่งออกไปยังกลุ่มตลาดต่าง ๆ สรุปได้ดังนี้ 1) ตลาดหลัก ขยายตัวร้อยละ 15.8 ตลาดสหรัฐฯ ญี่ปุ่น และสหภาพยุโรป (15) ขยายตัวร้อยละ 9.0 ร้อยละ 2.7 และร้อยละ 52.5 ตามลําดับ 2) ตลาดศักยภาพสูง ขยายตัวร้อยละ 18.8 การส่งออกไปจีน เอเชียใต้ และ CLMV ขยายตัวสูงร้อยละ 21.9 ร้อยละ 149.9 และร้อยละ 44.3 ตามลําดับ ขณะที่การส่งออกไปอาเซียน (5) หดตัวร้อยละ 4.4 และ 3) ตลาดศักยภาพระดับรอง ขยายตัวร้อยละ 47.8 โดยการส่งออกไปทวีปออสเตรเลีย (25) ลาตินอเมริกา ทวีปแอฟริกา และรัสเซียและกลุ่มประเทศ CIS ขยายตัวดีต่อเนื่องที่ร้อยละ 39.1 ร้อยละ 82.3 ร้อยละ 25.3 และร้อยละ 50.1 ตามลําดับ และตลาดตะวันออกกลาง (15) กลับมาขยายตัวร้อยละ 65.7
2. แนวโน้ม และมาตรการส่งเสริมการส่งออกในปี 2564
การส่งออกของไทยในระยะต่อไป คาดว่าจะเห็นภาพการฟื้นตัวที่ชัดเจนขึ้น สะท้อนจาก (1) การขยายตัวของการส่งออกสินค้าอุตสาหกรรมต่อเนื่องติดต่อกันเป็นเดือนที่ 4 (2) การส่งออกสินค้าเกี่ยวเนื่องกับน้ํามันที่เริ่มฟื้นตัวตามราคาส่งออก และความต้องการที่สูงขึ้น (3) แผนการกระจายวัคซีนต้านไวรัสโควิด-19 ช่วยฟื้นความเชื่อมั่นด้านการผลิตและการบริโภค สําหรับการส่งเสริมการส่งออกในปี 2564 กระทรวงพาณิชย์มีแผนงานที่เกี่ยวข้องกับการส่งออก อาทิ นโยบายเกษตรผลิต-พาณิชย์ตลาด อาหารไทยอาหารโลก กระตุ้นการค้าออนไลน์ การเร่งรัดการส่งออกในยุคนิวนอร์มอล โดยใช้นวัตกรรมใหม่ทางการตลาด เพื่อส่งเสริมตลาดเชิงรุกทั้งผ่านช่องทางออนไลน์และออฟไลน์ นอกจากนี้ ได้เร่งรัดแก้ไขปัญหาอุปสรรคทางการค้าต่าง ๆ อาทิ การแก้ปัญหาการค้าชายแดนผ่านแดน โดยเฉพาะการส่งออกผลไม้ไปจีน การแก้ไขปัญหาขาดแคลนตู้คอนเทนเนอร์ ซึ่งการดําเนินการต่าง ๆ ช่วยผลักดันการส่งออกของไทยให้เติบโตท่ามกลางการแพร่ระบาดของไวรัสโควิด-19
17. เรื่อง สรุปภาพรวมสถานการณ์ราคาสินค้าและบริการประจําเดือนพฤษภาคม 2564
คณะรัฐมนตรีมีมติรับทราบสรุปภาพรวมสถานการณ์ราคาสินค้าและบริการประจําเดือนพฤษภาคม 2564 ตามที่กระทรวงพาณิชย์เสนอ ดังนี้
1. สถานการณ์ราคาสินค้าและบริการเดือนพฤษภาคม 2564 ดังนี้
อัตราเงินเฟ้อทั่วไปเดือนพฤษภาคม 2564 ขยายตัวต่อเนื่องเป็นเดือนที่ 2 แต่ในอัตราที่ชะลอตัว เนื่องจากการสูงขึ้นของราคาพลังงานและอาหารสดบางชนิด โดยมีมาตรการลดค่ากระแสไฟฟ้าและค่าน้ําประปาของภาครัฐ เป็นปัจจัยทอนที่ชะลอมิให้เงินเฟ้อขยายตัวสูงเกินไปสําหรับสินค้าและบริการอื่น ๆ ยังเคลื่อนไหวในทิศทางปกติ
ดัชนีราคาผู้บริโภค (เงินเฟ้อทั่วไป) เดือนพฤษภาคม 2564 เมื่อเทียบกับเดือนเดียวกันของปีก่อน สูงขึ้นร้อยละ 2.44 (YoY) ชะลอตัวลงจากร้อยละ 3.41 ในเดือนก่อนหน้า โดยปัจจัยสําคัญยังคงเป็นการสูงขึ้นของราคาพลังงาน ที่ขยายตัวสูงถึงร้อยละ 24.79 ประกอบกับราคาสินค้าในกลุ่มอาหารสด อาทิ เนื้อสุกร สัตว์น้ํา (อาหารทะเล) และผลไม้ ปรับตัวสูงขึ้นตามความต้องการของตลาดทั้งในและต่างประเทศ อย่างไรก็ตาม มาตรการลดค่ากระแสไฟฟ้า ค่าน้ําประปาของรัฐ และการลดลงของราคาอาหารสดบางชนิด อาทิ ข้าวสารเจ้า ข้าวสารเหนียว ไข่ไก่ และผักสด เป็นปัจจัยที่ชะลอมิให้เงินเฟ้อสูงเร็วเกินไปสําหรับสินค้าในหมวดอื่น ๆ ยังเคลื่อนไหวในทิศทางที่ปกติ สอดคล้องกับผลผลิตและความต้องการในสถานการณ์ปัจจุบัน
เงินเฟ้อพื้นฐาน (เมื่อหักอาหารสด และพลังงานออกแล้ว) ขยายตัวร้อยละ 0.49 (YoY) ปรับตัวสูงขึ้นต่อเนื่องจากเดือนก่อน ที่ขยายตัวร้อยละ 0.30 ดัชนีราคาผู้บริโภค เมื่อเทียบกับเดือนเมษายน 2564 ลดลงร้อยละ 0.93 (MoM) และเฉลี่ย 5 เดือน (ม.ค.-พ.ค.) เทียบกับช่วงเดียวกันของปีก่อนสูงขึ้นร้อยละ 0.83 (AoA)
เป็นที่น่าสังเกตว่า เงินเฟ้อที่ขยายตัวในเดือนนี้ นอกจากจะมีปัจจัยด้านราคาพลังงานและอาหารสดบางชนิด ซึ่งเป็นปัจจัยด้านอุปทานแล้ว ยังมีปัจจัยด้านอุปสงค์ที่มีสัญญานแนวโน้มที่ดีอย่างต่อเนื่องและสนับสนุนให้เกิดการบริโภค อาทิ การปรับตัวสูงขึ้นของการส่งออก ราคาสินค้าเกษตร และรายได้เกษตรกร รวมทั้งมาตรการกระตุ้นเศรษฐกิจของรัฐที่สนับสนุนให้เกิดการบริโภคเพิ่มขึ้น สะท้อนจากการเพิ่มขึ้นของยอดการจัดเก็บภาษีมูลค่าเพิ่ม ดัชนีอุปโภคบริโภคภาคเอกชน ยอดจําหน่ายรถยนต์เชิงพาณิชย์และรถจักรยานยนต์ การขยายตัวของดัชนีผลผลิตอุตสาหกรรม และอัตราการใช้กําลังผลิตในหลายสาขาการผลิตสอดคล้องกับดัชนีราคาผู้ผลิต และดัชนีราคาวัสดุก่อสร้างที่ขยายตัวอย่างต่อเนื่อง โดยดัชนีราคาผู้ผลิต เพิ่มขึ้นร้อยละ 5.8 (YoY) ขยายตัวต่อเนื่องเป็นเดือนที่ 4 และดัชนีราคาวัสดุก่อสร้าง เพิ่มขึ้นร้อยละ 10.7 (YoY) ขยายตัวต่อเนื่องเป็นเดือนที่ 9 ทั้งนี้ ราคาน้ํามันและผลิตภัณฑ์ที่เกี่ยวข้องกับน้ํามัน รวมทั้งราคาเหล็ก ยางพารา และคอนกรีต เป็นปัจจัยสําคัญที่ทําให้ดัชนีราคาผู้ผลิตและราคาวัสดุก่อสร้างเพิ่มขึ้น
2. แนวโน้มเงินเฟ้อ
เงินเฟ้อในช่วงที่เหลือของปี มีแนวโน้มขยายตัวต่อเนื่อง แต่ในอัตราที่ชะลอตัวลง โดยปัจจัยสําคัญยังคงเป็นราคาพลังงานและอาหารสดบางชนิดที่ยังอยู่ในระดับสูงกว่าปีก่อน ขณะที่สินค้าและบริการอื่น ๆ ยังคงเคลื่อนไหวสอดคล้องกับกลไกตลาดในทิศทางปกติ นอกจากนั้น มาตรการของรัฐทั้งการกระตุ้นเศรษฐกิจและการลดค่าครองชีพ ยังคงเป็นปัจจัยสําคัญที่มีอิทธิพลต่อการเปลี่ยนแปลงของเงินเฟ้อในแต่ละช่วงเวลา
อย่างไรก็ตาม สถานการณ์การแพร่ระบาดของโควิด-19 ยังคงเป็นแรงกดดันและความเสี่ยงต่อเงินเฟ้อของประเทศ ซึ่งจะต้องเฝ้าระวังอย่างใกล้ชิดต่อไป ทั้งนี้ คาดว่าเงินเฟ้อในปี 2564 จะเคลื่อนไหวระหว่างร้อยละ 0.7 - 1.7 (ค่ากลางอยู่ที่ +1.2) ซึ่งเป็นอัตราที่น่าจะช่วยสนับสนุนให้เศรษฐกิจไทยขยายตัวได้อย่างเหมาะสมและต่อเนื่อง และหากสถานการณ์เปลี่ยนแปลงอย่างมีนัยสําคัญ จะมีการทบทวนอีกครั้ง
18. เรื่อง รายงานภาวะเศรษฐกิจอุตสาหกรรมไตรมาสที่ 1/2564 และแนวโน้มไตรมาสที่ 2/2564 และรายงานภาวะเศรษฐกิจอุตสาหกรรมประจําเดือนเมษายน 2564
คณะรัฐมนตรีมีมติรับทราบรายงานภาวะเศรษฐกิจอุตสาหกรรมไตรมาสที่ 1/2564 และแนวโน้ม ไตรมาสที่ 2/2564 และรายงานภาวะเศรษฐกิจอุตสาหกรรมประจําเดือนเมษายน 2564 ตามที่กระทรวงอุตสาหกรรมเสนอ ดังนี้
สาระสําคัญ
ภาวะเศรษฐกิจอุตสาหกรรมในไตรมาสที่ 1/2564 เมื่อพิจารณาจากดัชนีผลผลิตอุตสาหกรรม (MPI) ขยายตัวร้อยละ 0.3 ปรับตัวดีขึ้นเมื่อเทียบกับในไตรมาสที่ 4/2563 ที่หดตัวร้อยละ 1.6 ส่วนหนึ่งได้รับอานิสงส์จากผลของฐานต่ําในเดือนมีนาคม 2563 ซึ่งเป็นช่วงที่เริ่มได้รับผลกระทบจากการแพร่ระบาดของเชื้อไวรัสโควิด-19 ระลอกแรก อุตสาหกรรมสําคัญที่ขยายตัวในไตรมาสที่ 1/2564 อาทิ เหล็กและเหล็กกล้า การผลิตเพิ่มขึ้นเกือบทุกรายการสินค้า โดยได้รับอานิสงส์จากราคาเหล็กที่ปรับตัวสูงทําให้มีคําสั่งซื้อเพิ่มขึ้น รวมถึงความต้องการใช้ในอุตสาหกรรมต่อเนื่องต่าง ๆ โดยเฉพาะยานยนต์และการก่อสร้าง เม็ดพลาสติก ภาวะการผลิตเพิ่มขึ้น เนื่องจากผู้ผลิตรายหนึ่งหยุดซ่อมบํารุงประจําปีน้อยกว่าปีก่อน เฟอร์นิเจอร์ ภาวะการผลิตเพิ่มขึ้น เป็นผลจากการแพร่ระบาดของเชื้อไวรัสโคคิด-19 ทําให้ยังมีคําสั่งซื้อต่อเนื่องโดยเฉพาะสหรัฐอเมริกา เนื่องจากยังมีการทํางานแบบ Work from Home ส่งผลดีต่อการส่งออกเฟอร์นิเจอร์ขนาดเล็ก เช่น โต๊ะ เก้าอี้ การผลิตรถยนต์ ภาวะการผลิตเพิ่มขึ้น เนื่องจากปีก่อนอุตสาหกรรมได้รับผลกระทบจากการแพร่ระบาดของเชื้อไวรัสโควิด-19 ระลอกแรกโดยกระทบทั้งตลาดในประเทศและตลาดส่งออก รวมถึงในปีนี้ตลาดส่งออกมีการขยายตัวเนื่องจากเศรษฐกิจโลกเริ่มฟื้นตัวจากความชัดเจนของมาตรการวัคซีนโควิด-19 และมาตรการกระตุ้นเศรษฐกิจที่หลายประเทศเริ่มทยอยออกมา การผลิตน้ําตาล ภาวะการผลิตเพิ่มขึ้น เนื่องจากปีนี้ปิดหีบช้ากว่าปีก่อน นอกจากนี้ แม้ว่าในปีนี้จะได้รับผลกระทบจากภัยแล้ง แต่ด้วยผลผลิตอ้อยสดที่มีคุณภาพ การหีบสกัดเป็นน้ําตาลได้สูงขึ้น ทําให้ผลผลิตน้ําตาลต่อตันอ้อยโดยเฉลี่ยปรับตัวดีขึ้นกว่าปีก่อน
ภาวะเศรษฐกิจอุตสาหกรรมเดือนเมษายน 2564 เมื่อพิจารณาจากดัชนีผลผลิตอุตสาหกรรม (MPI) ขยายตัวร้อยละ 18.5 จากช่วงเดียวกันของปีก่อน ส่วนหนึ่งได้รับอานิสงส์จากฐานเปรียบเทียบในเดือนเมษายน 2563 ที่ต่ํา ซึ่งเป็นเดือนที่ได้รับผลกระทบมากที่สุดจากการระบาดในระลอกแรก รวมถึงในปีนี้การส่งออกมีการขยายตัวได้ดี
อุตสาหกรรมสําคัญที่ส่งผลให้ MPI เดือนเมษายน 2564 ขยายตัวเมื่อเทียบกับเดือนเดียวกันของปีก่อน คือ
1. รถยนต์และชิ้นส่วน เพิ่มขึ้นร้อยละ 288.06 จากการหยุดผลิตชั่วคราวของผู้ผลิตค่ายต่าง ๆ หลังการประกาศมาตรการล็อกดาวน์ในประเทศจากการแพร่ระบาดของเชื้อไวรัสโควิด-19 ในปีก่อน
2. การผลิตเบียร์ เพิ่มขึ้นร้อยละ 515.18 เนื่องจากสงกรานต์ปีนี้ไม่มีมาตรการล็อกดาวน์ประเทศ แม้ว่าจะมีการควบคุมในบางพื้นที่ ประชาชนสามารถเดินทางกลับภูมิลําเนาและสามารถซื้อเครื่องดื่มแอลกอฮอล์กลับไปบริโภคที่บ้านได้
3. เครื่องปรับอากาศ เพิ่มขึ้นร้อยละ 57.38 จากฐานต่ําในปีก่อนจากมาตรการล็อกดาวน์ประเทศ หลังการระบาดของเชื้อไวรัสโควิด-19 ทําให้ช่องทางการจําหน่วยในห้างสรรพสินค้าถูกปิด ส่วนปีนี้มีการพัฒนาสินค้าสอดคล้องกับความต้องการและจัดรายการส่งเสริมการขายทําให้การจําหน่ายในประเทศเพิ่มขึ้น รวมถึงการส่งออกปรับตัวเพิ่มขึ้น หลังสถานการณ์ประเทษคู่ค้าคลี่คลายและสามารถทําการส่งออกได้ตามปกติ
4. เหล็กและเหล็กกล้า เพิ่มขึ้นร้อยละ 29.23 จากฐานต่ํา ตามความต้องการใช้ที่หดตัวและลูกค้าชะลอคําสั่งซื้อจากการล็อกดาวน์ประเทศหลังการแพร่ระบาดในปีก่อน และมีผู้ผลิตบางรายหยุดผลิตชั่วคราวในปีก่อน รวมถึงในปีนี้การผลิตเพิ่มขึ้นตามการปรับฟื้นตัวของอุตสาหกรรมต่อเนื่อง เช่น อุตสาหกรรมยานยนต์ อุตสาหกรรมไฟฟ้าและอิเล็กทรอนิกส์
5. ยางรถยนต์ เพิ่มขึ้นร้อยละ 69.74 จากมาตรการล็อกดาวน์ในประเทศและต่างประเทศในปีก่อน ทําให้ลูกค้าหลักชะลอคําสั่งซื้อ และมีผู้ผลิตหยุดซ่อมบํารุงในปีก่อน
แนวโน้มอุตสาหกรรมรายสาขาสําคัญ ไตรมาสที่ 2/2564
อุตสาหกรรมเหล็กและเหล็กกล้า คาดการณ์ว่าจะขยายตัวเมื่อเทียบกับช่วงเดียวกันของปีก่อน เนื่องจากการฟื้นตัวของอุตสาหกรรมต่อเนื่อง ทั้งนี้ ปัจจัยที่คาดว่าจะส่งผลต่อการฟื้นตัวของอุตสาหกรรมเหล็กและเหล็กกล้า ได้แก่ ราคาเหล็กในตลาดโลกและในประเทศที่ปรับตัวที่สูงขึ้น รวมถึงนโยบายของภาครัฐที่ช่วยสนับสนุนอุตสาหกรรม
อุตสาหกรรมอิเล็กทรอนิกส์ คาดว่า ดัชนีผลผลิตและมูลค่าการส่งออกขยายตัวได้ต่อเนื่องประมาณร้อยละ 3.0 และ 5.0 ตามลําดับ เนื่องจากตลาดส่งออกโลกเริ่มฟื้นตัวจากสถานการณ์การแพร่ระบาดของเชื้อไวรัสโควิด-19 รวมทั้งการขยายโครงข่ายและพัฒนาระบบเทคโนโลยี 5G และ IoT ทําให้มีความต้องการสินค้าอิเล็กทรอนิกส์จากในประเทศและต่างประเทศเพิ่มขึ้น
อุตสาหกรรมเยื่อกระดาษ กระดาษ และสิ่งพิมพ์ คาดว่า ผลิตภัณฑ์กระดาษที่ใช้ผลิตกล่องบรรจุภัณฑ์ จะขยายตัวเพิ่มขึ้นตามการบริโภคในประเทศ ขณะเดียวกันบรรจุภัณฑ์กระดาษในยุค New Normal จะขยายตัวค่อนข้างมาก และยังได้อานิสงส์ตามการใช้งานสําหรับส่งสินค้าทางออนไลน์
อุตสาหกรรมอาหาร คาดว่าดัชนีผลผลิตในภาพรวมและมูลค่าการส่งออกจะขยายตัวเนื่องจากวัตถุดิบซึ่งเป็นผลผลิตทางการเกษตรที่ใช้แปรรูปในอุตสาหกรรมอาหาร เช่น มันสําปะหลัง สับปะรด ปาล์มน้ํามัน มีปริมาณเพิ่มขึ้น ประกอบกับการบริโภคในตลาดคู่ค้าหลัก ได้แก่ จีน อเมริกา และยุโรป มีแนวโน้มฟื้นตัวอย่างต่อเนื่องจากความสามารถในการควบคุมการแพร่ระบาดของเชื้อไวรัสโควิด-19
19. เรื่อง สรุปสถานการณ์สาธารณภัย และการช่วยเหลือ
คณะรัฐมนตรีมีมติรับทราบสรุปสถานการณ์สาธารณภัย และการช่วยเหลือ ระหว่างวันที่29 มิถุนายน – 5 กรกฎาคม 2564 ตามที่กระทรวงมหาดไทย (กรมป้องกันและบรรเทาสาธารณภัย) เสนอ ดังนี้
การคาดหมายลักษณะอากาศ การสั่งการเพื่อเตรียมความพร้อม และการช่วยเหลือ
1. สภาพอากาศ (ระหว่างวันที่ 5 - 11 กรกฎาคม 2564)
ในช่วงวันที่ 6 - 7 กรกฎาคม 2564 ร่องมรสุมพาดผ่านภาคเหนือตอนบน ภาคตะวันออกเฉียงเหนือตอนบนเข้าสู่หย่อมความกดอากาศต่ํา มีกําลังแรงบริเวณทะเลจีนใต้ตอนกลางมีแนวโน้มเคลื่อนเข้าปกคลุมอ่าวตั้งเกี๋ย และเวียดนามตอนบน ในช่วงวันที่ 7 - 8 กรกฎาคม 2564 ประกอบกับมรสุมตะวันตกเฉียงใต้ที่พัดปกคลุมทะเลอันดามัน ประเทศไทย และอ่าวไทย ทําให้ประเทศไทยมีฝนเพิ่มขึ้นกับมีฝนตกหนักบางแห่ง ส่วนคลื่นลมบริเวณทะเลอันดามันและอ่าวไทยตอนบนมีคลื่นสูง 1 - 2 เมตร บริเวณที่มีฝนฟ้าคะนองคลื่นสูงมากกว่า 2 เมตร ในช่วงวันที่ 8 - 11 กรกฎาคม 2564 ร่องมรสุมได้เลื่อนลงมาพาดผ่านภาคเหนือตอนล่าง ภาคกลางตอนบน และภาคตะวันออกเฉียงเหนือ ประกอบกับมรสุมตะวันตกเฉียงใต้ที่พัดปกคลุมทะเลอันดามัน ประเทศไทยและอ่าวไทย มีกําลังแรงขึ้น ทําให้มีฝนเพิ่มมากขึ้นและมีฝนตกหนักบางแห่ง ส่วนคลื่นลมบริเวณทะเลอันดามันและอ่าวไทยตอนบนมีกําลังปานกลาง คลื่นสูงประมาณ 2 เมตร บริเวณที่มีฝนฟ้าคะนองคลื่นสูงมากกว่า 2 เมตร
ข้อควรระวัง ขอให้ประชาชนบริเวณประเทศไทย ระวังอันตรายจากฝนที่ตกหนักและลมกระโชกแรง
2. การแจ้งเตือนและสั่งการเพื่อเตรียมความพร้อม
กรมป้องกันและบรรเทาสาธารณภัย จัดเจ้าหน้าที่อยู่เวรเฝ้าระวังตลอด 24 ชั่วโมง รวมทั้งเตรียมเครื่องมืออุปกรณ์ไว้พร้อม เพื่อสามารถช่วยเหลือผู้ประสบภัยได้ทันเหตุการณ์
3. ข้อสั่งการของรัฐมนตรีว่าการกระทรวงมหาดไทย / ผู้บัญชาการป้องกันและบรรเทาสาธารณภัยแห่งชาติ
รัฐมนตรีว่าการกระทรวงมหาดไทยในฐานะผู้บัญชาการป้องกันและบรรเทาสาธารณภัยแห่งชาติ ได้มีข้อสั่งการเมื่อวันที่ 5 พฤษภาคม 2564 สั่งการให้กองอํานวยการป้องกันและบรรเทาสาธารณภัยจังหวัด เตรียมความพร้อมรับสถานการณ์อุทกภัยในช่วงฤดูฝน ปี 2564 ดังนี้
1) การเตรียมความพร้อม
1.1 การเฝ้าระวังและติดตามสถานการณ์อุทกภัย ให้จัดตั้งคณะทํางานติดตามสถานการณ์โดยมี หน่วยงานด้านการพยากรณ์หน่วยงานด้านการบริหารจัดการน้ํา ฝ่ายปกครองในพื้นที่ ตลอดจนผู้เชี่ยวชาญจากภาคประชาสังคมหรือสถาบันการศึกษาที่มีศักยภาพ เพื่อร่วมทําหน้าที่ติดตามข้อมูลสภาพอากาศ สถานการณ์น้ําและเหตุการณ์ที่อาจส่งผลให้เกิดสาธารณภัยในช่วงฤดูฝน รวมทั้งวิเคราะห์และประเมินสถานการณ์น้ํา ในพื้นที่ เพื่อใช้เป็นข้อมูลสนับสนุนการตัดสินใจของผู้อํานวยการแต่ละระดับ สําหรับใช้ในการสื่อสารแจ้งเตือนประชาชน ตลอดจนการเตรียมความพร้อมในการเผชิญเหตุได้อย่างเหมาะสมกับสถานการณ์ และสภาพพื้นที่
1.2 การจัดทําแผนเผชิญเหตุอุทกภัย ให้ทบทวนและปรับปรุงแผนเผชิญเหตุอุทกภัยของจังหวัดให้เหมาะสมสอดคล้องกับสถานการณ์ปัจจุบัน
1.3 การระบายน้ําและการเพิ่มพื้นที่รองรับน้ํา ให้มอบหมายกองอํานวยการป้องกันและบรรเทาสาธารณภัยในแต่ละระดับดําเนินการอย่างเป็นระบบ มีความเชื่อมโยงกันโดยเฉพาะตามรอยต่อเขตรับผิดชอบที่เป็นเส้นทางน้ําไหลผ่าน
1.4 การตรวจสอบความมั่นคงแข็งแรงสถานที่ใช้กักเก็บน้ํา / กั้นน้ํา อาทิ อ่างเก็บน้ํา พนังกั้นน้ํา ให้มอบหมายหน่วยงานรับผิดชอบจัดทีมวิศวกรเข้าสํารวจตรวจสอบ และปรับปรุงให้เกิดความมั่นคงแข็งแรง เพื่อให้สามารถรองรับกรณีฝนตกหนัก หรือน้ําไหลเข้า / ผ่านในปริมาณมาก รวมทั้งสร้างความมั่นใจให้กับประชาชนในพื้นที่
1.5 การแจ้งเตือนภัย เมื่อมีแนวโน้มการเกิดสถานการณ์อุทกภัย วาตภัย และดินถล่มขึ้นในพื้นที่ให้ดําเนินการแจ้งเตือนไปยังกองอํานวยการป้องกันและบรรเทาสาธารณภัยในแต่ละระดับ ตลอดจนหน่วยงานที่เกี่ยวข้อง เพื่อเตรียมบุคลากร วัสดุอุปกรณ์ เครื่องจักรกลสาธารณภัยให้พร้อมเผชิญเหตุ และเตรียมการในพื้นที่เสี่ยงภัยเสี่ยงภัยเป็นการล่วงหน้า รวมทั้งแจ้งเตือนให้ประชาชนทราบในทุกช่องทางทั้งในรูปแบบที่เป็นทางการ และไม่เป็นทางการ อาทิ สื่อสังคมออนไลน์ วิทยุชุมชน หอกระจายข่าวประจําหมู่บ้าน เพื่อให้ประชาชนรับทราบข้อมูล ข่าวสาร ตลอดจนแนวทางการปฏิบัติตนให้เกิดความปลอดภัย ช่องทางการแจ้งข้อมูล และการขอรับความช่วยเหลือจากภาครัฐ และองค์กรปกครองส่วนท้องถิ่น และในกรณีจังหวัดที่มีเส้นทางน้ําเชื่อมต่อกันให้มีการประเมินสถานการณ์ร่วมกัน และแจ้งเตือนระหว่างจังหวัดต้นน้ําและจังหวัดปลายน้ําอย่างใกล้ชิด
2) การเผชิญเหตุ
เมื่อเกิดหรือคาดว่าจะเกิดสถานการณ์อุทกภัย วาตภัย และดินถล่มในพื้นที่ ให้ยึดแนวทางการจัดการสาธารณภัยในภาวะฉุกเฉิน ตามแผนการป้องกันและบรรเทาสาธารณภัยแห่งชาติ พ.ศ. 2558 และกฎหมายว่าด้วยการป้องกันและบรรเทาสาธารณภัย โดยดําเนินการตามแนวทาง ดังนี้
2.1 จัดตั้งศูนย์บัญชาการเหตุการณ์ระดับจังหวัด อําเภอ และศูนย์ปฏิบัติการฉุกเฉินในระดับองค์กรปกครองส่วนท้องถิ่น เพื่อเป็นศูนย์ควบคุม สั่งการ และอํานวยการหลักในการระดมสรรรพกําลัง ตลอดจนการประสานการปฏิบัติระหว่างหน่วยงานต่าง ๆ ทั้งฝ่ายพลเรือน หน่วยทหาร องค์กรปกครองส่วนท้องถิ่น และองค์กรสาธารณกุศล
2.2 ให้มอบหมายฝ่ายปกครอง กํานัน ผู้ใหญ่บ้าน ผู้นําชุมชน ตลอดจนอาสาสมัคร ประชาชนจิตอาสา เตรียมความพร้อมเฝ้าระวังพื้นที่เสี่ยงในชุมชน พื้นที่สําคัญทางเศรษฐกิจ สถานที่สําคัญต่าง ๆ และร่วมกันกําจัดสิ่งกีดขวางทางน้ําเมื่อเกิดฝนตกหนักในพื้นที่ ทั้งนี้ หากมีกรณีน้ําท่วมขัง สร้างความเดือดร้อน ความเสียหายต่อทรัพย์สินของประชาชนให้เร่งกําหนดแนวทางการระบายน้ํา พร้อมทั้งสั่งใช้เครื่องจักรกลในพื้นที่ของหน่วยงาน ฝ่ายพลเรือน หน่วยทหาร และภาคเอกชน เพื่อเร่งระบายน้ํา และเปิดทางน้ําในพื้นที่
2.3 จัดชุดปฏิบัติการเร่งให้ความช่วยเหลือด้านการดํารงชีพแก่ประชาชนที่ประสบภัยตามวงรอบอย่างต่อเนื่อง อาทิ การจัดตั้งโรงครัวพระราชทาน ความช่วยเหลือด้านอาหาร น้ําดื่ม การรักษาพยาบาล โดยอย่าให้เกิด ความซ้ําซ้อนในการปฏิบัติ และเชิญชวนประชาชนจิตอาสามีส่วนร่วมกับภาครัฐในการให้ความช่วยเหลือประชาชนที่ประสบภัย
2.4 กรณีบ้านเรือนประชาชนได้รับความเสียหาย ให้บูรณาการหน่วยงานเป็นทีมช่างในพื้นที่ ทั้งหน่วยทหาร ตํารวจ ฝ่ายปกครอง สถาบันการศึกษา และองค์กรปกครองส่วนท้องถิ่น ตลอดจนประชาชนจิตอาสา เพื่อเร่งซ่อมแซมบ้านเรือนประชาชนโดยเร็ว
2.5 กรณีเส้นทางคมนาคมได้รับความเสียหาย หรือถูกน้ําท่วมจนประชาชนไม่สามารถใช้ยานพาหนะสัญจรได้ให้จัดทําป้ายแจ้งเตือนพร้อมทั้งจัดเจ้าหน้าที่อํานวยความสะดวกการจราจร แนะนําเส้นทางเลี่ยงที่ปลอดภัย รวมทั้งจัดยานพาหนะที่เหมาะสม อาทิ เรือ รถยกสูง เพื่อให้ความช่วยเหลือประชาชน และให้เร่งซ่อมแซมเส้นทางที่ชํารุด / ถูกตัดขาด เพื่อให้ประชาชนใช้สัญจรได้โดยเร็ว
2.6 เน้นย้ําการสื่อสารสร้างการรับรู้ให้กับประชาชนในช่วงเกิดสถานการณ์อุทกภัย ผ่านสื่อมวลชน ตลอดจนสื่อแขนงต่าง ๆ และสื่อสังคมออนไลน์เพื่อให้เกิดความเข้าใจถึงแนวทางการแก้ไขปัญหาของภาครัฐอย่างต่อเนื่อง
2.7 ให้รายงานสถานการณ์อุทกภัย วาตภัย น้ําป่าไหลหลาก และดินถล่มที่เกิดขึ้นต่อกองอํานวยการ ป้องกันและบรรเทาสาธารณภัยกลางอย่างต่อเนื่อง เพื่อใช้เป็นข้อมูลในการประเมินสถานการณ์และเสนอ ความเห็นต่อผู้บัญชาการป้องกันและบรรเทาสาธารณภัยแห่งชาติในการตัดสินใจสั่งการในเชิงนโยบายต่อไป
สรุปสถานการณ์วาตภัย
ระหว่างวันที่ 29 มิถุนายน - 5 กรกฎาคม 2564
1. จังหวัดราชบุรี วันที่ 3 กรกฎาคม 2564 เวลา 16.00 น. เกิดเหตุวาตภัยในพื้นที่อําเภอปากท่อ ตําบลปากท่อ และตําบลหนองกระทุ่ม บ้านเรือนประชาชนเสียหาย 23 หลัง ไม่มีผู้ได้รับบาดเจ็บและเสียชีวิต
และวันที่ 5 กรกฎาคม 2564 เวลา 19.00 น. เกิดเหตุวาตภัยในพื้นที่อําเภอโพธาราม ตําบลโพธาราม ทําให้หลังคาตลาดนัดพังถล่ม รถยนต์ได้รับความเสียหาย 1 คัน มีผู้ได้รับบาดเจ็บ 3 คน และไม่มีผู้เสียชีวิต
2. จังหวัดสุรินทร์ วันที่ 2 กรกฎาคม 2564 เวลา 16.30 น. เกิดเหตุวาตภัยในพื้นที่อําเภอพนมดงรัก ตําบลโคกกลาง (หมู่ที่ 8) บ้านเรือนประชาชนเสียหาย 1 หลัง ไม่มีผู้ได้รับบาดเจ็บและเสียชีวิต
การให้ความช่วยเหลือ : สํานักงานป้องกันและบรรเทาสาธารณภัยจังหวัด อําเภอ อปท. อปพร. อาสาสมัคร และมูลนิธิเข้าสํารวจความเสียหาย และให้การช่วยเหลือในเบื้องต้น
สรุปสถานการณ์อุบัติภัย และเหตุการณ์สําคัญ
ระหว่างวันที่ 29 มิถุนายน - 5 กรกฎาคม 2564
1. จังหวัดสมุทรปราการ วันที่ 5 กรกฎาคม 2564 เวลา 03.20 น. เกิดเหตุระเบิดภายในโรงงานผลิตเม็ดโฟมพลาสติก “บริษัท หมิงตี้เคมีคอล จํากัด” ตั้งอยู่เลขที่ 87 ซอยกิ่งแก้ว 21 หมู่ที่ 15 ตําบลบางพลีใหญ่ อําเภอบางพลี ทําให้บ้านเรือนประชาชนได้รับความเสียหายประมาณ 100 หลัง รถยนต์ 15 คัน มีผู้ได้รับบาดเจ็บ 33 คน และมีผู้เสียชีวิต 1 ราย
การให้ความช่วยเหลือ : ศูนย์ป้องกันและบรรเทาสาธารณภัยเขต 1 ปทุมธานี เขต 2 สุพรรณบุรี เขต 3 ปราจีนบุรี และเขต 16 ชัยนาท สํานักงานป้องกันและบรรเทาสาธารณภัยจังหวัด กองบัญชาการกองทัพไทย กองทัพบก กรมควบคุมมลพิษ กรุงเทพมหานคร ปตท. การไฟฟ้าส่วนภูมิภาค อําเภอ อปท. บริษัท บางจาก จํากัด เจ้าหน้าที่ตํารวจ อปพร. อาสาสมัคร มูลนิธิ หน่วยงานที่เกี่ยวข้องเข้าทําการดับเพลิงอย่างต่อเนื่อง และนําผู้ได้รับบาดเจ็บส่งโรงพยาบาลบางบ่อ โรงพยาบาลจุฬารัตน์ 1 โรงพยาบาลจุฬารัตน์ 9 โรงพยาบาลปริ้นซ์ โรงพยาบาลสิรินธร โรงพยาบาลศิริธร และโรงพยาบาลรามาธิบดีจักรีนฤบดินทร์ ปัจจุบันเพลิงสงบแล้ว เมื่อเวลา 03.45 น. (วันที่ 6 กรกฎาคม 2564) แต่ยังคงฉีดน้ําหล่อเลี้ยงไว้ เพื่อไม่ให้เพลิงปะทุลุกไหม้ขึ้นอีก
2. กรุงเทพมหานคร วันที่ 5 กรกฎาคม 2564 เวลา 10.36 น. เกิดเหตุเพลิงลุกไหม้อาคารพาณิชย์ 3 ชั้น 6 คูหา ภายในซอยเจริญราษฎร์ 7 แยก 7-6-3 ถนนเจริญราษฎร์ แขวงบางโคล่ เขตบางคอแหลม เจ้าหน้าที่ดับเพลิงเข้าทําการดับเพลิงจนเพลิงสงบ เวลา 11.00 น. เพลิงลุกไหม้เสียหาย 34 ตารางเมตร ไม่มีผู้ได้รับบาดเจ็บและเสียชีวิต
20. เรื่อง มาตรการสินเชื่ออิ่มใจ
คณะรัฐมนตรีมีมติเห็นชอบมาตรการสินเชื่ออิ่มใจตามที่กระทรวงการคลัง (กค.) เสนอและอนุมัติงบประมาณวงเงินรวม 1,000 ล้านบาท จากงบประมาณรายจ่ายประจําปี เพื่อดําเนินมาตรการสินเชื่ออิ่มใจ พร้อมทั้งมอบหมายหน่วยงานที่เกี่ยวข้องดําเนินการในส่วนที่เกี่ยวข้องต่อไป
ทั้งนี้ กค. เสนอว่า จากสถานการณ์การแพร่ระบาดของเชื้อไวรัสโคโรนา 2019 (COVID-19) ระลอกใหม่ที่เริ่มกลับมามีความรุนแรงและเสี่ยงต่อการเกิดภาวะวิกฤติด้านสาธารณสุข นําไปสู่การออกประกาศกําหนดเขตพื้นที่สถานการณ์ควบคุมสูงสุดและเข้มงวดในพื้นที่กรุงเทพมหานครและปริมณฑล (จังหวัดนครปฐม จังหวัดนนทบุรี จังหวัดปทุมธานี จังหวัดสมุทรปราการ และจังหวัดสมุทรสาคร) และพื้นที่จังหวัดชายแดนภาคใต้ (จังหวัดนราธิวาส จังหวัดปัตตานี จังหวัดยะลา และจังหวัดสงขลา) มีการสั่งปิดสถานที่และระงับการให้บริการของสถานบริการต่าง ๆ ส่งผลกระทบต่อการดําเนินธุรกิจ โดยเฉพาะผู้ประกอบการร้านอาหารหรือเครื่องดื่ม ประสบปัญหาในการดําเนินธุรกิจ มีรายได้ลดลงและขาดสภาพคล่อง ประกอบกับสถาบันการเงินยังไม่มั่นใจกับการปล่อยสินเชื่อให้แก่ผู้ประกอบการในกลุ่มดังกล่าว เนื่องจากมองว่ายังมีความเสี่ยงในการชําระหนี้คืน ส่งผลให้ผู้ประกอบการร้านอาหารหรือเครื่องดื่มยังไม่สามารถเข้าถึงแหล่งเงินทุนในระบบสถาบันการเงินได้อย่างเพียงพอที่จะดําเนินธุรกิจต่อไปได้ กระทรวงการคลังจึงเสนอมาตรการสินเชื่ออิ่มใจ เพื่อช่วยเหลือผู้ประกอบการร้านอาหารหรือเครื่องดื่มให้สามารถดําเนินธุรกิจต่อไปได้ เป็นการป้องกันความเสี่ยงทางเศรษฐกิจที่อาจเกิดขึ้น
สาระสําคัญ
มาตรการสินเชื่ออิ่มใจมีรายละเอียด ดังนี้
1. วัตถุประสงค์ : เพื่อบรรเทาความเดือดร้อนให้แก่ผู้ประกอบการร้านอาหารหรือเครื่องดื่มที่ได้รับผลกระทบจากการแพร่ระบาดของเชื้อไวรัส COVID-19
2. กลุ่มเป้าหมาย : ผู้ประกอบการร้านอาหารหรือเครื่องดื่มที่เป็นร้านจําหน่ายแบบถาวร เช่น ร้านอาหารในห้างสรรพสินค้า ร้านอาหารที่เปิดในห้องแถวหรืออาคารพาณิชย์ ภัตตาคาร ร้านที่มีลักษณะเป็นบูธ เป็นต้น ซึ่งไม่ใช่เป็นร้านแบบเคลื่อนที่ได้ เช่น หาบเร่ แผงลอย รถเข็น เป็นต้น
3. วิธีดําเนินงาน : ธนาคารออมสินสนับสนุนสินเชื่อวงเงินรวม 2,000 ล้านบาท วงเงินสินเชื่อต่อรายสูงสุด 100,000 บาท คิดอัตราดอกเบี้ยร้อยละ 3.99 ต่อปี (Effective Rate) ระยะเวลากู้ไม่เกิน 5 ปี (ปลอดชําระเงินต้นและดอกเบี้ย 6 งวดแรก) โดยธนาคารออมสินสามารถกําหนดระยะเวลาปลอดชําระเงินต้นและดอกเบี้ยเพิ่มเติมได้ตามความเหมาะสม ทั้งนี้ เมื่อรวมระยะเวลาทั้งสิ้นต้องไม่เกิน 5 ปี
4. ระยะเวลาดําเนินงาน : ตั้งแต่วันที่คณะรัฐมนตรีมีมติเห็นชอบถึงวันที่ 31 ธันวาคม 2564
5. งบประมาณ : รัฐบาลชดเชยความเสียหายที่เกิดจากหนี้ที่ไม่ได้ก่อให้เกิดรายได้ (Non-Performing Loans : NPLs) ร้อยละ 100 สําหรับ NPLs ที่ไม่เกินร้อยละ 50 ของสินเชื่อที่อนุมัติทั้งหมด 2,000 ล้านบาท รวมทั้งสิ้นไม่เกิน 1,000 ล้านบาท (2,000 ล้านบาท *ร้อยละ 50 *ร้อยละ 100) โดยธนาคารออมสินจะทําความตกลงกับสํานักงบประมาณ เพื่อขอรับการจัดสรรงบประมาณเป็นรายปีตามความเหมาะสมและความจําเป็นต่อไป
21. เรื่อง ผลการพิจารณาของคณะกรรมการกลั่นกรองการใช้จ่ายเงินกู้ ในคราวประชุมครั้งที่ 21/2564 ครั้งที่ 22/2564 และครั้งที่ 23/2564
คณะรัฐมนตรีมีมติเห็นชอบตามที่คณะกรรมการกลั่นกรองการใช้จ่ายเงินกู้ สํานักงานสภาพัฒนาการเศรษฐกิจและสังคมแห่งชาติ (สศช.) เสนอผลการพิจารณาของคณะกรรมการกลั่นกรองการใช้จ่ายเงินกู้ ในคราวประชุมครั้งที่ 21/2564 ครั้งที่ 22/2564 และครั้งที่ 23/2564 (เมื่อวันที่ 23 มิถุนายน 2564 วันที่ 2 กรกฎาคม 2564 และวันที่ 5 กรกฎาคม 2564) ได้มีการพิจารณาจัดทําข้อเสนอแนวทางการดําเนินการตามมาตรา 6 วรรคสองของพระราชกําหนดให้อํานาจกระทรวงการคลังกู้เงินเพื่อแก้ไขปัญหา เยียวยา และฟื้นฟู เศรษฐกิจและสังคมที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. 2563 (พระราชกําหนดฯ) (ครั้งที่ 1) การพิจารณากลั่นกรองความเหมาะสมของข้อเสนอแผนงานหรือโครงการเพื่อขอใช้จ่ายเงินกู้ตามพระราชกําหนดฯ การพิจารณากลั่นกรองความเหมาะสมของการเปลี่ยนแปลงรายละเอียดที่เป็นสาระสําคัญของโครงการที่ได้รับอนุมัติจากคณะรัฐมนตรีให้ใช้จ่ายจากเงินกู้ตามพระราชกําหนดฯ ดังนี้
1. อนุมัติให้นําวงเงินกู้เพื่อการตามมาตรา 5 (2) มาใช้เพื่อการตามมาตรา 5 (1) เพิ่มเติม (ครั้งที่ 1) จํานวน 5,871.8710 ล้านบาท เพื่อรองรับการจัดหาวัคซีนป้องกันโรคติดเชื้อไวรัสโคโรนา 2019 (COVID-19) สําหรับบริการประชากรในประเทศไทย เพิ่มเติม จํานวน 10.9 ล้านโดส ภายใต้แผนงานหรือโครงการที่มีวัตถุประสงค์ทางการแพทย์และสาธารณสุข
2. อนุมัติโครงการเยียวยานายจ้างและผู้ประกันตนมาตรา 33 ในกิจการที่ได้รับผลกระทบจากมาตรการของรัฐ ในพื้นที่ควบคุมสูงสุดและเข้มงวด (กรุงเทพมหานครและปริมณฑล) ของสํานักงานประกันสังคม กระทรวงแรงงาน กรอบวงเงินจํานวน 2,519.3800 ล้านบาท โดยใช้จ่ายจากเงินกู้ภายใต้แผนงาน/โครงการกลุ่มที่ 2 เพื่อให้ความช่วยเหลือเพิ่มเติมแก่นายจ้างและผู้ประกันตน ม 33 ที่อยู่ในฐานข้อมูลประกันสังคม ณ วันที่ 28 มิถุนายน 2564 และได้รับผลกระทบจากการปฏิบัติตามข้อกําหนด (ฉบับที่ 25) ทั้งนี้ เห็นควรให้เงินได้จากการให้ความช่วยเหลือ เยียวยาจากการดําเนินโครงการฯ แก่นายจ้างและลูกจ้าง ได้รับการยกเว้นภาษีเงินได้นิติบุคคลและภาษีเงินได้บุคคลธรรมดา พร้อมทั้งมอบหมายให้กรมสรรพากร เสนอร่างกฎหมายที่เกี่ยวข้องให้คณะรัฐมนตรีพิจารณาต่อไป และมอบหมายให้สํานักงานประกันสังคม เป็นหน่วยงานรับผิดชอบโครงการ และดําเนินการ
3. อนุมัติโครงการจัดหาวัคซีนป้องกันโรคติดเชื้อไวรัสโคโรนา 2019 (COVID-19) สําหรับบริการประชาชนในประเทศไทย เพิ่มเติมจํานวน 10.9 ล้านโดส ของกรมควบคุมโรค กระทรวงสาธารณสุข กรอบวงเงิน 6,111.4120 ล้านบาท โดยใช้จ่ายจากเงินกู้ภายใต้แผนงานหรือโครงการเพื่อจัดซื้อจัดหาอุปกรณ์ทางการแพทย์และสาธารณสุข ยารักษาโรค วัคซีนป้องกันโรค และห้องปฏิบัติการทางการแพทย์ (แผนงานที่ 1.2) ตามบัญชีท้ายพระราชกําหนดฯ พร้อมทั้งมอบหมายให้กรมควบคุมโรคเป็นหน่วยงานรับผิดชอบโครงการ และดําเนินการโดยเคร่งครัด
4. อนุมัติให้การท่องเที่ยวแห่งประเทศไทยขยายระยะเวลาการเบิกจ่ายโครงการกําลังใจเพื่อให้สอดคล้องกับข้อเท็จจริงและเร่งรัดการเบิกจ่ายให้แล้วเสร็จภายในระยะเวลาที่กําหนด พร้อมทั้งมอบหมายให้ สศช. ในฐานะฝ่ายเลขานุการฯ หารือร่วมกับการท่องเที่ยวแห่งประเทศไทย และกระทรวงการท่องเที่ยวและกีฬา ในการพิจารณาความเหมาะสมของช่วงระยะเวลาที่จะเริ่มดําเนินโครงการเราเที่ยวด้วยกัน และโครงการทัวร์เที่ยวไทย นอกจากนี้ เห็นควรให้ ททท. พิจารณากําหนดเงื่อนไขและรายละเอียดของการเข้าร่วมโครงการทั้ง 2 โครงการให้มีความรัดกุมโดยเฉพาะประชาชนที่อยู่ในเขตพื้นที่ควบคุมสูงสุด เพื่อป้องกันมิให้เกิดการแพร่ระบาดโควิด-19 อันเนื่องจากการดําเนินโครงการฯ และอาจจะทําให้มีผลกระทบต่อเป้าหมายการเปิดประเทศภายใน 120 วันของรัฐบาลต่อไป ทั้งนี้ การปรับแผนการเบิกจ่ายโครงการฯ จะต้องดําเนินการให้เสร็จสิ้นภายในวันที่ 31 ธันวาคม 2564
5. อนุมัติให้จังหวัดตราดยกเลิกการดําเนินกิจกรรมย่อยภายใต้โครงการฟื้นฟูเศรษฐกิจและสังคมภาคเกษตรกรรมด้วยหลักปรัชญาเศรษฐกิจพอเพียง จํานวน 5 กิจกรรม วงเงิน 2,578,800 บาท และเปลี่ยนแปลงวิธีการดําเนินและปรับแผนการดําเนินการของกิจกรรมย่อย “การเพาะเลี้ยงหอยแมลงภู่” กรอบวงเงิน 300,000 บาท ตามที่รัฐมนตรีว่าการกระทรวงมหาดไทยได้เห็นชอบตามขั้นตอนแล้ว พร้อมทั้งเห็นควรให้จังหวัดตราดเร่งดําเนินการแก้ไขข้อมูลโครงการในระบบ e-MENSCR โดยเร็ว
6. อนุมัติให้จังหวัดนครสวรรค์ยกเลิกการดําเนินโครงการ จํานวน 3 โครงการ วงเงินรวม 5,684,300 บาท รวมถึงปรับแผนการดําเนินโครงการย่อยภายใต้โครงการส่งเสริมและพัฒนาการผลิตสินค้าเกษตรตามแนวเศรษฐกิจพอเพียง จํานวน 2 โครงการ วงเงินรวม 11,500,000 บาท ตามที่รัฐมนตรีว่าการกระทรวงมหาดไทยได้เห็นชอบตามขั้นตอนแล้ว พร้อมทั้งให้จังหวัดนครสวรรค์เร่งดําเนินการแก้ไขข้อมูลโครงการในระบบ e-MENSCR โดยเร็ว
7. อนุมัติให้จังหวัดมหาสารคามยกเลิกการดําเนินโครงการพัฒนาทักษะฝีมือแรงงานรองรับความต้องการของตลาดแรงงานในอนาคต วงเงิน 854,600 บาท ตามที่รัฐมนตรีว่าการกระทรวงมหาดไทยได้เห็นชอบตามขั้นตอนแล้ว พร้อมทั้งเห็นควรให้จังหวัดมหาสารคามเร่งดําเนินการตามข้อ 19 และ 20 ของ ระเบียบสํานักนายกรัฐมนตรีว่าด้วยการดําเนินการตามแผนงานหรือโครงการภายใต้พระราชกําหนดให้อํานาจกระทรวงการคลังกู้เงินเพื่อแก้ไขปัญหา เยียวยา และฟื้นฟูเศรษฐกิจและสังคม ที่ได้รับผลกระทบจากการระบาดของโรคติดเชื้อไวรัสโคโรนา 2019 พ.ศ. 2563 พ.ศ. 2563 (ระเบียบสํานักนายกรัฐมนตรีฯ) โดยเร็ว
ต่างประเทศ
22. เรื่อง การจัดทําบันทึกความเข้าใจระหว่างสํานักงานตํารวจแห่งชาติและกระทรวงมหาดไทย แห่งสหพันธรัฐรัสเซียว่าด้ายการต่อต้านอาชญากรรมข้ามชาติและความร่วมมือด้านกิจการตํารวจ
คณะรัฐมนตรีพิจารณาตามข้อเสนอของสํานักงานตํารวจแห่งชาติ (ตช.) เสนอแล้วมีมติ ดังนี้
1. ให้ความเห็นชอบต่อร่างบันทึกความเข้าใจระหว่าง ตช. และกระทรวงมหาดไทยแห่งสหพันธรัฐรัสเซียว่าด้วยการต่อต้านอาชญากรรมข้ามชาติและการพัฒนาความร่วมมือในกิจการตํารวจ (ร่างบันทึกความเข้าใจฯ)
2. มอบหมายให้ผู้บัญชาการตํารวจแห่งชาติหรือผู้ที่ผู้บัญชาการตํารวจแห่งชาติมอบหมายเป็นผู้ลงนามบันทึกความเข้าใจดังกล่าว
3. อนุมัติให้ ตช. สามารถดําเนินการแก้ไขปรับปรุงร่างบันทึกความเข้าใจดังกล่าวในส่วนที่ไม่ใช่สาระสําคัญ หากมีความจําเป็นต้องมีการแก้ไขปรับปรุงได้โดยไม่ต้องเสนอคณะรัฐมนตรีพิจารณาให้ความเห็นชอบอีก
สาระสําคัญของเรื่อง
ตช. รายงานว่า
สถานเอกอัครราชทูตสหพันธรัฐรัสเซียประจําประเทศไทยเสนอให้มีการจัดทําบันทึกความเข้าใจระหว่าง ตช. และกระทรวงมหาดไทยแห่งสหพันธรัฐรัสเซียว่าด้วยการต่อต้านอาชญากรรมข้ามชาติและการพัฒนาความร่วมมือในกิจการตํารวจ (Memorandum of Understanding between the Royal Thai Police and the Ministry of Internal Affairs of the Russian Federation on Combating Transnational Crime and Developing Police Cooperation) เพื่อส่งเสริมความร่วมมือระหว่างประเทศในการป้องกันและปราบปรามอาชญากรรมข้ามชาติ โดยทั้งสองฝ่ายได้พิจารณาร่างบันทึกความเข้าใจฯ และได้เห็นชอบเนื้อหาและสาระสําคัญร่วมกันแล้ว ซึ่งสรุปได้ ดังนี้
ประเด็น
สาระสําคัญ
1. วัตถุประสงค์
เพื่อส่งเสริมความร่วมมือระหว่างประเทศในการป้องกันและปราบปรามอาชญากรรมข้ามชาติโดยใช้กลไกความร่วมมีอระหว่างประเทศเป็นเครื่องมือ
2. ขอบเขตความร่วมมือ
ทั้งสองฝ่ายจะสร้างความร่วมมือในการป้องกัน การค้นหา การปราบปราม และแก้ไข
ชองความร่วมมือปัญหาอาชญากรรม ดังนี้
2.1 อาชญากรรมที่จัดตั้งในลักษณะองค์กร
2.2 ภาพอนาจารเด็กและการแสวงหาผลประโยชน์ทางเพศ
2.3 การก่อการร้ายและการสนับสนุนทางการเงินแก่การก่อการร้าย
2.4 การทุจริตและการฟอกเงิน
2.5 อาชญากรรมทางเศรษฐกิจข้ามชาติ
2.6 การค้ามนุษย์โดยเฉพาะสตรีและเด็ก รวมทั้งอวัยวะและเนื้อเยื่อของมนุษย์
2.7 องค์กรเกี่ยวกับการโยกย้ายถิ่นฐานโดยผิดกฎหมาย
2.8 การลักลอบค้าอาวุธ เครื่องกระสุนปืน วัตถุระเบิด
2.9 การลักลอบค้ายาเสพติด วัตถุออกฤทธิ์ต่อจิตและประสาท และสารตั้งต้น
2.10 อาชญากรรมที่เกี่ยวข้องกับการลักทรัพย์ การลักลอบค้าวัตถุทางวัฒนธรรม
(ประวัติศาสตร์ วิทยาศาสตร์ และศิลปะ)
2.11 อาชญากรรมทางเทคโนโลยีสารสนเทศ
2.12 การปลอมแปลงอัตลักษณ์
2.13 อาชญากรรมอื่น ๆ ที่ทั้งสองฝ่ายเห็นชอบร่วมกัน
3. การปฏิบัติตามความร่วมมือ
3.1 การแลกเปลี่ยนเจ้าหน้าที่ประสานงานจากหน่วยงานบังคับใช้กฎหมายเพื่อประสานการปฏิบัติในคดีเฉพาะเรื่อง
3.2 การจัดให้มีการประชุมและการปรึกษาเพื่อหารือในประเด็นเสริมสร้างประสิทธิภาพของความร่วมมือทวิภาคีในกรอบการทํางานของบันทึกความเข้าใจฉบับนี้ และอาจมีการจัดตั้งคณะทํางานเพื่อการประสานงานดังกล่าวได้
3.3 การแลกเปลี่ยนผู้เชี่ยวชาญเพื่อให้ความช่วยเหลือในการต่อสู้กับอาชญากรรมร้ายแรงระหว่างประเทศ
3.4 การฝึกอบรมและการฝึกอบรมระดับสูงให้แก่บุคลากรและผู้เชี่ยวชาญทั้งสองฝ่าย รวมถึงการฝึกอบรมทางยุทธวิธีและนิติวิทยาศาสตร์
3.5 การแลกเปลี่ยนกฎหมายภายในและกฎเกณฑ์ที่เกี่ยวข้องกับการป้องกันและปราบปรามอาชญากรรมข้ามชาติ
3.6 การแลกเปลี่ยนข้อมูลและวัสดุในการวิเคราะห์ที่ได้มาภายในขอบเขตอํานาจ
รวมทั้งข้อมูลเชิงสถิติในการต่อสู้กับอาซญากรรมข้ามชาติของทั้งสองฝ่าย
4. ค่าใช้จ่าย
ทั้งสองฝ่ายจะรับผิดชอบค่าใช้จ่ายที่เกิดขึ้นจากการดําเนินการตามบันทึกความเข้าใจฉบับนี้ นอกจากจะตกลงกันเป็นอย่างอื่นเป็นรายกรณีไป
5. การบังคับใช้
มีผลบังคับใช้ตั้งแต่วันที่ลงนาม และจะสิ้นสุดผลบังคับใช้ในเวลา 6 เดือน เมื่อฝ่ายใดฝ่ายหนึ่งได้รับแจ้งเป็นลายลักษณ์อักษรแสดงเจตนาจะให้บันทึกความเข้าใจฉบับนี้สิ้นสุดผลบังคับใช้จากอีกฝ่ายหนึ่ง
6. ประเด็นอื่น ๆ
6.1 บันทึกความเข้าใจฉบับนี้จะไม่นํามาใช้กับการช่วยเหลือซึ่งกันและกันในเรื่อง
ทางอาญาและการส่งผู้ร้ายข้ามแดน
6.2 ทั้งสองฝ่ายจะดําเนินการตามบันทึกความเข้าใจฉบับนี้ตามกฎหมายภายในของตนเอง
6.3 บันทึกความเข้าใจฉบับนี้ไม่ใช่สนธิสัญญระหว่างประเทศ และจะไม่ก่อให้เกิดสิทธิและข้อผูกพันใด ๆ ตามกฎหมายระหว่างประเทศ
23. เรื่อง รายงานผลการประชุมระดับรัฐมนตรีอาเซียนด้านอาชญากรรมข้ามชาติ ครั้งที่ 14 และการประชุมที่เกี่ยวข้อง
คณะรัฐมนตรีรับทราบรายงานผลการประชุมระดับรัฐมนตรีอาเซียนด้านอาชญากรรมข้ามชาติ ครั้งที่ 14 (14th ASEAN Ministerial Meeting on Transnational Crime: AMMTC) และการประชุมที่เกี่ยวข้องผ่านระบบการประชุมทางไกล ตามที่สํานักงานตํารวจแห่งชาติ (ตช.) เสนอ สรุปสาระสําคัญได้ ดังนี้
เรื่อง
ผลการประชุม/การดําเนินการ
1. การประชุมเตรียมการเจ้าหน้าที่อาวุโสอาเซียนด้านอาชญากรรมข้ามชาติสําหรับการประชุม AMMTC ครั้งที่ 14 เมื่อวันที่ 25 พฤศจิกายน 2563
โดยมีผู้บังคับการกองการต่างประเทศ (พลตํารวจตรี วสันต์ เตชะอัครเกษม) เป็นผู้แทนหัวหน้าเจ้าหน้าที่อาวุโสอาเซียนด้านอาชญากรรมข้ามชาติ (Senior Officials Meeting on Transnational Crime: SOMTC) เข้าร่วมประชุมและรายงานสถานการณ์อาชญากรรมข้ามชาติในปัจจุบัน ซึ่งมีความซับซ้อนมากขึ้น จําเป็นที่ประเทศสมาชิกในภูมิภาคอาเซียนต้องสร้างความร่วมมือร่วมกันโดยใช้กลไกของการประชุม AMMTC และการประชุม SOMTC เป็นศูนย์กลางการประสานงาน
- รับทราบเรื่องที่สําคัญ ดังนี้
1. รายงานผลการประชุม SOMTC ครั้งที่ 20 ผ่านระบบการประชุมทางไกล ซึ่งจัดขึ้นเมื่อวันที่ 24 กันยายน 2563 โดยมีสาธารณรัฐฟิลิปปินส์เป็นเจ้าภาพจัดการประชุม ซึ่งที่ประชุมตระหนักถึงการระบาดของโรคติดเชื้อไวรัสโคโรนา 2019 (โควิด-19) ที่ทําให้เกิดปัญหาอาชญากรรมรูปแบบใหม่
2. ความคืบหน้าและการดําเนินการตามแผนงาน SOMTC Work Programme 2019-2021 เอกสารร่างข้อกําหนด (TOR) ของ SOMTC และร่างเอกสารข้อกําหนดของคณะทํางาน SOMTC ในประเด็นอาชญากรรมข้ามชาติทั่วไป
3. การจัดตั้งคณะทํางานกรณีการขอผนวกการลักลอบค้าวัตถุโบราณเข้าเป็นส่วนหนึ่งของความร่วมมือใหม่ตามร่างข้อกําหนดของคณะทํางานอาชญากรรมข้ามชาติทั่วไปภายใต้ขอบเขตของ SOMTC โดยที่ประชุมตั้งข้อสังเกตว่า เอกสารร่างข้อกําหนดควรมีการปรับปรุงและเสริมสร้างความร่วมมือ SOMTC ในอนาคต และให้สหพันธรัฐมาเลเซียเป็นผู้นําเสนอในครั้งต่อไป
4. รายงานผลความคืบหน้าเอกสารแนวความคิดเรื่อง แผนงานความร่วมมือการบริหารการจัดการชายแดนอาเซียน เพื่อผลักดันให้ภูมิภาคอาเซียนร่วมมือกันแก้ปัญหาและบริหารจัดการชายแดนร่วมกัน และรายงานความคืบหน้าเอกสารแนวความคิด เรื่อง การสร้างช่องทางการสื่อสารโดยตรงของหัวหน้าภายในAMMTC ในภูมิภาคอาเซียนของสาธารณรัฐสังคมนิยมเวียดนาม
5. รายงานความคืบหน้าการประชุมเชิงปฏิบัติการระดับภูมิภาคอาเซียน เรื่อง การป้องกันและการต่อต้านแนวคิดสุดโต่งที่นิยมความรุนแรง ในหัวข้อ “การประเมินสถานการณ์ภัยคุกคามในปัจจุบันและแนวโน้มที่กําลังจะเกิดขึ้น” และการประชุมความร่วมมือกับอาเซียน ครั้งที่ 2 เพื่อดําเนินการตามแผนปฏิบัติการบาหลี ปี 2562-2568
2. การประชุม AMMTC ครั้งที่ 14 เมื่อวันที่ 26 พฤศจิกายน 2563 โดยมีรัฐมนตรีช่วยว่าการกระทรวงกลาโหม (พลเอกชัยชาญ ช้างมงคล) เป็นหัวหน้าคณะผู้แทนไทย โดยเอกสารผลลัพธ์การประชุม AMMIC ครั้งที่ 14 จะเป็นข้อมูลเพื่อเสริมสร้างและพัฒนาความร่วมมือระหว่างประเทศในทุกระดับทั้งองค์การระหว่างประเทศและภายใต้กรอบอาเซียนในการป้องกันและแก้ไขปัญหาการก่อการร้ายและอาชญากรรมข้ามชาติ
1. รับทราบ เรื่องที่สําคัญ ดังนี้
1.1 รายงานผลการประชุม AMMTC ครั้งที่ 13 โดยรัฐมนตรีช่วยว่าการกระทรวงกลาโหม (พลเอก ชัยชาญ ช้างมงคล) เป็นผู้กล่าวรายงานต่อที่ประชุมและส่งมอบตําแหน่งประธาน AMMTCให้แก่รัฐมนตรีว่าการกระทรวงความมั่นคงสาธารณะเวียดนาม (พลเอก โต เลิม) ซึ่งเป็นหัวหน้า AMMIC สาธารณรัฐสังคมนิยมเวียดนาม
1.2 การแลกเปลี่ยนความเห็นของผู้แทนประเทศสมาชิกอาเซียนเกี่ยวกับความพยายามในการต่อต้านอาชญากรรมข้ามชาติระดับประเทศ ระดับภูมิภาค และระดับสากล โดยให้ความสําคัญกับการประสานความร่วมมือระหว่างหน่วยงานเพื่อรับมือกับการก่อการร้ายของเครือข่ายกลุ่มหัวรุนแรงที่เปลี่ยนแปลงรูปแบบไป รวมทั้งกําหนดมาตรการดูแลและฟื้นฟูเยาวชนที่ถูกชวนเชื่อให้เข้าร่วมการฝึกเป็นนักรบต่างชาติ
1.3 การเป็นเจ้าภาพจัดการประชุม AMMTC ครั้งที่ 15 และการเป็นประธานอาเซียนในปี 2564 ของเนการาบรูไนดารุสซาลาม
2. ที่ประชุมเห็นพ้องว่า ปัญหาการลักลอบนําเข้ายาเสพติดและสารตั้งต้นมีแนวโน้มเพิ่มจํานวนมากขึ้นในช่วงการระบาดของโรคโควิด-19 จึงเรียกร้องให้ประเทศสมาชิกร่วมกันต่อต้านการแพร่ระบาดของยาเสพติดในภูมิภาคอาเซียน ส่วนประเด็นการค้ามนุษย์นั้นประเทศสมาชิกภูมิภาคอาเซียนได้ร่วมมือกันกําหนดมาตรการป้องกันการค้ามนุษย์ โดยเน้นการมีส่วนร่วมของประชาชน
3. ที่ประชุมมีข้อเสนอแนะเพื่อส่งเสริมความร่วมมือการต่อต้านอาชญากรรมข้ามชาติในภูมิภาคอาเซียน ได้แก่ (3.1) ปรับปรุงโครงการริเริ่มต่าง ๆ เช่น แผนงาน กลยุทธ์ กลไก และการเพิ่มขีดความสามารถบุคลากรในระดับภูมิภาค (3.2) เสริมสร้างศักยภาพให้แก่กลุ่มเยาวชนและกลุ่มที่เสี่ยงต่อการตกเป็นเหยื่ออาชญากรรม (3.3) แลกเปลี่ยนข่าวกรองและแนวทางปฏิบัติที่ประสบความสําเร็จต่อไป (3.4) จัดการฝึกอบรมและโครงการใหม่ ๆ และ (3.5) ปรับปรุงการบังคับใช้กฎหมายให้มีความทันสมัย
24. เรื่อง ยุทธศาสตร์ความเป็นหุ้นส่วนระดับประเทศระหว่างประเทศไทยและธนาคารพัฒนาเอเชีย ฉบับที่ 3 สําหรับปี 2564-2568
คณะรัฐมนตรีรับทราบยุทธศาสตร์ความเป็นหุ้นส่วนระดับประเทศระหว่างประเทศไทย (ไทย) กับธนาคารพัฒนาเอเชีย (Asian Development Bank ADB) (ยุทธศาสตร์ฯ) ฉบับที่ 3 สําหรับปี 2564-2568
โดยคณะกรรมการบริหาร ADB ได้มีมติรับรองยุทธศาสตร์ฯ ฉบับที่ 3 แล้วเมื่อวันที่ 18 พฤษภาคม 2564 ตามที่กระทรวงการคลัง (กค.) เสนอ สรุปสาระสําคัญได้ ดังนี้
1. ยุทธศาสตร์ฯ ฉบับที่ 3 เป็นยุทธศาสตร์ความร่วมมือระหว่างไทยและ ADB ครอบคลุมระยะเวลา 5 ปี ตั้งแต่ปี 2564-2568 เพื่อส่งเสริมการพัฒนาเศรษฐกิจของประเทศให้เติบโตอย่างทั่วถึงและยั่งยืน โดยมีความสอดคล้องกับยุทธศาสตร์ชาติและแผนพัฒนาเศรษฐกิจและสังคมแห่งชาติ (แผนพัฒนาฯ) ฉบับที่ 12 (พ.ศ. 2560-2564) ทั้งนี้ เมื่อเผนพัฒนาฯ ฉบับที่ 13 ประกาศใช้ ADB จะได้ปรับปรุงยุทธศาสตร์ฯ ฉบับที่ 3 ให้มีความสอดคล้องกับแผนดังกล่าวต่อไป
2. วัตถุประสงค์ ประกอบด้วย
2.1 เสริมสร้างความสามารถในการแข่งขันและความเชื่อมโยง มุ่งสนับสนุนยุทธศาสตร์ชาติด้านการสร้างขีดความสามารถในการแข่งขัน 3 ประเด็นหลัก ประกอบด้วย (1) การเพิ่มขีดความสามารถในการแข่งขันด้านนวัตกรรมเพื่อสร้างอุตสาหกรรมใหม่ ๆ และการปฏิรูปภาคการเกษตร (2) การลดช่องว่างในการเข้าถึงโครงสร้างพื้นฐานภายในประเทศการเข้าถึงบริการทางสังคม และการเพิ่มโอกาสทางเศรษฐกิจให้เท่าเทียมกัน และ (3) การเชื่อมโยงระดับภูมิภาคผ่านการพัฒนาโครงสร้างพื้นฐานที่เชื่อมโยงกับประเทศอื่น ๆ
2.2 เสริมสร้างความสามารถในการปรับตัวต่อการเปลี่ยนแปลงและการพัฒนาที่ยั่งยืน มุ่งสนับสนุนยุทธศาสตร์ชาติด้านการสร้างการเติบโตบนคุณภาพชีวิตที่เป็นมิตรต่อสิ่งแวดล้อมเพื่อบรรลุเป้าหมายการพัฒนาที่ยั่งยืน (Sustainable Development Goals: SDGs) 4 ประเด็นหลัก ประกอบด้วย (1) การสนับสนุนการลงทุนในพลังงานหมุนเวียนและการขยายโอกาสในการเข้าถึงแหล่งเงินทุน (2) การแบ่งปันความรู้ด้านการปรับตัวและการจัดการความเสี่ยงจากภัยพิบัติให้แก่ภาครัฐเอกชน และชุมชนท้องถิ่น (3) การเสริมสร้างความยั่งยืนด้านสิ่งแวดล้อม ผ่านการลงทุนและการสนับสนุนทางวิชาการเพื่อพัฒนาตลาดยานยนต์ไฟฟ้า ระบบขนส่งที่ยั่งยืน และเครื่องมือทางการเงิน และ (4) การเสริมสร้างประสิทธิผลของบริการสาธารณะระดับภูมิภาค เช่น การบริการด้านสุขภาพและการบริการทางสังคม
2.3 สนับสนุนยุทธศาสตร์ชาติด้านอื่น ๆ ได้แก่ ด้านการพัฒนาและเสริมสร้างศักยภาพทรัพยากรมนุษย์ ด้านการปรับสมดุลและพัฒนาระบบการบริหารจัดการภาครัฐ และด้านการสร้างโอกาสและความเสมอภาคทางสังคม โดยสนับสนุนในประเด็นต่าง ๆ เช่น ความเท่าเทียมทางเพศเศรษฐกิจและสังคม ความร่วมมือระดับภูมิภาค และการรับมือกับประเด็นทางสังคมที่เกิดขึ้นใหม่ เช่น สังคมผู้สูงอายุของไทย
3. แนวทางการดําเนินงานตามยุทธศาสตร์ฯ เน้นการบูรณาการของภาคส่วนต่าง ๆ
โดยนําองค์ความรู้ของ ADB มาประยุกต์ใช้กับการดําเนินงานของไทย สรุปได้ ดังนี้
ประเด็น
แนวทางการดําเนินการ
การสนับสนุนโครงการที่ไม่ได้ดําเนินการโดยภาครัฐ
ส่งเสริมความร่วมมือในสาขาขนส่งและพลังงานที่ไม่ได้ดําเนินการโดยภาครัฐและสํารวจศักยภาพของสาขาใหม่ ๆ โดยมุ่งเน้นการขยายโอกาสการเข้าถึงเงินทุน โดยเฉพาะวิสาหกิจขนาดกลาง ขนาดย่อม และรายย่อย รวมถึงการพัฒนาตลาดทุน
การสนับสนุนโครงการความร่วมมือระหว่างภาครัฐและเอกชน
ส่งเสริมการดําเนินโครงการให้เอกชนร่วมลงทุนในกิจการของรัฐ (Public Private Partnership: PPP) โดยให้คําปรึกษาเชิงนโยบายและความช่วยเหลือทางวิชาการ เพื่อสร้างสภาพแวดล้อมที่เอื้อต่อการร่วมลงทุน
การสนับสนุนโครงการที่ดําเนินการโดยภาครัฐ
ให้คําปรึกษาเกี่ยวกับการออกแบบโครงการเงินกู้ในไทยเพื่อให้เกิดมูลค่าเพิ่มรวมถึงการพัฒนาทุนมนุษย์อย่างเสมอภาคและทั่วถึง
การสนับสนุนนวัตกรรมในโครงการต่าง ๆ
ส่งเสริมโครงการที่มีศักยภาพในการต่อยอดหรือขยายผลในระดับภูมิภาคและสาขาความร่วมมือที่เน้นการส่งเสริมนวัตกรรม ได้แก่ โครงการนําร่องเกษตรกรรมแนวใหม่เพื่อความยั่งยืน เทคโนโลยีเพื่อสุขภาพ และเทคโนโลยี
ที่สนับสนุนเศรษฐกิจสีเขียว
ทั้งนี้ ADB ได้กําหนดหน่วยงานร่วมดําเนินการ ได้แก่ (1) องค์กรปกครองส่วนท้องถิ่น พัฒนาเครื่องมือทางการเงินการคลังที่รองรับการดําเนินงานตามพันธกิจได้ (2) ภาครัฐสนับสนุนในสาขาการพัฒนาด้านที่ไทยยังมีความคืบหน้าน้อย และ (3) ภาครัฐและภาคเอกชน เพิ่มขีดความสามารถในการแข่งขันและพัฒนานวัตกรรมในภาคเศรษฐกิจที่มีความสําคัญ รวมถึงการสร้างความเสมอภาคทางสังคม
4. การพัฒนาเศรษฐกิจระดับภูมิภาคและการฟื้นฟูหลังสถานการณ์การแพร่ระบาดของโรคติดเชื้อไวรัสโคโรนา 2019 ADB จะแบ่งปันความรู้และประสบการณ์เพื่อกระตุ้นเศรษฐกิจภูมิภาคให้สามารถฟื้นตัวได้ดียิ่งขึ้นในอนาคต รวมถึงพัฒนาการค้าในภูมิภาคผ่านกรอบความร่วมมือที่สําคัญ เช่น แผนงานความร่วมมือทางเศรษฐกิจในอนุภูมิภาคลุ่มแม่น้ําโขงและแผนการพัฒนาเขตเศรษฐกิจสามฝ่ายอินโดนีเชีย-มาเลเชีย-ไทย
25. เรื่อง การขอความเห็นชอบต่อร่างเอกสารผลลัพธ์ของการประชุมรัฐมนตรีต่างประเทศอาเซียน-รัสเซีย สมัยพิเศษ
คณะรัฐมนตรีมีมติเห็นชอบต่อร่างเอกสารผลลัพธ์ของการประชุมรัฐมนตรีต่างประเทศอาเซียน-รัสเซีย สมัยพิเศษ โดยหากมีความจําเป็นต้องแก้ไขเอกสารในส่วนที่ไม่ใช่สาระสําคัญหรือขัดต่อผลประโยชน์ของไทย ให้กระทรวงการต่างประเทศ (กต.) ดําเนินการได้โดยไม่ต้องเสนอคณะรัฐมนตรีเพื่อพิจารณาอีก และให้รัฐมนตรีว่าการกระทรวงการต่างประเทศ หรือผู้แทนที่ได้รับมอบหมายร่วมรับรองร่างเอกสารผลลัพธ์ของการประชุมรัฐมนตรีต่างประเทศอาเซียน-รัสเซีย สมัยพิเศษ ตามที่กระทรวงการต่างประเทศ (กต.) เสนอ
สาระสําคัญของร่างถ้อยแถลงของการประชุมรัฐมตรีต่างประเทศอาเซียน-รัสเซียน สมัยพิเศษ (Draft Statement of the Special ASEAN-Russia Foreign Ministers’ Meeting) เป็นเอกสารแสดงเจตนารมณ์ทางการเมืองของรัฐมนตรีต่างประเทศอาเซียน-รัสเซีย เพื่อส่งเสริมความร่วมมือในฐานะหุ้นส่วนทางยุทธศาสตร์ โดยเฉพาะความร่วมมือด้านสาธารณสุขเพื่อแก้ไขปัญหาการแพร่ระบาดของโรคติดเชื้อไวรัสโคโรนา 2019 (โควิด-19) การฟื้นฟูด้านเศรษฐกิจและสังคมภายหลังการแพร่ระบาดของโควิด-19 รวมทั้งประเด็นที่มีความร่วมมืออย่างต่อเนื่อง ได้แก่ ความร่วมมือด้านความมั่นคง ความร่วมมือด้านความมั่นคงของเทคโนโลยีสารสนเทศและการสื่อสาร ความร่วมมือด้านการจัดการภัยพิบัติและการตอบสนองต่อสถานการณ์ฉุกเฉิน ความร่วมด้านเศรษฐกิจ วิทยาศาสตร์ และเทคโนโลยี และความร่วมมือด้านสังคมและวัฒนธรรมเพื่อส่งเสริมการเชื่อมโยงระดับประชาชน โดยยึดถือความเป็นแกนกลางของอาเซียนและการใช้ประโยชน์จากกลไกที่อาเซียนมีบทบาทนําเป็นสําคัญ
26. เรื่อง ร่างปฏิญญาทางการเมืองของการประชุมกลางวาระระดับรัฐมนตรีกลุ่มประเทศไม่ฝักใฝ่ฝ่ายใด
คณะรัฐมนตรีมีมติเห็นชอบต่อร่างปฏิญญาทางการเมืองของการประชุมกลางวาระระดับรัฐมนตรีกลุ่มประเทศไม่ฝักใฝ่ฝ่ายใด โดยหากมีความจําเป็นต้องแก้ไขหรือเปลี่ยนแปลงเนื้อหาของเอกสารฯ ในส่วนที่ไม่ใช่สาระสําคัญ และไม่ขัดต่อผลประโยชน์ของไทยก่อนการรับรอง ให้กระทรวงการต่างประเทศ (กต.) สามารถใช้ดุลยพินิจดําเนินการได้โดยไม่ต้องเสนอคณะรัฐมนตรีพิจารณาอีกครั้ง และให้รัฐมนตรีว่าการกระทรวงการต่างประเทศหรือผู้ที่ได้รับมอบหมายร่วมให้การรับรองร่างปฏิญญาทางการเมืองดังกล่าว ตามกระทรวงการต่างประเทศ (กต.) เสนอ
สาระสําคัญของร่างปฏิญญาทางการเมืองระบุการดําเนินการต่าง ๆ ของกลุ่มประเทศไม่ฝักใฝ่ฝ่ายใด และความมุ่งมั่นในการส่งเสริมความร่วมมือ โดยมีสาระสําคัญ ดังนี้
1. ย้ําถึงวิสัยทัศน์และความมุ่งมั่นของกลุ่มประเทศไม่ฝักใฝ่ฝ่ายใด ซึ่งร้อยเรียงที่เมืองบันดุง (ค.ศ. 1955) และกรุงเบลเกรด (ค.ศ. 1961) ว่า จะส่งเสริมให้สังคมโลกมีสันติภาพ มีความเสมอภาคและความร่วมมือและประชาชนมีความเป็นอยู่ที่ดี
2. แสดงความห่วงกังวลอย่างยิ่งต่อการแพร่ระบาดอย่างรวดเร็วของโรคโควิด-19 ซึ่งเป็นความท้าทายอันยิ่งใหญ่ต่อมวลมนุษยชาติ และต้องอาศัยการตอบสนองระดับโลกบนพื้นฐานของความเป็นอันหนึ่งอันเดียวกัน ความร่วมแรงร่วมใจ และความร่วมมือพหุภาคีที่ต้องฟื้นฟูขึ้นมาใหม่ และแสดงความห่วงกังวลต่อการเลือกประติบัติ วาทกรรมที่สร้างความเกลียดชัง การตีตรา การเกลียดชังชาวต่างชาติ ความกลัวชาวต่างชาติ ที่เพิ่มมากขึ้น อันเป็นผลจากโรคระบาด
3. รับทราบว่า การธํารงไว้ซึ่งคุณค่าของระบอบพหุภาคีและความร่วมมือระหว่างประเทศซึ่งเป็นหลักการภายใต้กฎบัตรสหประชาชาติและวาระการพัฒนาที่ยั่งยืน ค.ศ. 2030 เป็นรากฐานของการส่งเสริมและสนับสนุนเสาหลักทั้งสามของสหประชาชาติ ได้แก่ เสาสันติภาพและความมั่นคง เสาการพัฒนา และเสาสิทธิมนุษยชน
4. ย้ําว่า ความขัดแย้งด้วยอาวุธ นโยบายการรุกรานอย่างแข็งกร้าว การก่อการร้าย การแบ่งแยกดินแดน อาชญากรรมข้ามชาติ และลัทธิความรุนแรงสุดโต่ง รวมถึงการละเมิดสิทธิมนุษยชน วิกฤติทางการเงิน และความเสื่อมถอยของสิ่งแวดล้อม ยังคงส่งผลกระทบต่อประชากรหลายล้านคนทั่วโลก
ทั้งนี้ สาธารณรัฐอาเซอร์ไบจานในฐานะประธานปัจจุบันของกลุ่มประเทศไม่ฝักใฝ่ฝ่ายใด (Non-Aligned Movement – NAM) จะจัดการประชุมกลางวาระระดับรัฐมนตรีกลุ่มประเทศไม่ฝักใฝ่ฝ่ายใด ผ่านระบบออนไลน์ (Online Mid-term Ministerial Conference of the Non-Aligned Movement) ภายใต้หัวข้อ “กลุ่มประเทศไม่ฝักใฝ่ฝ่ายใดที่อยู่ศูนย์กลางของความพยายามพหุภาคีในการรับมือกับความท้าทายต่าง ๆ ของโลก” (Non-Aligned Movement at the center of multilateral efforts in responding to global challenges) ระหว่างวันที่ 13 – 14 กรกฎาคม 2564
แต่งตั้ง
27. เรื่อง การแต่งตั้งโฆษกกระทรวงดิจิทัลเพื่อเศรษฐกิจและสังคม (ฝ่ายการเมือง) และโฆษกกระทรวงดิจิทัลเพื่อเศรษฐกิจและสังคม (ฝ่ายข้าราชการประจํา)
คณะรัฐมนตรีมีมติรับทราบตามที่กระทรวงดิจิทัลเพื่อเศรษฐกิจและสังคม (ดศ.) เสนอการแต่งตั้งโฆษกกระทรวงดิจิทัลเพื่อเศรษฐกิจและสังคม (ฝ่ายการเมือง) และโฆษกกระทรวงดิจิทัลเพื่อเศรษฐกิจและสังคม (ฝ่ายข้าราชการประจํา) [เป็นการดําเนินการตามมติคณะรัฐมนตรี (5 มกราคม 2559) ที่กําหนดให้ทุกส่วนราชการแต่งตั้งผู้ทําหน้าที่โฆษกกระทรวง/หน่วยงานอย่างเป็นทางการแล้วแจ้งสํานักเลขาธิการคณะรัฐมนตรี รวบรวมรายชื่อเสนอคณะรัฐมนตรีทราบ] ดังนี้
1. นางสาวนพวรรณ หัวใจมั่น เป็นโฆษกกระทรวงดิจิทัลเพื่อเศรษฐกิจและสังคม (ฝ่ายการเมือง)
2. นายภุชพงศ์ โนดไธสง เป็นโฆษกกระทรวงดิจิทัลเพื่อเศรษฐกิจและสังคม (ฝ่ายข้าราชการประจํา)
3. นางปิยนุช วุฒิสอน เป็นรองโฆษกกระทรวงดิจิทัลเพื่อเศรษฐกิจและสังคม (ฝ่ายข้าราชการประจํา)
28. เรื่อง การแต่งตั้งข้าราชการพลเรือนสามัญให้ดํารงตําแหน่งประเภทบริหารระดับสูง (สํานักนายกรัฐมนตรี)
คณะรัฐมนตรีมีมติอนุมัติตามที่สํานักงานปลัดสํานักนายกรัฐมนตรีเสนอแต่งตั้ง นายวิริยะ รามสมภพ ที่ปรึกษาด้านข้อมูลข่าวสารของราชการ (นักวิเคราะห์นโยบายและแผนทรงคุณวุฒิ) สํานักงานปลัดสํานักนายกรัฐมนตรี ให้ดํารงตําแหน่งผู้ตรวจราชการสํานักนายกรัฐมนตรี สํานักงานปลัดสํานักนายกรัฐมนตรี สํานักนายกรัฐมนตรี เพื่อทดแทนตําแหน่งที่ว่าง ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป
29. เรื่อง การแต่งตั้งข้าราชการการเมือง (กระทรวงการอุดมศึกษา วิทยาศาสตร์ วิจัยและนวัตกรรม)
คณะรัฐมนตรีมีมติเห็นชอบตามที่กระทรวงการอุดมศึกษา วิทยาศาสตร์ วิจัยและนวัตกรรมเสนอการแต่งตั้งข้าราชการการเมือง นางสาวพัชรินรุจา จันทโรนานนท์ ดํารงตําแหน่ง ที่ปรึกษารัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม ทั้งนี้ ตั้งแต่วันที่ 6 กรกฎาคม 2564 เป็นต้นไป
30. เรื่อง การแต่งตั้งกรรมการผู้ทรงคุณวุฒิด้านมนุษยศาสตร์ ในคณะกรรมการส่งเสริมวิทยาศาสตร์ วิจัยและนวัตกรรม เพื่อทดแทนตําแหน่งที่ว่างลง
คณะรัฐมนตรีมีมติอนุมัติตามที่กระทรวงการอุดมศึกษา วิทยาศาสตร์ วิจัยและนวัตกรรมเสนอแต่งตั้ง นางณัชชา พันธุ์เจริญ เป็นกรรมการผู้ทรงคุณวุฒิด้านมนุษยศาสตร์ ในคณะกรรมการส่งเสริมวิทยาศาสตร์ วิจัยและนวัตกรรม ทั้งนี้ ตั้งแต่วันที่ 6 กรกฎาคม 2564 เป็นต้นไป
31. เรื่อง การแต่งตั้งกรรมการผู้ทรงคุณวุฒิในคณะกรรมการโรงพยาบาลบ้านแพ้ว
คณะรัฐมนตรีมีมติเห็นชอบตามที่รัฐมนตรีว่าการกระทรวงสาธารณสุขเสนอแต่งตั้ง นายประเวศ อรรถศุภผล เป็นกรรมการผู้ทรงคุณวุฒิในคณะกรรมการโรงพยาบาลบ้านแพ้ว แทนผู้ที่ลาออก ทั้งนี้ ตั้งแต่วันที่ 6 กรกฎาคม 2564 เป็นต้นไป และให้ผู้ได้รับแต่งตั้งแทนตําแหน่งที่ว่างนั้นอยู่ในตําแหน่งเท่ากับวาระที่เหลืออยู่ของผู้ซึ่งได้แต่งตั้งไว้แล้ว
.........................................................